
SIMONO DAUKANTO 
gimimo metinėms 


PRATARMĖ 


Simonas Daukantas gyveno audringų, lietuvių 
nacionalinei istorijai svarbių įvykių laikotarpiu, 
ILenkijos— Lietuvos valstybės padalijimas 1795 m., 
Napoleono žygis į Rusiją 1812 m., Vilniaus uni- 
versiteto suklestėjimas XIX a. pradžioje ir filoma- 
tų byla 1823 m., 1831 metų sukilimas ir Vilniaus 
universiteto uždarymas, 1863 metų sukilimas. Šie 
įvykiai reikalauja nepaliaujamo istorikų, kultū- 
ros, literatūros specialistų dėmesio. S. Daukanto 
gyvenime bei kūryboje taip pat yra likę nemaža 
neaiškumų. Savų klausimų aptariamam istorijos 
laikotarpiui kelia ir besikeičianti nūdiena. 

Šioje knygoje, remiantis daugiausia jau žino- 
mais duomenimis, pasakojama S. Daukanto bio- 
grafija, aptariamas jo mokymosi, mokslinės bei 
kultūrinės veiklos kontekstas, stabtelėta prie istori- 
nės tematikos veikalų. Čia tik prabėgomis tepalie- 
čiama svarbi tema—S. Daukantas — lingvistas, 


V beveik apeinami tokie klausimai: S. Daukantas — 


tautosakos rinkėjas ir publikuotojas, S. Daukan- 
tas — populiarių knygelių (iš jų ir elementoriaus) 
autorius bei vertėjas. 

Kadangi knyga skiriama mokiniui, pasirinktas 
populiarus pasakojimo būdas — daugeliu atvejų 
teiginių šaltiniai nenurodomi. Naudotasi visa pri- 
einama literatūra apie S. Daukantą, bet dažniau- 
siai yra remiamasi vėliausiu, apibendrinamo po- 
būdžio V. Merkio darbu — monografija „Simonas 
Daukantas" (teikiant biografinius duomenis, įi bu- 

vo parankinė knyga). Lietuvių kultūros ir litera- 
tūros istorijoje S. Daukanto gyvenimas ir kūryba 
jau gana plačiai aptarti. Tyrinėjimų sąrašą gali- 
ma pradėti pirmajame „Aušros“ numeryje pasiro- 
džiusia J. Šliūpo parašyta biografija. Vėliau dau- 
kantianos tradiciją svariai papildė A. Janulaičio, 
M. Biržiškos ir kitų mokslininkų tyrinėjimai. Apie 
pedagogikos situaciją to meto Lietuvoje žinių 
semtasi iš M. Lukšienės darbų, Vilniaus universi- 
teto aplinkos aptarimui pasitelktos J. Lebedžio 
studijos, plačiai naudotasi ir ikikariniu laikotar- 
piu skelbtais tyrinėjimais (V. Maciūno ir kt.). 
Remtasi ir atskirai minėtina V. Jurgučio skelbta 
nauja archyvinė medžiaga apie Daukanto kultū- 
rinę aplinką Peterburge. 

Kita vertus, kartkartėm istoriko biografija bei 
jo raštų aiškinimas probleminami, bandoma kelti 
ir tokių klausimų, į kuriuos šiandien dar sunku 
atsakyti. 

Didžioji dalis S. Daukanto kūrinių ištraukų ci- 
tuojama iš 1976 m. išleistų „Raštų“ 1—2 tomo; 
tekste skliaustuose nurodomas tomas ir puslapis; 
po citatų „Istorijos žemaitiškos", išleistos Jungti- 
nėse Amerikos Valstijose 1893—1897 m., skliaus- 
tuose rašoma santrumpa Ist Knygos pabaigoje 
pridedama chronologinė svarbiausių S. Daukanto 
gyvenimo datų bei leidinių lentelė. 

Naudodamasis pratarmės žodžio galimybe, no- 
riu išreikšti savo prielankumą ir padėkoti kole- 
goms bei draugams V. Vanagui, E. Aleksandravi- 
čiui, A. Sverdiolui, skaičiusiems rankraštį ir da- 
vusiems vertingų patarimų. Dėkoju ir oficialiems 
recenzentams — I. Mikšytei ir V. Merkiui, parė- 
musiam medžiaga, paskatinusiam, pamokiusiam. 


GIMTINĖ. VAIKYSTĖS APLINKA 


Lietuvių kultūros raidai XIX a. būdingas aki- 
vaizdus bangavimas. Pirmieji amžiaus dešimtme- 
čiai —tai Vilniaus universiteto suklestėjimo me- 
tas; remiantis lenkų kultūra ir literatūra, šviečia- 
mųjų ir romantinių idėjų įtakoje vis plačiau imta 
domėtis Lietuvos praeitimi, kalba, į lituanistinį 
sąjūdį įsitraukia nemažas būrelis lietuvių, suak- 
tyvėja pasaulietinio turinio raštija (išleidžiamos 
A. Strazdo giesmės, S. Stanevičiaus pasakėčios 
ir kt.). Bet netrukus šis sąjūdis imamas slopinti — 
po 1831 m. sukilimo uždaromas pažangiausias Ru- 
sijos imperijoje "Vilniaus universitetas, 0 po 
1863 m. sukilimo uždraudžiama ir lietuviška spau- 
da. Tai buvo skaudūs smūgiai tautinio sąmonėji- 
mo procesui, lietuviškos kultūros ir literatūros 
raidai. S. Daukanto gyvenimas, jo kūrybos liki- 
mas yra tiesiog simboliškas šiame istorijos bangų 
fone. Neabejotina, kad S. Daukantas kaip istori- 
kas, kaip rašytojas ir demokratiškai nusiteikęs 
pilietis susiformavo anuomet klestinčiame Vilniaus 
universitete, kuriame buvo remiamasi savo krašto 
kultūros tradicija. Visas jo gyvenimas, kūrybinė 
biografija yra kaip reta nuoseklus bandymas rea- 
lizuoti jaunystės idealus. S. Daukanto mirties me- 
tais jau buvo gimę tie, kurie paskutiniais amžiaus 
dešimtmečiais vėl, su dar didesne energija iškels 

tautinio atgimimo idėją (J. Basanavičius gimė 
1851 m.), prisimins ir išaukštins S. Daukantą, daug 
kur bylos jo žodžiais. Taigi nuo „aušrininkų“ jį 
skyrė viena karta, jis yra savotiškas tiltas, jun- 
giantis geriausias Lietuvos kultūros tradicijas su 
naujuoju nacionalinio sąmoningumo ir lietuviškos 
kultūros kūrimo sąjūdžiu. 

Reikia pabrėžti dar ir tai, kad kultūros istori- 
joje atsitiktinių dalykų retai pasitaiko, net ir pro- 
tingiausios, pažangiausios knygos gali likti nesu- 
prastos. Būtina kryptingai ugdanti kultūros ap- 
linka, būtini tam tikri pasaulėžiūros pagrindai, 
kad galėtum drąsiai teigti demokratiškumo idėjas, 
galėtum pasakyti, jog valstietis yra vertingesnis 
ir doresnis žmogus už bajorą. Tai anaiptol ne vi- 
suotinė XIX a. pradžios nuomonė, o liaudies vaid- 
menį istorijoje, kultūroje tuo metu pripažino irgi 
tik pažangiausi epochos protai. Iš kur visa tai 
sklinda? Visko išmokyti universitetas, matyt, ne- 
galėjo, kai kuriais atvejais — ypač kalbant apie 
lietuvybės idėją — pažangieji profesoriai gebėjo 
gal tik padėt apsispręsti, sustiprinti jau atsineštas 
ankstesnio gyvenimo patyrimo suformuotas pa- 
saulėžiūros nuostatas. O šios reikalauja papildomų 
tyrinėjimų, dar kartą primena aktualią mūsų isto- 
Iijos problemą — kaip kalbėti apie to meto lietu- 
vių kaimo kultūrą. — juk ši aplinka išugdo Lietu- 
vai „S. Daukantą. . 

Deja, apie S. Daukanto vaikystę ir ankstyvąją 
jaunystę nėra išlikusių konkretesnių žinių, bio- 
grafai turi tenkintis tik vienu kitu faktu ir remtis 
analogijų principu, t. y. kalbėti apie Simoną kaip 
apie vieną tipiškų, tarkim, Kretingos mokyklos 
mokinių. 


Simono Daukanto krikšto metrikai skelbia: 
„1793 m. spalio mėn. 29 d. aš, Simonas Lopacins- 
kis, Lenkimų altarista, apkrikštijau sūnų, vakar 
gimusį, vardu Simonas, iš teisėtos moterystės tėvo 
bajoro Jurgio Daukanto ir motinos bajorės Kot- 
rynos Odinaitės. Krikšto tėvai buvo: Antanas Neu- 
gavičius su Rozalija Norvydiene iš Kalvių“. Tai- 
gi Simonas gimė Kalviuose, už keturių kilometrų 
muo mažučio Lenkimų miestelio (dabar Skuodo ra- 
jonas). Seneliai buvo vietiniai žemaičiai. Tėvas 
Jurgis gimė 1759 m. balandžio 22 d., o motina 
Kotryna Odinaitė — apie 1757—1762 m. Jurgis 
Daukantas jai buvo antras vyras. 

Svarbus Daukantų šeimos istorijos šaltinis yra 
Kotrynos Daukantienės antkapio paminklas Len- 
kimų bažnyčios šventoriuje, pastatytas sūnaus 
Simono. Rausvo granito plokštėje iškalti tokie 
žodžiai: „Čia ilsisi Dievuje užsnūdusi Kotrinė 
Odinaitė pirma Stanislovienė Jaušienė, paskui 
Jurgienė Daukantienė, kuri gyveno sumišimuose 
svieto, regėjo ir kentėjo didžius vargus rūpesnius 
savo amžiuje, metuose 1795 buvo garsiame mūšyje 
po Liepoja lygiai su vyru ir trimis dieveriais. 
Dievas jai buvo davęs penkias dukteris ir du 
sūnu, regėjo savo vaikų vaikų vaikus. Turėdama 
90 metų amžiaus savo, persiskyrė su šiuomi svie- 
tu m. 1847 lapkričio mėnesio 9 dieną, auštant, 
palikusi šiame pasaulyje bevargstančius dvi duk- 
teri ir sūnų, kurie raudodami savo meilingos ir 
išmintingos motinos minavinei tą akmenį padė- 
jo". Iš šio užrašo sužinome, kad, Simonui esant 
vos dvejų metų, Daukantų šeima dalyvavo Kos- 
ciuškos sukilime ir sukilėlių žygyje į Liepoją. Šei- 
moje buvo kalbama, kad Daukantienė vežė mais- 

tą sukilėliams ir pakliuvo į kautynių sūkurį, kul- 
koms zvimbiant gulėjo griovyje. Jau pats tas 
faktas liudija dvasinę Daukantų šeimos atmosfe- 
rą, tam tikrą politinį aktyvumą, dalyvavimą isto- 
Iijos įvykiuose. Vėliau tai virto romantizuota šei- 
įnos istorijos relikvija, svarbiu visai giminei 
faktu, kuriuo galima didžiuotis, kuris aitrina 
vaizduotę — net subrendęs istorikas Simonas Dau- 
kantas randa reikalo tai paminėti Peterburge 
užsakytame antkapyje motinai. - 

Simonas buvo vyriausias sūnus. Po jo ėjo duktė 
Anastazija, gimusi apie 1795 m. Gal trejeta metų 
už Simoną jaunesnė sesuo Ona. Ji buvo tėvų 
karšintoja ir ūkio paveldėtoja. 1802 m. Daukan- 
tams gimė duktė Kotryna, o 1804 m.— Konstan- 
cija. Vienos dukters vardas nežinomas. 1805 m. 
gimsta jauniausias vaikas — sūnus Aleksandras. 
Jis, Simono remiamas, baigė medicinos mokslus 
Vilniaus universitete, tarnavo karo gydytoju. 

Dėl Daukantų šviesumo, sūnų išmokslinimo ir 
padėties visuomenėje ilgą laiką manyta, kad jie 
priklausė kilmingųjų luomui. Motiejus Valančius 
Daukantą irgi vadino bajoru, bet vėlesni biografi- 
jos tyrinėtojai suabejojo šiais tvirtinimais ir met- 
rikais. A. Janulaitis rašė: „Metrikuose ir vėliau 
dokumentuose jisai užrašytas bajorų kilmės. Vė- 
liau jis save taip ir vadino. Nėra reikalo tuo ti- 
kėti. Juk tai buvo tokie laikai, kuomet mužikas 
niekur negalėdavo eiti: visur būdavo suvaržytas 
ir sodžiuje, ir mieste, amate ir mokykloje, semi- 
narijoje ir vienuolyne. Klebonas atlikdavo gerą 
darbą užrašęs jį bajoru, ne mužiku: neužkirsdavo 
jam kelio kilti aukštyn prie esančių tuomet visuo- 
menės pažiūrų ir santykių. Bene bus labiau pa- 

snatuotas tvirtinimas, užsilikęs tarp Daukanto gi- 
minių, jog Daukantas bus buvęs mužikų kilimo, 
jog jo tėvai — buvę karališki žmonės“. Beje, Len- 
*ximų bažnyčios krikšto knygoje Daukanto dukte- 
Tų kilmė nepažymėta, nes jų gyvenimo keliui tai 
"beveik neturėjo reikšmės, o krikštijant sūnų Alek- 
sandrą vėl pabrėžta, kad abu tėvai bajorai. 

Nemaža naujos medžiagos S. Daukanto kilmės 
klausimui spręsti yra paskelbęs V. Merkys: Dau- 
kantų šeima rasta Skuodo dvaro nekilmingųjų 
sąrašuose; taigi galima tvirtinti, kad Daukantai 
"buvo baudžiauninkai, nėję savaitinio lažo, o mo- 
kėję dvarui piniginę duoklę — činšą. Po 1831 m. 
sukilimo,  konfiskavus Sapiegoms priklausiusį 
Skuodo dvarą, jie tapo valstybiniais, arba „kara- 
Tiškaisiais“ valstiečiais. Tiesa, pačiam S. Daukan- 
tui luomo klausimas dar ne kartą bus svarbus — 
teks bajorišką kilmę įrodinėti falsifikuojant do- 
kumentus. 

Simono tėvai nebuvo turtingi, bet iš kaimynų 
"buvo vieni šviesiausių ir šiek tiek turtingesni už 
kitus. Seniai nebėra Daukantų sodybos pastatų. 
"Troba, kurioje Simonas gimė, turėjo aštuonis siek- 
snius (sieksnis — 2,13 m.) ilgio ir keturis pločio. 
Troboje ir alkieriuje! buvo sudėtos grindys. Dėl 
gražumo sienos kai kur išlipintos popieriais. De- 
šiniajame gale, atgręžtame, į pietų pusę, gyveno 
visa šeimyna, o kairysis buvo lyg sandėlis, ten 
pylė bulves, laikė burokus, kopūstus. Simonas, 


1 Alkierius —kaimo trobos atskiras kambarys, 
„paprastai skirtas vienam kuriam šeimos nariui arba 
svečiui apnakvinti. 

lankydamasis tėvų sodyboje, vasarą mėgdavo mie- 
goti klėtyje, o žiemą alkierėlyje, kur miegodavo 
motina, bet savo mylimam sūnui, kaip svečiui, 
visados jį užleisdavo. Be pamatinių sodybos ak- 
menų, šiandien dar išlikęs medinis šulinys, galu- 
namyje šiurena, ko gero, antrą šimtmetį bebai- 
giąs klevas. „Galima įsivaizduoti — rašo V. Kuz- 
mickas,— kiek kartų jaunystės metais nusiplūkęs 
per šienapjūtę ar rugiapjūtę, prie šio šulinio Si- 
monas Daukantas vilgė savo pakulinį marškonį, 
savo degančius skruostus, nuo darbų nutirpusias 
rankas. Kiek kartų trumpomis pokaičio valandė- 
lėmis, mėgaudamasis klevo pavėsiu, jis svarstė, 
kaip patekti į aukštabokštį Vilniaus miestą, nuo 
amžių garsėjusį mokslais ir mokslo vyrais“. 
„Daukantai, šiek tiek turtingesni už daugelį ap- 
linkinių valstiečių mokėjo ir didesnį činšą. 1796 m. 
inventoriumi Daukantams nustatyta 128 auksinai 
20 grašių metinio mokesčio. Jurgis Daukantas bu- 
vo ne eilinis valstietis, o dvaro eigulys. Jis tu- 
rėdavo parodyti valstiečiams, kur dvaro miškuose 
ir kirtimuose pasikirsti malkų, saugojo statybinį 
mišką. Ąžuolus uždrausta kirsti, nebent būtinai jų 
reikėtų padargams gamintis. 
Galimas dalykas, kad Jurgis Daukantas, apei- 
damas dvaro miškus, drauge pasiimdavo ir sūnų 
Simoną. Žinant vėlesnius pastarojo raštus, galima 
pabandyt įsivaizduoti, kokį įspūdį vaiko sielai ga- 
lėjo daryti slėpiningų Žemaitijos girių vaizdai, 
įsirėžę į sąmonę visam gyvenimui .ir kartkarčiais 
gaivalingai iškylantys jau miestuose gyvenančio 
istoriko vaizduotėje. Pali iško..temą--S. Dau- 
gyvėndavo poetinio įkvėpimo, dvasinės 
atgaivos-ir-laisvės-akimiTKaS tai rodo 'iniško ap- 

rašymų stilius, intonacija. Aišku, simboliškoji ne- 
įžengiamos Žemaičių girios prasmė atsiras vėliau, 
susikaups pamažu, bet visa tai negalėjo ateiti vien 
iš knygų, emocinių simbolio išgyvenimo pagrin- 
dų, matyt, reikia ieškoti ir vaikystėje. 

S. Daukanto gimtajame krašte pasakojamoji 
tautosaka labai gausi, matyt, rudens ir žiemos va- 
karais vaikai prisiklausydavo daugybės pasakų. 
Netrūko Daukantų namuose ir pašalinių žmonių: 
visuomet būdavo keli samdiniai, pas eigulį atei- 
davo valstiečių su įvairiais reikalais. Tėvai irgi 
mėgo žmonėtis, kaimynų buvo gerbiami ir lau- 
kiami svečiai, dažnai kviečiami į kūmus !. Kokių 
nors atsitikimų iš to meto Simono gyvenimo nėra 
žinoma, atrodo, kad jis augo kaip ir visi sodžiaus 
vaikai. Neabejotina tik viena — tuo metu Simoną 
ugdžiusi valstietiška kultūra su savo vertybėmis, 
su aiškių gėrio ir blogio, doros ir nedoros suprati- 
mu tapo tais pamatiniais akmenimis, ant kurių 
jau jo paties pastangomis bus renčiamas Lietu- 
vos praeities rūmas. 


MOKYKLOJE 


Pasakojant apie S. Daukantą, nuolatos tenka 
liesti tuometinę mokyklą, todėl reikėtų keletą žo- 
džių pasakyti apie ano meto pedagoginę sistemą. 
Dar prieš Lenkijos ir Lietuvos valstybės padaliji- 
smą, 1781 m. įvykdyta aukštųjų mokyklų reforma, 
sukurta Edukacinė komisija, patvirtinusi mokyklų 


1 Kūmai — krikšto tėvai. 

nuostatus. Reforma rėmėsi tuo metu pažangiomis 
švietėjiškomis idėjomis ir atspindėjo realius so- 
cialinių santykių pakitimus — laipsnišką perėjimą, 
iš feodalinės visuomenės formacijos į kapitalistinę. 
Pedagoginės reformos tendencija — suvalstybinti. 
ir supasaulietinti mokyklų valdymą. Pagal Edu-- 
kacinės komisijos projektą visos Lietuvos bendro-- 
jo lavinimo mokyklos privalėjo būti pavaldžios. 
pasaulietinei administracijai, mokymo programas. 
rengti ir mokymą kontroliuoti pavesta Vilniaus 
universitetui, mokytojai turėjo būti pasauliečiai. 
Šis projektas tik iš dalies įgyvendintas. Mokyk- 
los demokratėjimas neįmanomas be mokymo na- 
cionaline kalba. Edukacinės komisijos nuostatuo- 
se pažymėta, kad mokyklose dėstoma gimtąja 
kalba, tačiau ši sąvoka neaptariama ir nediferen- 
cijuojama. Reforma siekta sukurti tiems laikams. 
gana pažangią vientisą lenkų nacionalinę mokyk- 
lą. Prie Edukacinės komisijos veikusi Vadovėlių 
rengimo draugija neišleido nė vieno vadovėlio 
lietuvių kalba. 

Šitokia oficiali valdžios pozicija lietuvių kal- 
bos atžvilgiu neatitiko realių visuomenės porei- 
kių. Vakarinėje Lietuvoje net ir tarp bajorų dar 
buvo gajos lietuviškos tradicijos. Lietuvos bajo- 
rija apskritai buvo gana unikali socialiniu ir eko- 
nominiu požiūriu. Kauno gubernija bajorų skai- 
čiumi buvo pirmoji Rusijos imperijoje (9,4 procen- 
tai), Vilniaus — antroji. Bet iš 60 tūkstančių ba- 
jorų 1795 m. baudžiauninkus turėjo tik apie 
15 tūkstančių. Didžioji dalis patys dirbo žemę ar 
vertėsi kitokiais darbais, net samdėsi valstie- 
čiams. Žemutinis bajorų sluoksnis savo ambici- 

jomis jautėsi priklausąs bajoriškai kultūrai, ta- 
čiau daugelis bajorų dėl savo padėties buvo 
artimi ir liaudies —t. y. valstiečių — sluoksnio 
kultūrinėms tradicijoms, daug jų, ypač Žemaiti- 
joje, tebekalbėjo lietuviškai. Ieškodama naujo 
pragyvenimo būdo, dalis šitos maištingos (ir 
caro valdžios nemėgstamos) bajorijos užpil- 
dė vidurines mokyklas ir aukštąją mokyklą. 
Šviesesnės bajorijos ryšys su liaudimi buvo ir 
žam tikras pastarosios kultūrinės raidos akstinas. 
Kilo ir pačių valstiečių poreikis šviestis. Plėto- 
jantis prekiniams-piniginiams santykiams, pirmiau- 
sia činšiniai ir laisvieji valstiečiai, kurių daugiau- 
sia buvo Žemaitijoje (pavyzdžiui, Telšių apskri- 
tyje 1856 m. činšininkai sudarė 97,8 procentus), 
vis labiau jautė reikalą pramokti skaityti, rašyti, 
skaičiuoti. 

Svarstydama, kur S. Daukantas galėjo gauti 
pradinį mokslą, M. Lukšienė nurodo pagrindinius 
to meto lavinimo kelius. Pirmiausia — parapijinė 
mokykla. Pagal Edukacinės komisijos, vėliau ir 
Vilniaus universiteto pageidavimą, jos privalėjo 
veikti kiekvienoje parapijoje. S. Daukanto gim- 
toji Telšių apskritis (ir Šianlių apskritis) visoje 
Vilniaus gubernijoje turėjo tankiausią pradinių 
mokyklų tinklą. 1804 m. 27-iose Telšių apskrities 
parapijose buvo 24 parapijinės mokyklos su 571 
mokiniu. XIX a. pirmajame ketvirtyje minėtos dvi 
apskritys nuolatos pirmauja ir mokyklų skaičiu- 
mi bei jų didumu, ir mokinių iš valstiečių gausu- 
mu. Jei parapijinė mokykla buvo kiek toliau ar 
vaiką tėvams išlaikyti buvo sunku, samdydavo 
Takalorių — daraktorių, kuris mokė namie, vie- 

noje iš kaimo trobų. Taip atsirado nuo nieko ne 
priklausomų kaimo mokyklėlių su keliais ar ke 
liolika vaikų. Apie jas išliko labai maža žinių 
tačiau įdomus, pavyzdžiui, 1820 m. barono Rionė,: 
skundas universitetui, kur užfiksuotas jų gausėji 
mas Telšių apskrityje. Rionė rašo, kad vadinamo 
sios slaptos mokyklėlės kaimuose trukdančios pa 
rapijinėms, kad čia nekontroliuojami moko viso. 
kie perėjūnai, ir prašo universitetą leidimo ja: 
uždaryti. Aišku, pradžiamokslį S. Daukantui ga 
lėjo duoti ir tėvas, ypač motina. 

Tikslesnių žinių, kur Simonas pradėjo mokytis 
nėra. Aišku, per mokslą tėvai valstiečiai tikėjosi 
pagerinti vaikų gyvenimą, tik mažai kas galėjo 
apie tuos mokslus galvoti. Laimei, atsirado Simo- 
nui pasiturintis globėjas — kunigas S. Lopacinskis 
(vėliau Simonas pastatys jam antkapį, pavadins 
jį gimine ir geradėju). 

Pirmosios žinios apie S. Daukanto mokslą su- 
sijusios su Kretingos mokykla, kurią 1808 m. vi- 
zitavo Vilniaus universiteto profesorius J. Micke- 
vičius. Mokykla buvo suskirstyta į dvi klases: 
pirmojoje — 65, antrojoje — 68 mokiniai. Antro- 
joje klasėje klausinėdamas mokomųjų dalykų pro- 
fesorius nurodo 16 pažangiausių mokinių, tarp jų 
ir Simoną. Gražiausiai rašantys paminėti du, vie- 
nas iš jų — vėlgi S. Daukantas, Kretingos para- 
pijinę mokyklą išlaikė vietos bernardinų vienuo- 
lynas. Pirmojoje klasėje buvo mokoma skaityti, 
Tašyti, lenkų ir lotynų kalbos gramatikos, versti 
iš lotynų kalbos į lenkų kalbą, geografijos prad- 
menų, aritmetikos veiksmų su sveikaisiais skai- 
čiais ir tikybos bei dorovės mokslo. Antrojoje 

klasėje gilinamos žinios iš lenkų ir lotynų kalbos, 
aritmetikos (jau einamos ir trupmenos) ir tikybos 
bei dorovės mokslo, einama Europos geografija 
ir ypač plačiai — Rusijos. Per minėtą vizitaciją. 
S. Daukantas čia jau buvo mokęsis dvejus metus. 
V. Merkys mano, kad Kretingoje jis atsidūrė dar 
anksčiau. Norint patekti į pirmąją klasę, reikėjo 
pasirengti, pramokti lenkų kalbos — mokykloje 
buvusi parengiamoji klasė. Nėra aišku, ar S. Dau- 
kantas lankė 1803 m. Kretingoje pradėjusią veikti 
trečiąją klasę. 

Mokinių sudėtis Kretingos mokykloje gana 
liaudiška: bajorų —6 procentai, miestiečių — 10 
procentų, o 84 procentus sudarė valstiečių vai- 
kai. Tačiau nekilmingasis luomas ir čia turėjo ne- 
užmiršti savo vietos. Tiek Kretingos, tiek ir ant- 
rosios S. Daukanto mokymosi vietos — Žemaičių 
Kalvarijos (dabar Varduvos) mokyklų auklėtiniai 
per rekrutų gaudynės, pasak V. Merkio, jausda- 
vosi kaip medžiojami zuikiai. Nors dvarininkai ir 
leido valstiečių vaikams lankyti mokyklą, bet juos 
laikė tokia pačia dvaro nuosavybe kaip ir kitus 
baudžiauninkus. Taip į valstiečių kilmės mokinius 
žiūrėjo ir caro administracijos pareigūnai. 

Pirmajame XIX a. ketvirtyje iš stojančiųjų į 
vidurines mokyklas nebuvo reikalaujama kilmės 
dokumentų, ir daugelis mokinių rašydavosi esą 
bajorai. Kadangi dalis Žemaitijos laisvųjų vals- 
tiečių XVIII a. inventoriuose rašomi bajorais, apie 
tikrą mokinių socialinę padėtį sunku spręsti, ta- 
čiau kai kuriose vidurinėse mokyklose net ofi- 
cialiais duomenimis valstiečių būdavo trečdalis 
ir daugiau. Žinomo traktato apie lietuvių tautos 

ir kalbos kilmę autorius K. Bogušas nurodo, kad 
1803 m. Telšiuose iš 232 mokinių buvo 41 vals- 
tietis, Troškūnuose iš 174— 22, Dotnuvoje iš 
170 — 38. O 1824 m. Vilniaus gimnazijoje iš 564 
mokinių buvo 22 miestiečiai, 3 laisvieji, 5 įvai- 
rūs, kiti — bajorai, Dotnuvos apskrities mokyklo- 
je iš 192 mokinių — 51 valstietis. Kalvarijos — iš 
353 — 164 valstiečiai. Taigi krinta į akis kur kas 
gausesnis valstiečių mokinių skaičius Vakarinėje 
ir Šiaurinėje Lietuvoje (be to, dalis valstiečių bū- 
davo užsirašę bajorais). Kai kurias mokyklas vi- 
zitatoriai vadina valstietiškomis. Tokia buvo ir 
Žemaičių Kalvarijos mokykla, kur tęsė mokslą 
5. Daukantas. 

Mokyklos, kuriose mokinių daugumą sudaro 
valstiečių vaikai, turėjo specifinių bruožų; tai pa- 
stebi ir akylesni vizitatoriai. Net ir labai kukliai 
gyvenantis (be buto ir knygų) mokinys turėdavo 
gauti iš tėvų bent 15 rb per metus; dar kelis 
rublius reikėdavo mokėti vadinamiesiems namų 
prižiūrėtojams — direktoriams, mokyklos skiria- 
miems iš vyresniųjų mokinių. Nedaug valstiečių, 
net ir pasiturinčiai gyvenančių, galėjo sukrapštyti 
tiek pinigų, kad užtektų vaikui išlaikyti ne namų 
sąlygomis, nors už patį mokslą vidurinėse mokyk- 
lose ir nereikėjo mokėti. Mokslus tęsdavo daž- 
niausiai tik nebijantys vargo. Jau minėtas, daug 
pasaulio matęs K. Bogušas, apibūdindamas XIX a. 
pradžios valstietiškos mokyklos mokinius, rašo, 
kad į mokyklą dažniausiai atiduodama jau pavė- 
luotai — pirmojoje Klasėje galima aptikti net tris- 
«dešimtmetį. Yra tokių mokinių, „kuriems tėvai 
«dėl skurdo nieko negali mokymuisi duoti, paskir- 

dami tik gabalėlį iš savo nedidelio žemės plotelio. 
Tą žemės rėželį būsimasis kandidatas į mokyklą. 
laisto savo paties prakaitu, dirba savo paties ran- 
ka, o surinktą derliaus saują parduoda, dėdamas 
į savo būsimojo mokslo fondą, kartodamas tuos 
pačius sunkius darbus, kol iš jų susirinks tiek 
lėšų, kad galėtų per visą mokyklą mokytis“. Ver- 
ta tęsti raiškius šio, vieno iš nedaugelio tuo metu 
palankių lietuvių valstiečiui, vizitatoriaus įspū- 
džius: 


Buvau pratęs visiems studentams liepti po vieną 
prieiti, sustot prieš mane. Apžiūrėdavau tada, kaip 
apsivilkęs, ar sušukuota galva, ar plautos rankos, ar 
nukirpti nagai, ar tvarkoje apavas ir kaip kiek- 
vienas laikosi: Ką maniau esant peiktina,  mo- 
kiau ir taisiau. Kai atėjo eilė parodyti rankas, pama- 
čiau, kad jos visų mokinių, vyresnių kaip 10 metų. 
amžiaus, buvo juodos, nuo darbo sudiržusios, supjaus- 
tytos, šiurkščios, storos ir nuo nuolatinio darbo kaip 
puspadis sukietėjusios odos. Toks į mokyklą ateina 
nerangus, su mažais proto sugebėjimais, bet su di- 
džiausių noru mokytis. Teturėdamas kietą juodą duo- 
nos kąsnį, niekad neragaudamas mėsos ir viralo, jis 
būtinai trokšta mokslo. Užuojauta, nuostaba ir kartu 
kažkokia pagarba apima matant vargšą žemaitį, be- 
sigrumiantį su tieku moralinių ir fizinių kliūčių į mok- 
slą. Dievobaimingai galvodamas, kad visokie mokslai 
iš dangaus eina, jis mokosi savo pamokų klūpodamas 
po kelias valandas. Girdėjau ir apie tokį, kurs maty- 
damas, kaip rykšte baudžiami tinginiai, ir todėl gal- 
vodamas, kad ji varanti protą į galvą, eidavo pas savo 
mokytoją ir su ašaromis maldaudavo jį, kad jo negai- 
lėtų ir kirčių jam nešykštėtų. Kuriame gi krašte to- 
kios kliūtys neatbaidytų žmogaus nuo mokslo? — Ne- 
baido žemaičio! Ko nebūtų galima pasiekti su tokiais 
ryžtingais, į darbą įnikusiais žmonėmis! 

Kone kiekviename šios mokyklos vizitacijos 
akte skundžiamasi dar viena „blogybe“— moki- 
niai nemoka lenkiškai. Apie tai 1803 m. K. Bo- 
gušas rašė: žemaičiai „<...> maža lotyniškai, 
mažiau lenkiškai ir ničnieko rusiškai nemoka“. 
1806 m. J. Kosakovskis dejuoja: „Didžiausia kliū- 
tis, ypač pirmose klasėse, yra net lenkų kalbos 
nemokėjimas". M. Lukšienė, apie tai rašydama, 
daro išvadą, kad pradinės mokyklos lenkiškai ne- 
išmokydavo. Edukacinės komisijos reforma su- 
vienodino Lenkijos ir Lietuvos valstybėje moky- 
mo programas ir vietoj lotynų kalbos įvedė len- 
kų kalbą, bet XIX a. pirmajame ketvirtyje lietu- 
vių kalba pradinėse mokyklose buvo toleruojama, 
nors pageidaujama, kad, be jos, būtų mokoma ir 
valstybinės kalbos. Tačiau net ir Žemaičių Kal- 
varijos mokykloje (t. y. vidurinėje mokykloje) 
mokytojai vartodavo lietuvių kalbą, norėdami ge- 
riau išdėstyti pamokas. Su šia „yda“ stengtasi ko- 
voti, reikalauta neišmokusių lenkiškai neįsileisti 
į pirmąją klasę, drausta netgi mokiniams tarpu- 
savyje lietuviškai šnekėtis. 

Lenkų ir lietuvių kalbų vartosena Lietuvoje 
daugeliu atžvilgiu traktuota luominiu požiūriu. Iš 
bajorų kilęs M. Davainis-Silvestraitis prisimena, 
kad vaikystėje (XIX a. viduryje) manęs, jog kiek- 
vienas luomas turįs savo kalbą: ponai — lenkų, 
valstiečiai — lietuvių. Valstiečiams kai kur buvę 
draudžiama kalbėti lenkiškai; jis girdėjęs, kad 
valstiečiai net buvę mušami už tai, kad išdrįsdavę 
kalbėti ponų kalba. Vis dėlto net turtingesnioji 
bajorija — ar dėl kietesnio charakterio, ar dėl ma- 
žesnės lenkų įtakos, ar dėl praeitų laikų inerci- 


20 


jos — bent iš dalies vartojo lietuvių kalbą. Šne- 
kant dažnai maišyta lietuvių kalba su lenkų. Kal- 
bant lenkiškai, stigdavo žodžių iš technikos sri- 
čių, ypač iš žemės ūkio, — juos pakeisdavo lietu- 
viškais. Dažnai kalbon įpinta lietuviškų“ priežo- 
džių. Norint prabilti širdin, kalbėta lietuviškai, 
norint „pasiponuoti"— lenkiškai. 

Lenkų ir lietuvių kalbų susidūrimas tuo metu 
atspindėjo ne vien luominius prieštaravimus, bet 
ir politines tendencijas. Pedagoginė reforma kėlė 
tikslą galutinai užgniaužti lietuvių kultūrą, kartu 
nuslopinti savarankiškumo siekimą, antiunijinius, 
daliai Lietuvos bajorų būdingus nusiteikimus. Po 
valstybės padalijimo polonizacija Lietuvoje su- 
stiprėjo, nes kelti vienijimosi, valstybės atkūrimo 
lozungai. 


Taigi lietuvių kalbos padėtis tuo metu buvo 
itin komplikuota — ją neigti galėjo liberaliai nu- 
siteikęs, bet vienybei su Lenkija pritariantis ba- 
joras, taip pat unijai su Lenkija priešingas, bet 
savo poniškumą pabrėžiantis bajoras. Šitokią kal- 
bos padėtį taikliai apibūdino S. Daukantas: „Kas 
Lietuvoje lenkiškai nekalbėjo, tas neb žmogum 
bebuvo, nes (bet) vergu to, kurs lenkiškai kal- 
bėjo“. 

Kada S. Daukantas persikėlė į Žemaičių Kal- 
varijos mokyklą, nėra aišku. 1814 m. birželio 21 d. 
Vilniaus universiteto profesorius J. K. Chodainis, 
vizituodams ją, ketvirtojoje, baigiamojoje, klasė- 
je rado ir S. Daukantą. Šį į vizitacijos aktą įrašė 
kaip vieną iš keturių geriausių tos klasės moki- 
nių. V. Merkio nuomone, S. Daukantas, baigęs 
Kretingos mokyklą, čia galėjo mokytis apie tre- 

getą metų. Gal iš Kretingos jis persikėlė ne iš 
karto, nes aiškiai matyti, kad moksle buvo pa- 
„daręs pertrauką. 

Kalvarijos mokyklą įsteigė ir išlaikė domini- 
konų vienuolynas. 1810—1811 mokslo metais čia 
mokėsi 180 mokinių, 1811—1812 — 234, 1813— 
1814 — 237 mokiniai. Mokytojai buvo vienuoliai 
dominikonai. Vienam kitam iš jų rūpėjo ir lie- 
uvių raštijos reikalai. Istorijos ir teisės mokytojas 
„D. Sutkevičius yra rašęs lietuvių—lenkų kalbų 
„žodyną. Mokykla dėstomų dalykų atžvilgiu buvo 
„pasaulietinė, laikėsi universiteto parengtos pro- 
gramos, bet niekada nebuvo pirmaujanti. 1823 m. 
"šioje mokykloje lankęsis vizitatorius konstatavo 
žemą jos lygį ir šitaip aiškino pagrindines to 
priežastis: „<...>, mokiniai ateina dažniausiai nė 
trupučio nemokėdami kalbos, kuria dėstoma, o 
antra, maža mokytojų, kurie būtų baigę visą aukš- 
tojo mokslo kursą universitete“. Pedagoginę at- 
mosferą gerai nušviečia kiek vėliau čia mokęsis 
M. Valančius: „Profesoriai (t. y.— mokytojai) tu- 
rėjo teisės būti mokinių teisėjais ir budeliais. 
"Kiekvienas profesorius buvo viešpats, neprivaląs 
niekam atsiskaitinėti. Nė vienas mokinys, nors 
kažin kaip būtų išmokęs, kas užduota, negalėjo 
-būti tikras, jog jo mokykloje nenuplaks, nes tai 
priderėjo ne nuo to, moki ar nemoki, bet nuo to, 
piktas ar nepiktas bus kunigas profesorius“. Mo- 
kiniai buvo daugiausia žemaičiai, o dėstoma — 
lenkų kalba; per pamokas ir tarpusavyje mokiniai 
privalėjo kalbėtis irgi lenkiškai. Apie tai, turėda- 
-mas galvoje S. Daukantą, M. Valančius taip rašo: 
"Kretingoje „nei mokytojai, nei mokiniai nemokė- 

jo gerai lenkiškai. Keletu metų vėliau nuvežė Si- 
moną į Kalvarijos mokyklą, kame taip pat ne- 
lengva buvo rasti žmogus, gerai mokąs pavyslio 
kalbos. Klaidingai tose mokyklose pasigautos var- 
toti laikų atmainos ir nelenkiškas tarimo būdas 
taip stipriai prikibo prie jauno Daukanto, jog 
jomis, nežiūrint visokeriopų paskesnių mokslų, 
per visą amžių nestengė atsikratyti“. Apskritai 
mokyklų modernizacija, mokymo programų artini- 
mas prie gyvenimo vyko lėtai, stigo kvalifikuotų 
mokytojų. Būsimasis S. Daukanto istorijos dėsty- 
tojas universitete I. Onacevičius taip 1822 m. ra- 
šė švietimo apygardos globėjui kunigaikščiui 
A. Čartoriskiui: „Dabar mokosi vaikai atmintinai 
Irkutsko gubernijos miestelius, o nežino, kuriame 
paviete gyvena; mokosi ne kartą trečioje klasėje 
estetikos, o šeštoje nemoka paprasto laiško pa- 
rašyti; kankinasi spręsdami algebros uždavinius, 
o nemoka iškeisti asignacinių rublių į sidabrinius; 
vargina pirštus, skaičiuodami skiemenis, ieškoda- 
mi cezūros, o nemoka kelių eilučių be gramatikos 
klaidų parašyti; klaidžioja be naudos po Asiriją, 
Persiją, Egiptą, o po savo tėvų kapus vaikšto ne- 
žinodami apie jų darbus, tartum to žinojimo nu- 
stelbimu norėta jiems išplėšti geresnės būties troš- 
kimą ir liūdnos nelaimės pažinimą, į kurią mus 
negailestingai įstūmė likimas <...>". 

1814 m. rudeniop su dešimčia rublių S. Dau- 
kantas išėjo pėsčias į Vilnių tęsti mokslo. Įprastas 
valstiečių vaikui kelias į kunigus, matyt, jo ne- 
traukė, jis norėjo stoti į universitetą. Žemaičių 
Kalvarijos mokykloje iki 1818 m. nedėstyta kai 
kurių dalykų, einamų aukštesniosiose kitų vidu- 

zinių mokyklų klasėse, todėl S. Daukantas stojo 
į geriausią krašto vidurinę mokyklą — Vilniaus 
gimnaziją. Gimnazijos mokinių knygoje įrašyta, 
kad S. Daukantas į mokyklą atvyko (o gal tuomet 
tik užregistruotas?) 1814 m. rugsėjo 26 d. Jį ran- 
„dame penktosios klasės mokinių sąraše. Tai gar- 
binga, stambiausių dvarininkų ir valdžios parei- 
gūnų vaikų mokykla. Bajorų vaikų čia mokėsi 
daugiau kaip 95 procentai. Kiti — stačiatikių bei 
reformatų dvasininkų, miestiečių vaikai. Supran- 
tama, S. Daukantas čia laikytas bajoru (užsirašant 
į mokyklą bajorystės popierių nereikalauta). Pa- 
sak V. Merkio, tuo metu gimnazijoje, kaip ir 
kitose to meto mokyklose, jautėsi apatija po ne- 
sėkmingo Napoleono žygio. Juk vietos bajorija 
tikėjosi, kad Napoleonas jai padės atkurti buvu- 
sią valstybę. Visur Vilniuje dar buvo likę karo 
pėdsakų. Gimnazija vis dar negalėjo iš kariuo- 
menės atgauti senųjų patalpų ir buvo prisiglaudusi 
universiteto rūmuose. O kai 1815 m. karo ligo- 
ninė paliko buvusius gimnazijos pastatus (dabar 
universiteto centrinių rūmų dalis), teko išvalyti 
pusantro tūkstančio kubinių uolekčių mėšlo, guo- 
liuose susitrynusių šiaudų ir pan. 

S. Daukantas gyveno turbūt iš altaristos S. Lo- 
pacinskio, mirusio Simonui čia mokantis, paliki- 
mo. Mokinių registracijos knygoje pažymėta, kad 
1814—1815 ir kitais mokslo metais lėšas Dau- 
kantui teikiąs dėdė iš motinos pusės. 

Bajoriškasis jaunimas, gerokai persiritęs per 
„dvidešimt metų, daug laiko leido tuščiai, nusi- 
žengdamas gimnazijos disciplinai, triukšmaudamas 
per pamokas, rytines mišias, pliekdamas kortomis. 
"Šios jaunimo ydos sukėlė rimtesnių universiteto 

ir kitų mokyklų auklėtinių reakciją, kuri atsispin- 
dėjo filaretų ir jiems giminingų organizacijų mo- 
raliniuose idealuose. S. Daukantas čia atkeliavo ne 
kortuoti ir ne smuklėse leisti laiko. Tai rodo 
1815 m. birželio—liepos mėnesį gimnazijoje vykę 
tradiciniai vieši egzaminai. Į šias iškilmes rinkda- 
vosi to meto įžymybės, dalyvaudavo universiteto 
vadovybė, vyskupai ir kiti dvasininkai, civiliai 
pareigūnai. Universiteto profesoriai filologai P. Go- 
lanskis ir G. E. Grodekas bei astronomas ir mate- 
matikas J. Sniadeckis patys klausinėjo mokinius. 
Penktosios ir šeštosios klasės mokiniai skaitė sa- 
vo poezijos bei prozos bandymus lenkų ir lotynų 
kalba. Iš penktosios klasės per šį pasirodymą pa- 
sižymėjo 14 mokinių, iš jų ir S. Daukantas. Iš- 
kilmes Vilniaus laikraštis „Kurier Litewski“ ap- 
rašė pirmame savo puslapyje. Bet, kaip pažymi 
V. Merkys, skaitytojo dėmesys čia, matyt, ilgam 
nesustojo, nes buvo sensacingesnių žinių apie 
Napoleono pralaimėjimą prie Vaterlo. 

1816 m. vasaros pradžioje S. Daukantas sėk- 
mingai baigė gimnaziją. 


UNIVERSITETE 


Vilnius tuomet buvo stambus kultūros cent- 
ras. Toną kultūriniam gyvenimui davė universi- 
tetas. Liberaliai nusiteikusi profesūra, kuratorius 
(globėjas) kunigaikštis A. Čartoriskis sudarė ne- 
blogas sąlygas reikštis pažangiajai minčiai. Apie 
1815 m. ši aukštoji mokykla įžengė į devynetą 
metų trukusį klestėjimo laikotarpį, brutaliai nu- 
trauktą po filaretų bylos. Rusų literatūros profe- 

sorius I. Loboika savo dienoraštyje pažymėjo, kad 
Vilniaus universitetas Rusijoje užėmė „pirmąją 
vietą tiek dėl lėšų, tiek dėl puikių profesorių ir 
dėl studentų skaičiaus“. Istoriografo L. Janovskio 
pasakymų, nebuvo Europoje minties, į kurią stip- 
riau ar silpniau nebūtų atsiliepta Vilniuje. Vil- 
niaus universitetas tuomet prilygo geriausiems 
Vakarų Europos universitetams. Studentai. gyvai 
dalyvavo įvairiausių draugijų veikloje, o tai turė- 
jo didelę reikšmę ne tik jaunuomenei, bet ir vi- 
sam kraštui. Vilniaus universitete susibūrė nema- 
ža lietuvių. Jie gyvai reiškėsi kultūrine ir litera- 
tūrine veikla. 

Apskritai tokios mokymo ir mokslo instituci- 
jos reikšmė neikainojama kultūros raidai, ypač 
jei ji tiesiogiai susijusi su vietos kultūros tradici- 
jomis. Tuo metu universitetas labai išaugo: 1804 m. 
mokėsi 338 studentai, 1810 — 441, 1815 — 361, 
1820 — 686, 1826 — 1149, 1830 — 1321 studentas. 
Dauguma studijavo savomis lėšomis, ir tai lėmė 
studentijos socialinę, netgi tautinę sudėtį. Aukš- 
toji mokykla lengvai buvo pasiekiama tik dvari- 
ninkams. Vargingųjų bajorų, miestiečių ir vals- 
tiečių vaikai (apie 20 procentų visų studentų) tu- 
rėdavo ieškotis uždarbio. 

1816 m. rudenį 5. Daukantas universitete pasi- 
renka literatūros ir laisvųjų menų fakultetą. Beje, 
tą patį rudenį iš fizikos ir matematikos fakulteto 
čia pereina poetas Adomas Mickevičius. Jie tam- 
pa kurso draugais. 

Universiteto studentų registracijos knygose pa- 
žymėta, kad S. Daukantas išsilaikydavo pats. Iš 
ko jis čia gyveno — ar iš seno palikimo, ar pats 
užsidirbdavo, nežinia. Nuo 1819 metų rudens vie- 

merius metus jis buvo devynių studentų prižiūrė- 
toju. 

Literatūros ir laisvųjų menų fakultete vieni 
studijavo filologiją, o kiti — meną. S. Daukantui 
xzūpėjo filologija. 1825 m. universiteto vadovybei 
paduotame prašyme jis rašo: 1816 m. buvau Im- 
peratoriškojo Vilniaus universiteto literatūros ir 
laisvųjų menų fakulteto mokinys, dvejus metus 
klausiau lotynų, rusų bei lenkų literatūros kursų 
4r laikiau šių disciplinų pusmetinius egzaminus“. 

Studijų metais didelę įtaką S. Daukantui darė 
įžymus antikinės filologijos profesorius G. E. Gro- 
«dekas. Su jo moksline ir pedagogine veikla susi- 
jęs klasikinės filologijos suklestėjimas Vilniaus 
universitete ir Lietuvoje. G. E. Grodekas propa- 
gavo šviečiamojo klasicizmo idėjas, tačiau atme- 
t4ė literatūrinei kūrybai nustatinėjamas normas, 
reikalavo jos natūralumo, vadinasi, pritarė ro- 
mantizmo krypčiai. Taigi jis buvo lyg klasicizmo 
ir romantizmo susidūrimo riboje, ir romantikai, 
kovodami su pseudoklasikais, galėjo juo remtis. 
G. E. Grodekas padarė didelę įtaką būsimiems ro- 
mantikams, ypač A. Mickevičiui. Geras klasikinės 
filologijos išmanymas būdingas daugeliui S. Dau- 
kanto darbų. G. E. Grodeko iniciatyva universite- 
te įdiegtas modernus seminaro mokymo būdas. 
Čia studentai (tarp jų A. Mickevičius, S. Valiū- 
nas, S. Daukantas) rašė referatus, interpretavo an- 
tikos tekstus, diskutuodami aiškinosi kai kuriuos 
klausimus; dėstytojui buvo svarbu ne tai, kad stu- 
dentai pakartoja jo paties teiginius, o tai, ar geba 
operuoti faktais, mąstyti, plėtoti savo estetinę ir 
įstorinę nuovoką. 

Baigiantis pirmiesiems mokslo metams, S. Dau- 
kantas norėjo gauti filosofijos kandidato laipsnį. 
Šis būdavo suteikiamas studentui, iš privalomų da- 
lykų įvertintam „labai gerai" ir tik 4š vieno, daly- 
ko — gerai"; be to, dar reikėdavo pateikti referatą, 
vadinamą traktatu. 1817 m. liepos 9 d. fakulteto 
tarybos posėdžio protokole įrašyta: S. Daukantas 
neapsirūpinęs reikiamais pažymėjimais ir nepri- 
statęs traktato, todėl nutarta jam jokio mokslinio 
laipsnio nesuteikti, 

- Studijavęs čia dar vienerius metus, S. Daukan- 
tas nutaria keisti fakultetą. 1818 m. rudenį jis jau 
moralinių ir politinių mokslų fakultete. 

1815 m. atvykus iš Varšuvos J. Leleveliui, uni- 
versitete labai sustiprėjo istorijos disciplinos pres- 
tižas. Dėstytojas buvo labai populiarus tarp stu- 
dentų. Jo iškalba, puikus dalyko išmanymas, res- 
publikoniškos pažiūros ir patriotizmas į paskaitas 
sutraukdavo ne tik šio fakulteto studentus. S. Dau- 
kantui, matyt, tuomet J. Lelevelio sistemingai ne- 
teko klausytis, nes nuo 1818 m. pabaigos pasta- 
rasis ketveriems metams išvyko iš Vilniaus. 

S. Daukantas Moralinių ir politinių mokslų fa- 
kultete studijuoti pradėjo kaip tik tada, kai J. Le- 
levelio vietą užėmė I. Onacevičius. Jis buvo lai- 
komas didžiausiu Lietuvos istorijos žinovu. Baigęs 
universitetą, I. Onacevičius surinko daug medžia- 
gos iš kryžiuočių archyvo Karaliaučiuje ir iš ki- 
tur. Vilniaus universitete dėstyti pradėjo būdamas 
subrendęs istorikas, ypač gerai perpratęs vokiečių 
istorikų mokyklą. Moderniškas istorijos mokslo 
traktavimas matyti iš jo 1817 m. rašyto laiško 
J. Leveliui: „Nedaug teverta tokia istorija, kuri 
sausai atpasakoja ar išvardija įvykius, kas, kada 

ir kiek ilgai snaudė soste, kiek sugaišdavo apsi- 
rengimui, medžioklės ir kitoms pramogoms. Tik- 
roji istorija remiasi sumaniu tautų kilimo ir žlu- 
gimo priežasčių išaiškinimu, priežastingumo nu- 
statymu. Įvykiai yra užrašyti, bet jų raktas yra 
žmonių širdyse. Šitaip suvokiama bei suprantama 
istorija yra svarbi ir naudinga, tuomet ji tampa 
valdovų ir tautų mokytoja, gyvenimo vadovė". 

I. Onacevičius pirmą kartą pradėjo dėstyti nuo- 
seklų Lietuvos istorijos kursą. Grįžus 1822 m. 
J. Leleveliui, I. Onacevičius ėmė dėstyti statistiką 
(tai atitiktų mūsų laikų istorinę ir ekonominę geo- 
grafiją) ir diplomatijos istoriją; atliekamu nuo 
privalomų kursų laiku tebeskaitė ir Lietuvos isto- 
riją. Jis buvo iškalbingas, puikios atminties, my- 
lėjo praeitį, ją idealizavo. Savo paskaitose I. Ona- 
cevičius poetiškai kalbėjo apie Lietuvos girias, 
lietuvių patriarchalinį gyvenimą, jų dievų pasau- 
lį, vaidilų giesmes, didvyriškus žygius. Profesorius 
jaunuomenės buvo mėgstamas, mokėjo paskatinti 
savarankiškai studijuoti, rinkti krašto praeitį tirti 
padedančią medžiagą, paremdavo studentus pata- 
rimais ir leisdavo jiems naudotis savo paties su- 
rinkta medžiaga. Jis turėjo: didelę įtaką S. Dau- 
kantui, K. Nezabitauskiui. S. Daukantas I. Ona- 
cevičių visada laikė dideliu istorijos autoritetu, 
pritarė jo istorijos koncepcijai ir žavėjosi išsa- 
miais jo istorijos šaltinių tyrinėjimais. Vėliau su 
juo S. Daukantas artimai susibičiuliavo, Peterburge 
savąjį profesorių karšino. 

Pirmaisiais studijų metais S. Daukantas klausė 
ir I. Danilavičiaus skaitomą krašto teisės kursą. 
Šis po I. Onacevičiaus — svarbiausias S. Daukan- 
to kaip istoriko ugdytojas. I. Danilavičius tyrinėjo 

Lietuvos Statutą, lietuvių ir rusų metraščius. Jis 
buvo blaivus mokslininkas, kritiškai nagrinėjęs 
šaltinius, ne vieną jų išleidęs. I. Danilavičius visą. 
gyvenimą rinko medžiagą, norėdamas parašyti 
Lietuvos istoriją. Lietuvos praeitį jis priešpriešino: 
dabarčiai, gaivino patriotizmą; buvo pažangus ano: 
meto žmogus: pasisakė prieš klasių privilegijas, 
valstiečių pavergimą, pabrėžė visų lygybę prieš 
įstatymą. Jau S. Daukanto studijų metais I. Dani- 
lavičiaus erudicija, paskaitų originalumas traukė 
studentus. Jo kritiškumas sugriovė ne vieną se- 
novės Lietuvos legendą. 

Taigi S. Daukantui dėstę profesoriai domėjosi 
Lietuvos istorija. Šį svarbų S. Daukanto veiklą 
aiškinantį faktą reikėtų plačiau pakomentuoti. 

Žymus lenkų visuomenininkas S. Stašicas 
1785 m. rašė, kad kiekvienas pilietis turįs būti su- 
sipažinęs su savo krašto istorija; pirmoji knyga, 
kurią vaikas ima į rankas, turinti būti jo tėvynės 
istorija. Šitokią nuomonę XVIII a. pabaigoje — 
XIX a. pradžioje formavo bendras domėjimasis is- 
torijos mokslu Vakarų Europoje, pasiekęs Lenkijos 
ir Lietuvos valstybę. Įsisąmoninta, kad istorija turi 
remtis pirmaisiais šaltiniais, sukrusta rinkti istori- 
jos dokumentus, archeologinę, etnografinę me- 
džiagą. Akstinas studijuoti istoriją buvo ir vals- 
tybės padalijimas. Varšuvos Mokslo bičiulių drau- 
gijos atsišaukime dėl istorijos rašymo (1809 m.) 
skatinama atkreipti dėmesį į tokios didelės vals- 
tybės žuvimą, išaiškinti protėvių klaidingas pažiū- 
ras, kad jų išvengtų būsimosios kartos. Garbingos 
praeities vaizdavimas lenkų tautai pasidarė mora- 
linės paguodos šaltinis, tautinės ambicijos kėlė- 
jas, apskritai, tautinio auklėjimo priemonė. Tuo- 

metines pažiūras į istoriją akivaizdžiai rodo neži- 
nomas 1813 m. kraštotyros anketos autorius: „„Ne- 
Jaimingai tautai niekas labiau netinka kaip domė- 
tis krašto istorija. Kur ieškoti paguodos, iš kur 
pasisemti ištvermės dabartinėse nelaimėse, jei ne 
iš buvusio spindesio prisiminimų. Kas tautą la- 
biau skatins laikytis savo papročių, kas jos seno- 
vinį charakterį nelaimėse iškels ir išlaikys, kas 
parodys mūsų bočių gerąsias savybes, protėvių 
ydas ir mūsų trūkumus, jei ne senoji istorija? Ten 
ir literatūra negali suklestėti, kur pats kraštas ir 
tautos istorija nėra gyventojų prideramai pažįs- 
tama". 

XVIII a didesnio domėjimosi Lietuvos istori- 
ja nematyti. Jis kilo XIX a. pradžioje, Vilniaus 
universiteto kultūrinėje atmosferoje. Mokslo bi- 
čiulių draugija jau 1803 m. susidomėjo lietu- 
vių kalba, prašė Vilniaus universitetą pateikti 
apie ją žinių, skatino rinkti lietuviškas dainas, 
išsiaiškinti, ar senovės lietuviai turėję savo raš- 
tą ir pan. 1806 m. šios draugijos narys K. Bo- 
gušas skaitė referatą apie lietuvių kalbą (išspaus- 
dintas 1808 m.). Daug čia nemoksliškų išvedžio- 
jimų, bet pažymėtinas karštas lietuvių kalbos 
išaukštinimas. Lietuvių kalba esanti labai graži. 
Apsirinką tie, kurie ją laiko skurdžia: ji esanti 
kai kuriais atžvilgiais netgi turtingesnė už lenkų 
ir vokiečių kalbą. Tobula sintakse ir gramati- 
ka ji prilygstanti graikų ir lotynų kalbai. Tasai 
nūnai tik liaudies kalbos tobulumas, be abe- 
jojimo, rodąs lietuvius jau žiloje senovėje, dar 
Mindaugo laikais ir anksčiau turėjus turtingą ori- 
ginalią ir verstinę literatūrą. Negailestingas lai- 
kas, karai su gaisrais ją sunaikinę. Lietuvių lite- 

ratas nuo priešo į mišką nulindęs, nebent tik kur 
medžio drevėje paslėpdavęs savo rankraščius, o 
ten juos kirmėlės sugraužusios. 

Suprantama, pirmą kartą plačiau lenkiškai lie- 
tuvių kalbą nagrinėjusiu veikalu susidomėta. Ypač 
K. Bogušo autoritetu pasitikėjo apie Lietuvą ra- 
šiusieji, bet lietuviškai menkai temokėję ar visai 
nemokėję autoriai: T. Narbutas, J. Jaroševskis, 
J. Kraševskis. A. Mickevičius tvirtino, kad toji 
K. Bogušo mintis apie senovės lietuvių literatūrą 
visai nesanti juokinga. Ypač brangino K. Bogušo 
veikalą patriotiškai nusiteikę lietuvių literatai, 
nors ir matydami vieną kitą autoriaus klaidą. 

To meto Lietuvos visuomenei būdingą istorinę 
mintį bei jos lygį gerai atspindi D. Poškos susi 
dūrimas su šubravcais („nenaudėliais“). Šubrav- 
cai — Vilniuje veikusi liberalinė inteligentų orga 
nizacija (į ją įėjo universiteto profesoriai, spaus 
tuvininkai). Jie kėlė mokslo svarbą, o potekstėji 
kultūros ugdymo ir jos savitumo idėja buvo sie 
jama su politinės nepriklausomybės atgavimu 
Lietuviškumo atmosfera nebuvo svetima šubrav 
cams; jiems priklausė Lietuvos istorikas M. Ba 
linskis, universiteto darbuotojas K. Kontrimas: 
reikalavęs universitete steigti lietuvių kalbos ka 
tedrą. Slapyvardžius jie pasirinkdavo lietuvių die 
vų vardus — Perkūnas, Poklius, Vaižgantas ir par 
Šubravcams, tiems blaiviems racionalistams, buv 
svetimas nekritiškas domėjimasis senove (jie pc 
šiepdavo mėgėjiškus bandymus atkurti lietuvi 
mitologiją); juokinga jiems buvo mintis ir api 
lietuvių raštiją. Dėl to kilo jų konfliktas su D. Po! 
ka. Vilniaus intelektualai pašiepė specialaus išs 
mokslinimo neturintį žemaičių bajorą, bandan 

pratęsti K. Bogušo lengva ranka mestą spėjimą 
esą lietuviai praeityje turėję savą literatūrą ir 
mokslą. Antai jų satyriniame laikraštyje „Gatvės 
žinios" pranešta apie tariamai rastą žemėje ge- 
ležina dėžę su lietuviškais rankraščiais, tarp ku- 
rių buvęs Algirdo laikais gyvenusio Kernavės 
profesoriaus Pokliaus dviejų tomų veikalas apie 
lietuvių mitologiją. Pošką šubravcai pašiepė sa- 
tyroje apie garsųjį Baublį. Slapyvardžiu pasirašęs 
autorius, gerai susipažinęs su savo meto lituanis- 
tine literatūra, nuolat darė aliuzijas į įvairius 
straipsnius apie Lietuvos istoriją ir kalbą. Satyra 
pateikiama kaip vertimas iš senovinio lietuviško 
rankraščio, rasto medžio drevėje Žemaitijoje. Čia 
kreipiamasi į Baublį: „O, šimtą kartų garbingesnis 
už pranašinguosius, Jupiteriui pašvęstus Dodonės 
ąžuolus! Mokytosios lietuvių senovės brangių pa- 
minklų sandėli ir liudytojau nemirtingų žygių mū- 
sų protėvių, kurie buvo iškėlę nugalėtojų vėlia- 
vas ant išdidžių, kadaise pasaulį valdžiusių Ka- 
pitolijaus mūrų! (čia užsimenama apie populiarią 
ano meto hipotezę — ją pakartos ir Daukantas — 
kad herulai, V a. nukariavę Romą, buvo lietu- 
viai — S. Ž.). Būk pasveikintas, Baubly! Tikratikis 
mahometonas ne su tokiu susijaudinimu apžiūri 
Didžiojo Pranašo lopšį, ar grabą, su kokiu aš ma- 
tau tavo vidų, pilną mūsų praeities didybės palai- 
kų. Tos ginklų nuolaužos, ant kurių teberaudonuo- 
ja romėnų kraujas, tie šarvai ir skydai, į kuriuos 
bergždžiai trupėjo išdidžių, bet sumoterėjusių pa- 
saulio viešpačių nepajėgios ietys <...>, o ypač 
tos krūvos rankraščių, ritinių, iš kurių oratoriai, 
poetai, istorikai, filosofai byloja nustebintiems pa- 
likuonims, neišreiškiamu jausmu pripildo mano 

sielą“ ir t. t. Poška įsižeidė, nepatiko toji satyra 
ir kitiems žemaičiams, nes pašieptasis Baublys buvo 
lyg ir žemaitiško patriotizmo simbolis. Kažkoks 
B. P. atsiuntė Poškai eilėmis surašytą Baublio apgy- 
nimą, kur šubravcai išvadinti krankiančiomis var- 
momis. Tasai konfliktas Poškos vardui nė kiek 
nepakenkė. Jis liko gerbiamas tiek Žemaičiuose, 
tiek ir Vilniuje: susirašinėja su profesoriumi Le- 
leveliu, siunčia jam savo istorijos rašinius. Baub- 
lys garsėjo ir Varšuvos laikraščiuose. Vėliau 
A. Mickevičius įamžino jį savo „Pone Tade". Ir 
patys šubravcai kivirčą pamiršo; J. Chodzka, ži- 
nomas lenkų kalba rašytų Lietuvos padavimų au- 
torius, 1824 m. su savo draugais aplankė D. Poš- 
ką ir Baublyje, maloniai šnekučiuodamiesi su šei- 
mininku ir apžiūrinėdami jo rinkinius, gurkšnojo 
arbatą. 

Taigi susidomėjimas Lietuvos praeitimi buvo 
daugialypis. Jį skatino universiteto profesoriai, 
skaitę Lietuvos istorijos kursą; vieni iš jų (J. Le- 
levelis, I. Danilavičius) istoriją studijavo daugiau 
akademiniais metodais, kiti, kaip I. Onacevičius, 
Lietuvos praeitį traktavo poetiškiau. (Po mirties 
paskelbtos jo studijos, laiškai rodo, iš kur A. Mic- 
kevičiaus kūryboje atsirado tiek daug lietuviškos 
tematikos — tai šaltinis žinių, liudijančių garbin- 
gą krašto praeitį, didvyrišką lietuvių kovą su kry- 
žiuočiais.) Universitetas vadovauja istorinės, et- 
nografinės medžiagos rinkimui. Pasirodo „daugelio 
apskričių, tarp jų ir lietuviškų, aprašymai su sta- 
tistiniais duomenimis, etnografiniais, religiniais 
faktais; į etnografinės medžiagos rinkimą įtrau- 
kiami ir lietuviai. Keldamas susidomėjimą Lietų- 


p4 


vos istorija ir kraštu, tyrinėdamas visa tai, univer- 
sitetas vis dėlto pirmiausiai rūpinosi ugdyti len- 
kišką visuomenės dvasią, lenkų kalbos meilę. Tad 
suprantama, kodėl Vilniaus universitetas menkai 
rūpinosi lietuvių kalbos kėlimu, lietuvių literatū- 
ros protegavimuų; nerodė jis didesnio mokslinio 
susidomėjimo ir lietuvių kalba, neįsteigė lietuvių 
kalbos katedros. Vienas iš tokių niekinusių lietu- 
vių kalbą ir raštiją veikėjų buvo S. Daukanio 
poezijos ir retorikos profesorius L. Borovskis, 
G. E. Grodeko mokinys, enciklopedistų, šviečia- 
mojo amžiaus idėjų šalininkas, šubravcų organi- 
zacijos narys (vardu Pergrubijus), didvalstybinio 
lenkų nacionalizmo atstovas. L. Borovskis pri- 
klausė cenzūros komitetui ir drauge su kitais su- 
kliudė pasirodyti ne vienam lietuviškam leidiniui, 
pavyzdžiui, A. Butkevičiaus lietuvių kalbos grama- 
tikai, A. Strazdo kūriniams — neleido jų spaus- 
dinti dėl trūkumų „kalbos, skonio ir sveiko proto 
atžvilgiu“. 

Pagarbą lietuvių kalbai, ne vien kaip egzotiš- 
kam lingvistikos objektui, bet ir kaip gyvai liau- 
dies kalbai, į universitetą atsinešė lietuviai stu- 
dentai. 

Anuometinio universiteto studentų gyvenimui 
didelę reikšmę turėjo slaptos draugijos, subūru- 
sios jaunuomenę, iškėlusios aukštesnius patrioti- 
nius, visuomeninius idealus — filomatai (1817— 
1623) ir jų vadovaujami, plačius studentų sluoks- 
nius, apėmę bičiuliai, spindulingieji, filadelfistai, 
filaretai (1820—1823). Tos slaptos patriotinės de- 
mokratinės bajorų organizacijos, kaip rodo filo- 
matų įstaiai, siekė ugdyti taurius moralės prin- 

cipus, tėvynės, mokslo meilę, skatino teikti 
savitarpio pagalbą, kelti tautos švietimą. Politinis 
jų tikslas buvo valstybinės nepriklausomybės 
atgavimas, o tikslo siekimo priemonės — krašto 
kultūros, ekonomikos kėlimas, iš dalies kova dėl 
baudžiavos panaikinimo ar bent sušvelninimo 
(A. Mickevičiaus ,„Vėlinių“ antroje dalyje smer- 
kiamas valstiečių išnaudojimas). 

Filomatų ir filaretų draugijai (ypač pastarajai) 
priklausė ne vicnas lietuvis, pavyzdžiui, filoma- 
tas V. Budrevičius-Budrys, valstietis, ištremtas 
drauge su A. Mickevičiumi (jo pavardę šis pa- 
naudojo baladėje „Trys Budriai“). Filaretas buvo 
E. Stanevičius, skelbęs Vilniaus žurnaluose lietu- 
vių liaudies dainas, kūręs lietuvių kalba. Ir Dau- 
kantas, ir kiti studijuojantys lietuviai (sakysim, 
S. Stanevičius) sėdėjo su šių draugijų nariais vie- 
name auditorijos suole, kartu laikė egzaminus, 
tad galima manyti, kad draugijų idėjos ir sieki- 
mai buvo jiems žinomi. 

1822—1824 metai laikomi lietuvių studentų 
būrelio iniciatyvios veiklos metais, o bendras 
kultūrinis klestėjimas tęsėsi visą dešimtmetį ir 
apėmė platesnę lietuvių veikėjų grupę. Minėto 
būrelio nariai toliau puoselėjo D. Poškos bei kitų 
lietuvių pradėtą domėjimosi lietuviška tematika 
tradiciją. Tai buvo nauja lietuvių nacionalinio 
sąmoningumo ir demokratinio pobūdžio lietuvių 
nacionalinės kultūros raidos pakopa. Tuo metu 
išspausdinama ar tik parašoma nemaža lietuviškų 
knygų. 1822 m. S. Daukantas pabaigia savo pir- 
mąją Lietuvos istorijos redakciją, pateikiamas 
minėtasis K. Kontrimo memorandumas dėl lietu- 
vių kalbos katedros įsteigimo (debatai šiuo klau- 

simu ir bent teoriškas universiteto tarybos prita- 
rimas studentams galėjo būti žinomas). Studentai 
rūpinasi liaudies švietimu, suaktyvėja ir moksli- 
nė veikla; jos tikslas — nacionalinės savimonės 
įtvirtinimas. Vieni būrelio nariai, pavyzdžiui, 
S, Stanevičius, kaupia ir gilina lituanistikos žinias, 
vartodami mokslui įprastą lenkų kalbą. Kiti — 
S. Daukantas, J. Pabrėža — jau ir moksle ima var- 
toti lietuvių kalbą, kūria lietuvišką mokslo ter- 
miniją, sakytum, ne dabarčiai, o įsivaizduojamai 
ateičiai (J. Pabrėža sudarinėja botanikos, medici- 
nos terminus). Šiame, iš pirmo žvilgsnio bepras- 
miškame, darbe, M. Lukšienės nuomone, glūdi dar 
miglotas nacionalinės kultūros šakotumo ir vien- 
tisumo suvokimas, nuoširdus įsitikinimas, kad ir 
iš liaudies kilęs žmogus ne tik gali, bet ir privalo 
savąja kalba mąstyti apie įvairių sričių dalykus. 

J. Lebedys neabejoja, kad to meto lietuvių 
studentai bendravo, sutartinai veikė (pavyzdžiui, 
išsikovojo palankesnį lietuviškų knygų cenzorių), 
bet visa tai greičiausiai nebuvo įgavę griežtesnių 
organizacinių formų. 

Svarbus to laiko kultūrinės veiklos dokumen- 
tas yra vieno iš aktyviausių būrelio narių — 
S. Stanevičiaus odė „Šlovė Žemaičių“. Tai ne 
veiklos projektavimas, o jau esamų (1823 m.) 
dalykų programiškas konstatavimas—į Vilnių 
susirinkę žemaičiai prikėlė iš užmiršimo lietuvių 
kalbą, istoriją: 

Mačiau Vilnių, šaunų miestą, 
Seną mokslų gyvenimą, 
Nuo žemaičių beapsėstą 
Ir jų tikrą sutarimą, 

Šlovė visus sujudino 
Gera tėviškei daryti, 

Ir, ką amžiai pagadino, 
Čėsas yra sutaisyti. 


Daugel metų sviets rokavo 
Mūsų žemė kaip pražuvo, 
Kaip užmiršo kalbą savo 
Ir užmiršo, kuomi buvo. 


"Autorius kalba apie bendrą veikimą, kartu 
atsiriboja nuo užmiršusių savo kalbą ir tautą. 
Toliau odėje sveikinami Lietuvos kunigaikščiai, o 
ji baigiama optimistiškų sušukimu: 


„Veizėk, svietę nusiminęs! 
Kas ten šiaurėj atsitiko, 

Lietuvos senos giminės 
Pražuvime sveikos liko“. 


Lyginant filomatų ir filaretų draugijas su lie- 
tuvių studentų būreliu, ryškėja svarbus skirtu- 
mas. Draugijų pirmame plane vis dėlto ryškėjo 
nacionalinio išsivadavimo idėjos, o antibaudžia- 
vinės tendencijos reiškėsi silpniau. Filomatai, pa- 
našiai kaip ir dekabristai, liaudies dar nelaikė 
galimu veiklos partneriu. Tiesa, jau buvo kelia- 
ma liaudies kūrybos vertė, tačiau liaudis su savo 
kalba ir dvasine kultūra dar nelėmė tautinės pri- 
klausomybės. Tuo tarpu lietuvių studentų būrelis 
tiesioginės politinės veiklos neplėtojo, tačiau di- 
džiąją dalį darbų skyrė Lietuvos liaudžiai. Minė- 
toji „Šlovė Žemaičių“ rodo griežtą ir sąmoningą 
pasisukimą kita linkme — taisyti, ką „amžiai pa- 
gadino", — taigi ir naują kultūrinį orientaciją. 

Universitetas šito išmokyti negalėjo, bet jis prisi- 
dėjo prie tokios orientacijos ugdymo, pažangių 
pažiūrų profesoriai galėjo ją paremti. Vis dėlto 
tokią orientaciją pagrindė žemaičių atsineštoji 
savimonė; pagarbą savajai kalbai ir istorijai (anti- 
unijines nuostatas) bent iš dalies išsaugojo bajo- 
riją. Demokratišką lietuvių studentų veiklą lėmė 
ir priklausymas žemiesiems visuomenės sluoks- 
niams — nuskurdusiai bajorijai, valstietijai. 

Taigi 1818 m. S. Daukantas perėjo į moralinių 
ir politinių mokslų fakultetą, klausėsi I. Onacevi- 
čiaus, I. Danilavičiaus, 1822 m. rudenį užsirašė 
lankyti Lelevelio paskaitas. Porą metų pasimokęs 
šiame fakultete, S. Daukantas vėl ima rūpintis 
mokslo laipsniais. Tuo metu buvo keturi mokslo 
laipsniai: tikrojo (aktualiojo) studento, kandidato, 
magistro, daktaro. Tikrojo studento vardą univer- 
siteto auklėtiniai gaudavo baigę visą universiteto 
kursą. Studentas, išlaikęs visus egzaminus ir pa- 
sižymėjęs geru kurios nors disciplinos mokėjimu 
bei pristatęs referatą, gaudavo kandidato laipsnį. 
1819 m. išlaikęs egzaminus, S. Daukantas norimą 
laipsnį gavo, o 1821 m. sausio 25 d. universitetas 
jam išdavė abiejų teisių (romėnų bei kitų kraštų 
ir kanonų teisės) kandidato diplomą. Bet S. Dau- 
kantas nepalieka Alma Mater rūmų ir dvejus 
metus lanko savo fakulteto profesorių paskaitas. 
Universitetas kartais skelbdavo konkursinius eg- 
zaminus premijai gauti; iš 100 rublių neturtingas 
studentas galėjo gyventi ištisus metus. S. Dau- 
kantas 1820 m. dalyvauja konkurse ir su kitu 
studentu pasidalija premiją. Baigiantis 1820— 
1821 mokslo metams, jis paduoda naują prašymą 

fakulteto dekanui — nori gauti abiejų teisių ma- 
gistro laipsnį ir prašo skirti egzaminus. Per egzami- 
nus jam reikėjo atsakinėti iš romėnų civilinės, ka- 
nonų, krašto civilinės, kriminalinės, viešosios 
(valstybinės), tautų (tarptautinės) teisės, politinės 
ekonomijos, visuotinės ir Rusijos istorijos, statis- 
tikos ir. diplomatijos. Tarp egzaminatorių buvo 
I. Danilavičius ir I. Onacevičius. I. Danilavičius 
egzaminavo iš civilinės krašto (Lietuvos bei Rusi- 
jos) teisės, I. Onacevičiaus pirmi penki klausimai 
buvo iš Romos ir apskritai senovės istorijos: 
koks pirmasis Romos imperatorius, kada baigėsi 
Augusto dinastija, apie imperijos barbarų tautas... 
Kiti keturi klausimai lietė Rusijos istoriją — carų 
dinastijas ir Lžedmitrijus. Toliau jis egzaminavo 
iš statistikos, klausinėdamas apie Rusijos ūkio 
produkciją, jos rūšis, kasyklas, importą, centrinę 
valdžią, ministrus, įsakų leidimą. Egzaminas bai- 
gėsi klausimais iš diplomatijos — apie pasiuntinių 
įgaliojimų pasibaigimą. Išlikę šio ir kitų profeso- 
rių klausimai rodo tuometinius reikalavimus stu- 
dentui (pavyzdžiui, jis turėjo gerai išmanyti 
prancūzų šviečiamosios filosofijos atstovo Mon- 
teskjė pažiūras, A, Smito politinės ekonomijos 
teoriją...). Po egzaminų vyko viešas S. Daukanto 
traktato „Apie tėvo valdžią pagal prigimtinę, 
romėnų ir krašto teisę“ gynimas. 1822 m. birželio 
1 d. fakulteto posėdis pripažino, kad S. Daukan- 
tas teisių magistro laipsnio yra vertas, bet diplo- 
mą jis gavo tik 1825 m. balandžio 30 d. V. Merkio 
paskelbta archyvinė medžiaga paaiškina tokio 
delsimo priežastis. 

S, Daukantas stojo į universitetą, kai dar ne- 
reikalauta bajorystės dokumentų, tačiau jais sų- 

sirūpinti buvo priverstas 1819 m. išėjus įstatymui 
dėl laipsnių teikimo tvarkos. Prašydamas leidimo 
laikyti magistro egzaminus, S. Daukantas turėjo 
pateikti kandidato laipsnio diplomą, bet jo atsi- 
imti negalėjo be bajorystės dokumentų. V. Mer- 
kys yra detalizavęs S. Daukanto bajorystės do- 
kumentų bylą. Buvo teigiama, kad Daukantai ži- 
nomi iš senų laikų, bet kilmingumą patvirtinantys 
dokumentai yra žuvę per karus. Viena iš genea- 
loginiame medyje nurodytų šakų iš tiesų buvo 
bajoriška. Šitokių savotiškų kilmingo ir nekil- 
mingo „susigiminiavimų“ žinoma ir daugiau. An- 
tai nekilmingą istoriką I. Danilavičių priėmė į savo 
giminę Telšių apskrities bajorų vadovas K. Dani- 
lavičius. Šitokie argumentai patenkino apskričių 
bajorų deputatus, svarsčiusius kilmės klausimus, 
ir dokumentas buvo patvirtintas. Jo užteko ir 
kandidato, ir magistro diplomams atsiimti. Ta- 
čiau magistro diplomo gavimas užtruko dar dėl 
vienos priežasties. 

Imperatorius Aleksandras, 1822 m. lankęsis 
Vilniuje, išreiškė nepasitenkinimą Vilniaus uni- 
versiteto studentais jo kuratoriui kunigaikščiui 
A. Čartoriskiui: „Tai gyvatė, kurią tu išmaitinai 
ant savo krūtinės“. 1823 m. gegužės 3(15) d. Vil- 
niaus gimnazijos mokinys, 12 metų amžiaus grafie- 
nės Plioterienės sūnus prieš rusų kalbos pamoką 
užrašė ant lentos „Tegyvuoja konstitucija!" (turima 
galvoje 1791 m. gegužės 3 d. konstitucija). Mo- 
kytojas tučtuojau nubėgo pas generalgubernato- 
rių Korsakovą, tasai nusiuntė pranešimą apie 
įvykį didžiajam kunigaikščiui Konstantinui į Var- 
šuvą. Vietos valdžia sujudo ieškoti slaptos orga- 
nizacijos ne tik gimnazijoje, bet ir tarp studentų. 

Gegužės 29 d. į kalėjimą pakliuvo pats universi- 
teto rektorius. Didysis kunigaikštis Konstantinas 
atsiuntė savo adjutantą Neselrodę rengti tardy- 
mą. Manydamas, kad Vilniuje įvyko revoliucija, 
graiui jis įsakė eiti į miestą pėsčiom, persirengus 
miestiečiu. Studentams uždrausta išvykti iš Vil- 
niaus. Nutrauktas universiteto baigimo pažymė- 
jimų išdavimas, mokslo laipsnių tvirtinimas. Šie 
reikalai iš vietos pajudėjo tik baigus slaptųjų 
organizacijų narių tardymą ir išaiškinus, kas iš 
universiteto auklėtinių joms priklausė. S. Dau- 
kanto pavardė paminėta kaltinamojoje medžia- 
goje. Jį kaip vieną stropiausių studentų, atrodo, 
norėta įtraukti į filomatams pavaldžią masinę or- 
. ganizaciją, todėl jis figūravo viename iš filomatų 
perimtame sąraše. 

Pagaliau 1824 m. balandžio 13 d. kuratorius 
A. Čartoriskis išdavė S. Daukantui reikalingą 
Taštą. Bet kadangi jis pats po ketverto dienų tu- 
rėjo atsistatydinti, S. Daukanto bylą ėmėsi per- 
žiūrėti naujasis kuratorius. Tai užsitęsė dar beveik 
metus. Prie 5. Daukanto prikibti nebuvo dėl ko, 
ir jis gavo diplomą, vadintą patentu. 

Studijų metais S. Daukantas, be jau minėto 
(neišlikusio) traktato, apginto siekiant magistro 
laipsnio, parašė svarbų didelės apimties veikalą 
„Darbai senųjų lietuvių ir žemaičių“ (1822). Jame 
išreikštos istorinės pažiūros bent iš dalies, matyt, 
buvo bendros visai žemaičių studentų grupelei. 
1824 m. jis išvertė į lietuvių kalbą 95 romėnų 
pasakėtininko Fedro kūrinius. 

Pirmajame istoriniame veikale „Darbai senųjų 
lietuvių ir žemaičių" S. Daukantas jau formuluoja 
daugelį vėliau kartosimų teiginių. Tai emocingiau- 

sias, autoriaus poziciją aiškiausiai rodantis kūri- 
nys. Tad stabtelkime prie šitos anuomet neišspaus- 
dintos ir tik XX a. pradžioje atrastos knygos. 


„DARBAI SENŲJŲ LIETUVIŲ IR ŽEMAIČIŲ“ 


Veikalo „Prataryme“ S. Daukantas gana aiš- 
kiai išdėsto pagrindines savo kaip istoriko nuo- 
statas, nurodo darbo pobūdį ir adresatą. Jau 
pirmaisiais sakiniais duodamas, sakytum, stilistinis 
raktas — skirtingų istorijos pasakojimo manierų 
derinimas, mokslinio stiliaus supynimas su emo- 
cionaliu, poetišku, paįvairintu ir ekspresyviais 
sušukimais; 


Veizint giliuose amžiuose į gimines, dyvy- 
tis reikia iš jų įvairių atmainų: kaipogi vienos 
mokslu atsiženklinusios, kitos pasidariusios 
valdytojomis viso pasaulio, kitos buvusios ilgą 
laiką povyziumi dorybės ir teisybės, kitos savo 
amatu ir prekyba surinkusios turtus viso svie- 
to. Ai joms!.. visos jau pakarčiui išgaišo, 
prapultyj begalinio laikol.. (I, 35). 


Jau pirmoje pastraipoje vėlgi sušukimu įvar- 
dytas vienas iš S. Daukanto kūrybos leitmoty- 
vų — nuolatinis įvykių, poelgių vertinimas mo- 
raliniu požiūriu „O dorybe! Tuščiu esi žodžiu 
šiame pasauly!“ | 

Pratarmėję akcentuojama rašto paminklų 
reikšmė tautos išlikimui: „<...> noris pačios 
giminės išgaišta, vienok jų raštai palieka, o anuo- 
se jų amžina garbė užrašyta, kurios nė kokia 

galybė šio pasaulio negali išnaikinti“ (I, 35). 
Mokslo pasiekta garbė prilygsta kare pelnytajai; 
lietuviai buvo įgudę karo reikaluose, bet jiems 
pritrūko išsimokslinusių vyrų (apie tai rašoma 
veikalo pabaigoje), todėl jaunasis S. Daukantas 
kelia lietuvių švietimo programą, nurodo jos 
reikšmę tautai: 


<...> mokslas ir gudrybė giminės yra 
amžina ir visų didžiausia garbe, dėl ko gi lie- 
tuviai ir žemaičiai negali stengti, idant da- 
siektų tą laiptą šviesybės, ant kurio išsikėlė 
kitos giminės? Užvis jog kiekviena gali pel- 
nyti garbę ne tiktai vienu kardų, bet ir 
pačiu mokslu <...> (I, 35—36). 


Autorius primena, kad lietuviai išsaugojo ,„visų 
brangiausią palikimą savo bočių prabočių, tai yra 
savo kalbą“ (I, 36), kad narsiai gynė tėvynę, bet 
buvo pavergti, kad jos laisvę liudija tik „iros“ 
(griuvėsiai) pilių. 

Labai svarbus trečias pratarmės skyrelis, kur 
išdėstomi veikalo tikslai. S. Daukantas norįs „bent 
paviršiais" lietuviškai aprašyti darbus lietuvių ir 
žemaičių, ir ne tik dėl to, kad „skaitytojas geriau 
išmanytų pačius darbus, bet idant galėtų dar pa- 
žinti palaikus tos tautos, ant žemės ar žemėj šian- 
dien tebesančius <...>“ (I, 38). Kitaip sakant, 
jam rūpi ne vien patys istorijos įvykiai, bet ir jų 
populiarinimas: norima atkreipti dėmesį į greta 
esančius puoselėtinus istorijos paminklus, rinkti- 
nus dokumentus. Greta archeologinių iškasenų 
autorius mini ir tautosaką: „Lygia dalia senų 
dienų dainos gali daug atminimų ir palaikų se- 

novės rodyti <...> (I, 38). Taigi praeitis ir da- 
bartis tarsi suartėja — dabarties liaudies kultūroje 
matomi garbingos praeities reliktai, o garbinga 
praeitis primena vargingą dabartį. 

S. Daukantas komentuoja veikalo pobūdį, aiš- 
kina, kad jis skirtas ne „mokytiems vyrams ir 
galvočiams": „<...> dėl tų motinų rašiau, ku- 
rios geba savo vaikams darbus jų bočių prabočių 
pasakoti, o be raštų daug karių apsirinka“ (I, 39). 
Ir šis demokratiškas adresato pasirinkimas, savojo 
žingsnio netradiciškumo suvokimas iškelia auto- 
rių į pažangiųjų to meto istorikų gretas. 

Be to, autorius sakosi norėjęs savo raštu ne- 
prieteliams parodyti, „jog kiekvienas norįs gali 
rašyti lietuviškai, jei turi spėko, lygia dalia kaip 
ir kita išdailinta jau kalba“ (I, 39—40). Pratarmė- 
je jis kalba apie save kaip apie „pirmą rašytoją 
toj kalboj“, kuriam skaitytojai turėtų dovanoti 
apsirikimus, ir autorius džiaugsis ,,gudresniems 
vyrams“ kelią praskynęs. 

Pradėdamas lietuvių kilmės aptarimą, S. Dau- 
kantas dar stabteli prie vieno jam svarbaus klau- 
simo — senuosiuose raštuose apie skitus jis ran- 
da barbarų dorybingumo patvirtinimą: ,„Stebuk- 
lingas taigi rodos daiktas, jog jiems prigimimas 
tai davė, ko graikai daugumu mokslo nei prisa- 
kymais protybės įgyti negali <...>" (I, 43). Pa- 
teikiama ir daugiau medžiagos iš skitų istorijos, 
ypač iškalbus pasakojimas apie skitų kilmės Grai- 
kijoje mokslus ėjusį Anacharsį, pačių graikų va- 
dinamą „sekmuoju pasaulio išminčiumi“. Grai- 
kai jo klausę: „Kokia rėda yra geresnė dėl ūkės?" 
Šis aniems atsakęs: „Ta, kurioj yra nedorybė su- 
drausta. o dorvbė pajausta“. Antrasis klausimas 


45 


Anacharsiui įteisina nemokytos šalies atstovo ga- 
limybę mokyti dorovės: „Tiesa, esu aš iš nemo- 
kytos šalies, dėl to gi atėjau į tą kraštą mokytis, 
jog pagrįžęs galėčiau būti geru vyru ir mano ūki- 
ninkus visokių gudrybių išmokyti; regis, jog man 
bus garbė. Bet kokia tau yra šiandien gėda, jog 
tu, išmintingoj šaly gimęs, nedoru esi jos ūkinin- 
ku“ (I, 45). S. Daukantas išaukština švietimą, len- 
kia prieš mokslus galvą, bet kartu pabrėžia, kad 
“ barbaras gali būti dorovingesnis už apsišvietusį 
nedorėlį. Anacharsiui daugiau vietos skiriama gal 
ir dėl to, kad jis „Darbų“ autoriui leidžia netie- 
siogiai apmąstyti save patį, kilusį iš „nemoky- 
tos“ aplinkos, pasiekusį nemažą išmintį, pasiren- 
gusį šviesti, sąmoninti gentainius. 

S. Daukantas kartoja anuomet populiarią nuo- 
monę apie senąjį lietuvių raštą (runų raštą). (Vė- 
lesniuose savo veikaluose jis atsisakys šios min- 
ties.) Primena istorikas ir lietuvių kilmės iš 
romėnų versiją, tačiau akcentuoja jos legendiš- 
kumą —,,Yra pasaka užrašyta...“ Bet greta, rem- 
damasis lingvistine bei archeologine argumenta- 
cija, jis įrodinėja herulų ir lietuvių tapatybę (tai 
germanų gentis, su gotais puldinėjusi Romos im- 
periją; XVII a. istorikas A. Vijūkas-Kojelavičius 
skleidė mintį, kad iš jų kilę lietuviai). Šio skyre- 
lio pabaigoje — o tai būdinga apskritai S. Dau- 
kanto istorijoms, — kontrasto principu praeitis gre- 
tinama su dabartimi. 

Kiekvienas, sakau, neatsidyvysis, jog lie- 
tuviai, žemaičiai, prūsai, letai, turėję pažinę su 
kartaginionimis, kariavę daugiau nei 300 metų 
kruvinai su gotais, valdę ant galo 14 metų patį 

Rymą, buveinę pasaulio, šiandieną patys tapo 
svetimų valdomi ir nuo visų neapveizimi (I, 56). 


Vienas S. Daukanto istorijos veikalų bruožų — 
nuoseklus demokratizmas, luominių pažiūrų, titu- 
lų nevertinimas. Didžia dalimi jo istorija — tai 
pasakojimas apie lietuvių ir žemaičių liaudies ko- 
vą už laisvę. Džiaugiamasi ir Lietuvos kunigaikš- 
čių pergalėmis, garbingais darbais, tačiau jų kaip 
istorinių asmenybių vertė sveriama pagal jų nuo- 
pelnus apskritai tautai, žmonėms. Pasakodamas 
apie tautos priešistorę, t. y. apie istorijos šalti- 
niuose menkai dokumentuotus laikus, S. Daukan- 
tas keliais štrichais kuria idealios visuomenės mo- 
delį, kitaip tariant, tam tikrą socialinę utopiją. 
Ji akivaizdžiai rodo autoriaus visuomenines nuo- 
statas. Žygiai ir karai su romėnais sugriovę tvar- 
kingą ir susiklausiusią herulų giminę: 


<...> vieni pargrįžo namon turtingais, 
kiti vargaliais, bet abeji užmiršę tikėjimą 
ir įstatymus ūkės savo. Algaudami rymionių 
ciesoriams, įgudo tinginėti ir plėšti; pargrįžę 
namo, norėjo, idant kiti jiems dirbtų ir algau- 
tų, iš pirmo baugindami, paskui galia prisuok- 
dami prie darbo vargdienius žmones, kurie 
vienok vargdieniai, nenorėdami liuosybės sa- 
vo paduoti, raginami dirbti, priešingavo, vai- 
dijos, kas dieną paskui kariavos su turtin- 

gais (I, 56). 

Taigi Lietuvos istorijos pradžioje tarsi jau bū- 
ta visuomeninių koniliktų, spręstų liaudžiai pa- 
keliant ginklą: „<...> diduomenė visuomet no- 
vijo vargdienius žmoneles, kurie, nebsulaukdami 

atlydos savo vargų, tame širdgile grobė į ginklą 
diduomenės naikinti <...>. Paskui Žmonės var- 
galiai, gavę viršų ir pažinę savo galią, nebnorėjo 
niekaip beklausyti paties viešpaties ir patys save 
ėmė rėdyti“ (I, 57). Atkūrus, pasakytume, socia- 
linę tvarką, Vaidevučio iniciatyva visuomenė im- 
ta „rėdyti" susiklausiusios bičių šeimynos pavyz- 
džiu. Taigi laisvė atkovota, Vaidevutis lieka vy- 
riausiu, 


<...> bet nė viensai diduomis nesididžiuos 
ir nesunks (nesuoks, nešauks) nė vieną žmogų 
be noro veltui prie darbo, bet kiekvienas di- 
duomis, norėdamas darbėjo, meilaus vargdie- 
nį bendringai (prieteliškai) ir jam užmokesnį 
teisingai už jo darbą duos. Ant galo tie tebus 
diduomiais, kurie gerais darbais ir dorybe už 
visus didžiau atsiženklins, vienok nė kokios 
viršutinės perskyros tarp jų, Žmonių vargdie- 
"nių ir diduomių, daugiau nebebus. Taip var- 
galiai žmonės, savo liuosybę užstiprinę, gyve- 
no paskui ilgus amžius laimingai (I, 58). 


Be abejonės, tai gana radikalus socialinės ly- 
gybės deklaravimas. Lietuvos istorijos „faktas“ 
galėtų mokyti (pasak Cicerono, historia est ma- 
gista vitae — istorija yra gyvenimo mokytoja), 
įkvėpti skaitytoją. Šitojs lyg ir ezopiškas pasa- 
kojimo būdas gana būdingas S. Daukanto istori- 
joms. Gretindamas praeitį su dabartimi, autorius 
tar<i neleidžia užmiršti savojo gyvenimo negan- 
du. Dabartis dažniausiai iškyla skyrelių pabaigoje, 
ilgame, ritmingame periode kontrasto principu su- 
gre: 'nant, kas buvo ir kas beliko. Štai skyrelio 
apie lietuvių ir žemaičių kalbą pabaiga; 


48 


<...> giminė viso gali nustoti — turtų, 
namų, pačios tėvainės, bet kalba jos visuomet 
su ja paliks: kentės vargus, vergystė novys, 
bet kalbos savo niekuomet neužmirš. Regim 
tą teisybę pačioj giminėj lietuvių, žemaičių, 
prūsų, kuri, datyrusi neaprašomų vargų, rū- 
pesnių, nelaimių, viso nustojusi, turtų ir tė- 
vainės, kruvinas kares vesdama, ant galo ver- 
gaudama per tiek amžių svetimoms giminėms, 
vienok tebkalba dar šiandien lietuviai, žemai- 
čiai, prūsai, lečiai ta pačia kalba, kuria kal- 
bėjo jų probočiai eruliai pirm tūkstančio metų, 
kurią ne raštai užlaikė, bet motinos, ant kurių 
kaulų seniai jau spindi saulė su žvaigždė- 
mis (I, 65). 


Ryšys tarp praeities ir dabarties užmezgamas 
nebūtinai pasitelkus tokią retoriką, jis gali būti 
ir „logiškas“, istoriškai motyvuotas. Pavyzdžiui, 
kalbėdamas apie senovės lietuvių apdarą, 5. Dau- 
kantas pažymi, kad jis „toksai buvo, kokį gal 
dar matyti šiandien nekuriose vietose ant sukum- 
pusių nuo vargų lietuvių ir žemaičių“ (I, 70). Pa- 
sakodamas apie senovės lietuvių ūkį, papročius, 
istorikas dažnai pasitelkia savo meto tautosaką, 
etnografinę medžiagą. Vėliau šie „Darbų“ sky- 
riai bus išplėsti į atskirą knygą —, „Būdas senovės 
lietuvių, kalnėnų ir žemaičių“. 

S. Daukantas jautriai numato galimus prie- 
kaištus savo veikalui dėl kai kurių teiginių po- 
lemiškumo: „Ne vienas skaitytojas, sklaidydamas 
mano raštus, rūgos, jog aš anuose lietuvius ir že- 
maičius daugioj vietoj giriu, o darbus ir kares 
krikščionių peikiu kaipo neteisingai daromus“ 

(I, 39). Beje, tai pamatinė S. Daukanto veikalų 
idėja; vėliau ją plėtojo J. Basanavičius, J. Šliū- 
pas ir kt. Bet ir S. Daukanto tvirtinimas neatsi- 
rado tuščioje vietoje, jis, sakytum, tęsia Lietuvos 
metraščių tradiciją. Pastarieji pradėti rašyti XIV a. 
pabaigoje, iš esmės po krikšto oficialaus priė- 
mimo, tačiau politinės ir ideologinės aplinkybės 
vertė metraštininkus teigiamai traktuoti pagoniš- 
kąjį Lietuvos istorijos laikotarpį, palankiai byloti 
„apie pagonis Lietuvos kunigaikščius. Pagonies ir 
krikščionies priešprieša viduramžių Europos met- 
raščiuose buvo svarbiausias žmogaus vertinimo 
kriterijus. Viduramžių istoriografijos nušviečiama 
Dievo karalystės kova su velnio karalyste tapati- 
nama su gėrio ir pikto kova. Tad krikščionybę 
platinusių kalavijuočių ir kryžiuočių priešai yra 
kartu Dievo priešai. Iš kryžiuočių ir kitų priešiškų 
lietuviams kronikų apie pagonis, be pasipiktinimo, 
nieko daugiau neišgirsi; pagonys čia žiauriausi 
barbarai, žvėriškiausi žvėrys, kuriems, be godaus 
pilvo, nieko nesą šventa, taigi jie neverti jokios 
užuojautos, jokios malonės. Pasak kryžiuočių kro- 
nikininko P. Dusburgiečio, jie velnio vaikai, žmo- 
nių vertės nei garbės neturintieji. 

Lietuvos metraščiuose pasipriešinta tokiai vi- 
suotinei nuomonei, ir tuo jie labai saviti europi- 
niame šio istoriografijos žanro kontekste. Aišku, 
XIX a. pradžioje situacija buvo kur kas palan- 
kesnė Lietuvos pagonybę ginti. Jau XVIII a. kry- 
žiuočių veiksmus ėmė smerkti patys Prūsijos is- 
+orikai, pirmykščių tautų dorybingumą, nesuga- 
dintą prigimtį aukštino Ž. Ž. Ruso, primityvių 
tautų vertę pabrėžė J. G. Herderis. Pagoniškos 
Lietuvos istorijos siužetai naudoti lenkų kalba 

rašytoje literatūroje. Negalima pamiršti ir tuo 
metu gana stiprių neohelenizmo ! tendencijų; ne- 
atsitiktinai iškeldamas lietuvių pagonybę S. Dau- 
kantas pasitelkia palyginimą su antika: 


Bet jei rymionys ir graikai, noris pagonys, 
taip šiandien yra garbinami nuo visų krikš- 
čionų už savo dorybę ir kantrybę, dėl ko gi 
žemaitis arba lietuvis negali būti giriamas, jei 
kantriai gynė savo namus ir liuosybę nuo ne- 
prietelių, mylėjo dorybę ir neapkentė nedo- 
rybės (i, 39). 


Vadinasi, teigiamas pagonybės vertinimas, kal- 
bant apie Lietuvos istoriją, jau turėjo tam tikrą 
tradiciją, tačiau tai nebuvo visuotinai priimta. Pa- 
gonių dorybės išaukštinimo polemiškumą rodo ir 
iormalūs pasakojimo niuansai, pavyzdžiui, dažnai 
vartojama frazė, reiškianti prieštaravimą nusisto- 
vėjusiai nuomonei: „<...> lietuviai, žemaičiai, 
noris pagonimis buvo, vienok (bet) <...>", 

Vertindamas pagonis ir krikščionis, S. Daukan- 
tas naudoja tradicinę retorikos priemonę — prie- 
šas pasmerkiamas, iškeliant moralinius jo trūku- 
mus. Autorius žino, kaip vertintinas Kalavijuočių 
ordino įkūrimas, todėl iš karto pasitelkiamos mo- 
ralinės charakteristikos: „Albertas, vyskupas Ry- 
gos, <...> užtelkė tuojau šiokius tokius tingi- 
nius ir palaidūnus vokiečių į tą zokaną (t. y. — 
ordiną), kuriems, kardą į ranką įdavęs, liepė mo- 


1 Neohelenizmas — naujas atsigręžimas į antikos 
kultūrą, pavyzdžiui, minėtoji G. E. Grodeko veikla 
Vilniaus universitete ir kt. 

kyti lečius pagonis meilės krikščioniškos, baimės 
dievo <...>“ (I, 119). Istorikas pabrėžia ordino 
klastą — 0 tai akivaizdžiausia nedorybė: krikščio- 
nys, „<...> antsimetę lyčyną vieros, norėjo 
jiems brangią jų liuosybę išplėšti ir savo tikėjimą 
antmesti, apjakę savo nedorybėj, išnaikinti kardu 
pagonis ketėjo, nemindami ant to, jog anie lygūs 
jiems žmonės buvo <...>" (I, 98). Senovės lie- 
tuvio laisvė garantavo jam ir dorovingą gyveni- 
mą — netekęs laisvės jis praranda ir dorovę: 


Bet sūdaujai, ir tiek nelaimėmis suvarginti, 
troško dar dorais pagonimis ir Kuosais ūkinin- 
kais jei ne gyventi, bent mirti, nekaip nedo- 
rais krikščionimis ir amžinais vergais būti 
<...> (I, 205). 

Kartais, siekdamas platesnio apibendrinimo ir 
didesnės įtaigos, S. Daukantas kuria simbolinius 
tautos atstovų portretus. Viduramžių ir vėlesnei 
metraštinei tradicijai nebūdingi išgalvoti, apiben- 
drinti žmonių paveikslai. Metraščiai pasakodavo 
api: realius istorinius asmenis; šiandien kai ku- 
riuos iš jų laikome legendinėmi. asmenybėmis, 
bet anuo metu jų realumu neabejota. Savi kuni- 
gaikščiai būdavo idealizuojami, 0 priešo — nie- 
kinami. Nekilmingas žmogus labai retai, tik už 
nepaprastus nuopelnus galėjo būti minimas isto- 
rijos dokumente. Jau vien todėl apibendrintų 
atstovų paveikslų nė nereikėjo. Švietėjų istorio- 
gralijoje pripažintas žmogaus vaidmuo istorijos 
procese, susidomėta karvedžių, monarchų psicho- 
logija, bet tautą švietėjai suvokė kaip atskirų žmo- 
nių kiekybinę visumą. Tautos vaidmenį istorijoje 

pripažino romantikai. Šie į tautą ėmė žiūrėti kaip 
į aukštesnės pakopos individualybę. Toks požiū- 
ris iškėlė ir nacionalinės psichologijos problemą. 
Tautos psichologinis savitumas — tai unikalūs pa- 
pročiai, elgsena, tik jai vienai būdinga kalba, 
prietarai ir kt. Visa tai sudaro savitą tautos vei- 
dą, formuoja tautos dvasią. Domėjimasis tautine 
psichologija, bandymas pro daugybę istorinių, et- 
nografinių ir kalbinių faktų prasiskverbti prie 
visa tai vienijančios idėjos, paslėptos nuo pavir- 
šutiniško ar nedraugiško žvilgsnio, bet rusenan- 
čios tautos gyvenimo gelmėje ir nulemiančios vie- 
nokius ar kitokius tautos atstovų poelgius, veda 
istoriką prie apibendrinimų, simboliškų portretų 
kūrimo. Aišku, tokie paveikslai esti abstraktūs, 
schematizuoti (pavyzdžiui, idealizuoti senovės lie- 
tuvių išorės ir būdo bruožų, dvasinių savybių ap- 
rašymai). S. Daukantas kalba ir apie negandų pa- 
laužtą tautą, kuria apibendrintus jos paveikslus. 
Tautos dvasia ar jos psichologija, suformuota gy- 
venimo aplinkybių ir istorinio patyrimo, laikyta 
pastoviu dydžiu. Tačiau ilgalaikės istorinės ne- 
sėkmės gali keisti nacionalinę psichologiją, tauta 
gali netekti savo privalumų. Su didžiausiu skaus- 
mu apie tokį dvasios nuosmukį — žiauriausių ko- 
vų, niokojimų ir vergijos padarinį — S. Daukan- 
tas rašo aptardamas lietuvių kaimynų latvių li- 
kimą. Pasak istoriko, ant 


<...> povyziaus jų vergų ašaros žmogui 
meilingam rietėjo. Nuo sunkių darbų kaulai ir 
gyslos per skūrą perskaitomi buvo, veidai ro- 
dės gemant jau rūpesniais išvagoti, antakiai 
nuo vargų užvirtę, kuriuos tiktai ant skaudaus 

balso savo kraugerių teperkėlė, patys sukum- 
pę, virpėjo mažne, sakau, vėjo papučiami, tarp 
kurių kiekvienas tokiuose varguose ir bėdose 
kas valandą šaukė balsu smertį, o lietuviams, 
žemaičiams, drąsinantiems keltis prieš miečei- 
vius, kruvinas rankas, gelžiniais nugraužtas, 
rodė ir tarė: „Mes jau prapuolėm amžinai ir 
taip nuvargom, jog nebegalim kardo rankoj 
nuvaldyti: jei begalit, gelbėkit patys mus pra- 
puolusius" (I, 229). 


Paprastai sakoma, kad S. Daukantas idealizavo 
Lietuvos praeitį. Ši nuomonė ne visai tiksli. Im- 
kim kad ir Lietuvos didžiuosius kunigaikščius. Jų 
poelgiai gana griežtai vertinami doroviniu požiū- 
Tiu. O apie dorovingumą sprendžiama pagal tai, 
ar kunigaikštis tarnauja savo tautai, ar vaikosi 
asmeninių tikslų, ar lieka pagonimi, ar krikšti- 
jasi, Diplomatiniai laviravimai menkai tepripažįs- 
tami, į juos per daug nesigilinama. Tarkim, gana 
kritiškai vertinamas Mindaugo įžengimas į sostą, 
nes buvo žudomi žmonės. Apskritai, pasak S. Dau- 
kanto, nuo Mindaugo laikų Lietuvoje prasideda 
sumišimas. Beje, kaip tik nuo šio meto Lietuvos 
istorija tampa kaskart labiau dokumentuota, bet 
tie dokumentai — vis priešų rašyti, todėl dažniau 
nepalankūs Lietuvos kunigaikščiams. 

S. Daukantas Mindaugui nepritaria, jį verti- 
na pirmiausiai iš žemaičių pozicijų — kodėl že- 
maičiai buvo užrašyti kalavijuočiams? 

<...> Mindaugas, karalius Lietuvos, mie- 
čeiviams visuomet darės įtikimu ir, nebišma- 

nydamas ant galo, kaip aniems besigerinti, vi- 

šą savo karalystę jiems užrašė ir savo karšin- 
čiais anuos paskyrė, jei bevaikiu patsai mirtų; 
noris ans turėjo tris sūnus, duktę ir žmoną 
jauną, vienok ir tokia karšinčysia ir dovana 
didžiai tiko miečeiviams, kurie ieškojo bent 
ūksmės teisybės, kurioj paskui galėtų Lietuvos 
karalystą užimti (I, 172). 


Moraliniu požiūriu išaukštinamas prūsų suki- 
limo vadas Herkus Mantas — čia vėlgi pagonybės 
pateisinimui primenamas antikos pasaulis: 


Herkus Montė, garbingas karvedys prūsų, 
nustojęs savo kareivių praėjusiose mūšose, gj- 
riose sau ieškojo pataikos ir, tenai šaknelėmis 
misdamas, norėjo dar liuosas gyventi, kurį 
Henrikas Švenbergas, kamendotas kryžeivių, 
ir tuose tyruose sugavęs, medy gyvą išspylojo 
tą vyrą, kurį graikai, romėnai pagonys pus- 
dieviu savo būt vadinę dėl to vien, jog liuo- 
sybę ir tėvainę savo gynė, bet nedoras krikš- 
čionis išplėšė gyvybą doram pagoniui už tą, 
jog jo vergu nenorėjo būti ir tėvainę savo lig 
paskujo gynė (I, 192). 


Yra ir daugiau teigiamai S. Daukanto verti- 
namų Lietuvos istorijos personažų. Pavyzdžiui, 
pabrėžtinai doras Vytenis: ,„Noris pagonis, vienok 
<...> krikščionis taikino, ir dorybės mokė" 
(I, 246). Apie Gediminą: „<...> Gediminas krikš- 
to nepriėmė, kaipogi velijos doru ir išmintingu 
pagoniu būti, nekaip nedoru krikščioniu, užvis 
regėdamas, jog krikščionys buvo nedoresni už 
pačius pagonis“ (I, 270—271). Šie žodžiai slepia 
svarbų prasminį niuansą — autorius nemano, kad 

pagonys savaime doresni ir vertėshi už krikščio- 
nis: netiesiogiai pripažįstama, kad pagonybė yra 
žemesnė istorinės raidos pakopa už krikščionybę 
ir kad su pastarąja žmonės turėtų tapti šviesesni, | 
žmoniškesni. S. Daukantas sumini nemažai pago- 
niškų keistenybių, atkreipia dėmesį į tokius įsta- 
tymus, „<...> kurie rodo aiškiai, jog anie, kaipo 
pagonys, neturėjo krikščioniškos šviesybės ir to 
mokslo, kursai yra evangelijoj šventoj, tai yra 
mylėti artimą savo kaipo patsai save, ko lietu- 
viai pagonys nedarė“ (I, 80). Toliau pasakojama, 
kad žmonos, vyrui mirus, žudėsi, kūdikius luošus, 
aklus ir ligonius dievams aukodami degino. Dau- 
kantas nepritaria ir žiauriai krikščionis siaubian- 
tiems lietuviams. Taigi S. Daukantas nesuka atgal 
istorijos rato —, „Darbuose“ į krikščionybę žiūrima 
kaip į istorinę būtinybę. Istorikui svarbu tai, kad 
lietuviai apsikrikštijo, kai patys to panorėjo; ir 
šia prasme jis visai pateisina lietuvių ir žemaičių 
priešinimąsi iš šalies brukamam, prievartiniam 
krikštijimui, ypač Ordinų kėslams, apsimetus krikš- 
tytojais, nukariauti ir pavergti Lietuvą. 

Ir vis dėlto pasakojimo logiką S. Daukantui 
ne visuomet pavyksta išlaikyti, nes tenka derinti 
dvi prieštaraujančias idėjas — istorinio žmonijos 
tobulėjimo ir vertybių ieškojimo istorinėje praei- 
tyje. dis paradoksas būdingas ne tik jam, bet ir 
vėlesnei lietuvių istoriografijai (ir ne tik jai vie- 
nai). 

S. Daukantas, kaip švietimo epochos istorikas, 
buvo įsitikinęs, kad ir ūkininko, ir visos tautos 
gyvenimui didžiai svarbus mokslas, išmintis. Pa- 
goniškosios Lietuvos tvarka, susiklausymas, de- 


6 


dokratija ar netgi aukšta moralė vis dėlto pasiro- 
dė nepakankamos vertybės, kai lietuviams teko 
pradėt aktyviau bendrauti su labiau apsišvietu- 
siomis tautomis. Mūšio lauke pakakdavo lietuviš- 
kos narsos, kieto, kovose užgrūdinto kūno ir tvirto 
charakterio. Čia bėdos, nesėkmės imdavo perse- 
kioti, kai kunigaikštis nusižengdavo moralei, do- 
rovei. Mokslo, išminties bus pasigesta šiek tiek 
vėliau, aptariant Jogailos laikų lietuvių santykius 
su lenkais. O dabar S. Daukantas stengiasi ap- 
čiuopti lietuvių kunigaikščių nesėkmių priežastis: 
jų veikla jis vis labiau nepatenkintas, nors tuo 
metu Lietuvos valstybė didėja ir tvirtėja. Nepa- 
sitenkinimo idėją, matyt, diktuoja istorinės per- 
spektyvos žinojimas, savotiška pasakotojo „visa- 
žinystė"“, kalbėjimas apie praeitį turint galvoje 
savojo meto istorinę realybę, kitaip sakant, gar- 
bingos istorijos finalą. 

Ypač reiklus S. Daukantas J ogailai, kuris, prieš- 
taraudamas pagoniškosios Lietuvos papročiams, iš- 
kyla, pasak istoriko, ne per savo narsumą ir „ūkės 
veiklą“, o tik per gerumą savo dėdės Kęstučio 
širdies ir tėvo Algirdo šlovę. Neigiamai vertina- 
mas ir Vaidila, prisimeilinimais, o ne kovos nar- 
sa iš bernų iškilęs į kunigaikščių gimines (I, 327— 
328). Jogailos konfliktas su Kęstučiu ir Vytautu 
pasakojamas didžiai sielvartaujant. „Taip nekal- 
tam ir išmintingam savo dėdei, pražilusiam sene- 
liui karėse, visų garbingiausiam Lietuvos karve- 
džiui, ėmė tiekti grabą išgama, ne brolio sūnus“ 
(i, 328). Tarpusavio nesantaika, prasidėjusi nuo 
Mindaugo laikų, Daukanto manymu, buvo viena 
svarbiausių Lietuvos galybės žlugimo priežasčių: 

Taip tatai atėjo gadynė, jog lietuviai, ku- 
rie pirma susikibę graudino neprietelius savo 
ūkės, šiandien atkaklybė vieno žmogaus ne- 
prietelius į namus parvadino ir tuos pačius 
kardus, ragotines, kuriomis liuosybę savo dang- 
stė nuo neprietelių, šiandien — o rūsta diena! — 
anas į savo širdis įrėmė tarp savęs (I, 334). 


Po Kęstučio nužudymo Jogailai parenkami pa- 
tys rūsčiausi žodžiai: „<...> mirė nuo krauge- 
ringo brolio sūnaus Jogailos, nuo to, kuriam vie- 
ną kartą sostą Lietuvos buvo davęs, antrą kartą 
gyvybą dovanojęs; taip tatai išsimokėjo už tiek 
geradėjysčių <...>“ (I, 335). Be to, Jogaila gar- 
bėtroška, prižadėjęs Lietuvai daug gera už tai, 
kad jį rinktų lenkų karaliumi (I, 335—336). 

Kontrasto principu su Jogaila gretinamas dar 
jaunas Vytautas. Tai garbinga asmenybė. Jis ne- 
gali patikėti Jogailos išdavyste, gina pusbrolį ir 
įkalba Kęstutį paleisti suimtą Jogailą. 

Apskritai šio istorijos laikotarpio įvykiai pa- 
sakojami kitaip negu ankstesniojo. Galima sakyti, 
kad S. Daukantui jų aprašymas kelia sunkumų. 
Intonacijos, stilius, tiesioginiai pasakotojo vertini- 
mai dažnai kaitaliojasi. Ankstesniems istorijos 
skyriams būdingo nuoseklumo čia nebelieka. Pa- 
irę papročiai, pasikeitęs ir kovų pobūdis — prie- 
šą stengiamasi įveikti gudrumu, apgaule, o ne 
jėga, narsumu. Tai prieštarauja autoriaus iškel- 
tam moraliniam senovės lietuvių idealui. Dar sun- 
kiau paaiškinami bendri Vytauto ir kryžiuočių 
žygiai į Lietuvą, jos siaubimas. Apskritai istorikas 
nenutyli žiaurumų, nereiškia Vytautui per dide- 
lės simpatijos: „Taip Vytautas, pergalėjęs savo 

neprietelius vienus kardu, kitus nedorybe (pabr. 
cituojant -— S. Ž.), tapo didžiu Lietuvos kunigaikš- 
čiu <...>" (L, 343). Tokiu pat žodžiu apibūdina- 
mas prieš Vytautą rengęs sąmokslą ir bandęs įsi- 
laužti į Vilniaus pilį Švitrigaila. Pasak S. Daukan- 
to, Vytautas neteisus mūšyje su totoriais prie 
Vorsklos, jis akivaizdžiai išpuikęs: „Aukščiausias 
tiekia man valdžią ant viso pasaulio <.,.>" 
(IL 353); jis ieško kliaučių šnekoje su priešais. 
Be to, lenkai kursto Vytautą kariauti, nors seni 
kariai jį atkalbinėja; lenkas Ščiukovskis aitrina 
Vytautą stoti į kovą, nors paskui pirmas iš jos 
pabėga. Visas pasakojimas apie rengimąsi mūšiui 
tarsi ruošia būsimą ir moraliniu požiūriu pagrįstą 
pralaimėjimą. Nėra čia tokio įprasto S. Daukan- 
to istorijai žavėjimosi sutrauktų pulkų puikumu. 
Kalbama tarsi pabrėžtinai objektyviai, vertinimas 
tiesiogiai neišsakomas, bet jis juntamas stiliaus 
niuansuose, intonacijose. : 

Kartais kritiškas požiūris į Lietuvos didžiųjų 
kunigaikščių poelgius atsiranda vertinant juos iš 
regioninės žemaičių pozicijos. Grįžęs iš Vorsklos, 
Vytautas padeda kryžiuočiams pavergti žemaičius: 

<...> susinėręs su kryžeiviais, padėjo 
jiems kariauti žemaičius, visų didžiausius sa- 
vo tarnus, kurie, iki atgaunant Vytautui Lie- 
tuvos sostą, apsčiai liejo už jį savo kraują ir 
paskutiniu skatiku šelpė, idant jį kaip noris 
išgelbėtų. Nes (t. y. — bet) Vytautas tuo kartu 

visa tą rodos užmiršęs (I, 356). 


Tiesa, nenutylima ir to, kad Vytautas slapta 
remia žemaičius. Taigi istoriniai asmenys S. Dau- 
kanto pasakojime neretai veikia prieštaringai, ta- 

čiau psichologinių argumentų autorius neieško, 
retokai nuosekliau aiškinasi ir politinius poelgių 
motyvus, o vertindamas juos dažnai remiasi sa- 
vojo meto gyvenimo patyrimu, nevengdamas re- 
torikos, emocionalumo. Tarkim, viename epizode 
kalbama, jog prieš žemaičius susijungia kariauti 
kryžiuočiai, Vytautas ir lenkai: „<...> ir taip 
visi treji susinėrę kariavo iš vieno nekaltus že- 
maičius, kurie, apsčiai apstesniai išlieję kraujo už 
savo liuosybę, išguro ant galo. Taip ne kantrybe, 
bet nedorybe svieto garbinga tauta sarmatų (ge- 
rulių) išnyko iš skaitliaus tautų, gyvenančių šia- 
me pasauly“ (I, 367). Šis pasakymas yra tarsi 
emocinė „Darbų“ kulminacija — laisvę per am- 
žius gynę lietuviai pavergti, jų dvasia puolusi, 
ūkininkams uždėtas lažas. 

Didžiai nuliūdęs („Mano plunksna iš gailesio 
linksta ir neišgali vieno šašuolėčio užbrėžti gal- 
žudžių tų laikų <...>"— I, 368) istorikas aprašo, ' 
kuo pavirto žemaičiai, kuriais dar taip neseniai 
gėrėtasi, kurie laikyti pavyzdžiu — dabar jie pri- 
mena anksčiau minėtus pavergtus latvius: 


Žaliūkai vyrai sudžiūvo nuo darbų, jauni- 
kaičių liemenys sukumpo ant žambių ir dalgių, 
kas dar yra gailingiau, supūtė žiaudūs šiauriai 
laukuose skaisčius veidelius grakščių mergai- 
čių, o kaitros saulės išdildė jų paskutinius mė- 
gus <...> (I, 368). 

Ir visa tai palydi S. Daukanto raštų patosui 
būdingi žodžiai: „Kas tikėtų į tą, ką dabar išgul- 
džiau, jei to nestigavotų tie žodžiai, tuose laikuose 
užrašyti!“ (I, 369). 

Kodėl istorikas dar prieš Žalgirio mūšį ima 
laidoti žemaičius, skelbia, kad nebeliko ant že- 
mės garsios giminės? Juk po poros puslapių vėl 
bus rašoma apie žemaičių kovą prieš kryžiuočius 
ir apie tai, kad jiems padeda Vytautas, netgi Jo- 
gaila. Matyt, čia S. Daukantas atsisveikina su 
senuoju lietuvių ir žemaičių, ypač pastarųjų, gy- 
venimu, jų tvarka, palaikiusia dorą, narsumą, iš- 
tvermę. Ir anksčiau buvo kalbama apie sunkius 
darbus, šiaurius vėjus, tik dabar žaliūkai vyrai 
nuo jų sudžiūvo, tik dabar tie vėjai supūtė vei- 
delius mergelių. Prasideda kitoks gyvenimas, po 
Žalgirio mūšio (jį aprašydamas, autorius — vėl 
Vytauto šalininkas, kritiškai vertinąs Jogailą) že- 
maičiai nesipriešindami ima krikštytis, užliejama 
šventoji ugnis... 

Trumpam atidėjęs nepasitikėjimą Vytautu, 
S. Daukantas pasidžiaugia to meto (po Žalgirio 
mūšyje pasiektos pergalės) Lietuvos didybe, vi- 
suotiniu jos pripažinimu ir garbe: 


Čia yra vieta lietuviui, žemaičiui pažvelgti 
ant savo ūkės tų dienų ir rymoti ant jos di- 
dybės. <...> Tos dienos dėl lietuvių, žemai- 
čių yra saulė žibanti pusdieny. <...> Ne ma- 
no plunksnos reikia aprašyti galybę ir didybę 
Lietuvos tų laikų; rasi kuomet tuomet pagim- 
dys bent viena motina tokį sūnų, kursai, pasi- 
gailėjęs savo pamintos tautos, surašys pamink- 
lui jos tuos aukso metus! (I, 380—381). 


Po šių odės stilių primenančių „rymojimo“ 
žodžių jau kitoje pastraipoje istorikas grįžta į 
anuos laikus, į Konstancijos „konsiliumą“, kur 

sprendžiama žemaičių byla, ir vėl nepasitiki val- 
dovais: "<...> jų kunigaikščiai ir karaliai dau- 
giau savo gero veizi, ne žemaičių <...>" (I, 381). 

Vis dėlto apie Vytauto mirtį kalbama jautriai, 
viskas jam atleidžiama. Vytauto asmens charak- 
teristika paremta literatūroje itin mėgstamu silp- 
no kūno ir stiprios dvasios kontrastu: buvo mažo 
ūgio, be barzdos, bet didelis, garbingas karvedys, 
svetimiems — dosnus, 0 saviems — teisingas. Vy- 
tauto mirtį S. Daukantas palygina su Lietuvos 
„ėjimu į grabą“. Čia, veikalo pabaigoje, vėl pra- 
siveržia autoriaus emocijos, palydimos šūksnio, 
nelabai derančio mokslo veikalui, tačiau nesiker- 
tančio su bendra „Darbų“ pasakojimo intonacija, 
ir akcentuojančio daukantiškos Lietuvos didybės 
pabaigą: 


Euu! Taip garbingas karvedys nėra šian- 
dien žinomas, kame yra palaidotas, veltui iš- 
vaikščios visas kerteles bažnyčių Vilniaus ir 
Trakų nuliūdęs lietuvis ir Žemaitis, norėdamas 
rasti jo grabą ir ant ano apverkti savo rūstas 
dienas, nes nė mažiausio ženklo niekame ne- 
ras (I, 398). 


Jau buvo užsiminta, kad, kalbėdamas apie lie- 
tuvių santykius su lenkais, S. Daukanias palietė 
išsimokslinimo temą. Vytautui sumanius karūnuo- 
tis, lenkai imasi klastos ir atima jam nešamą ka- 
rūną. „Darbuose“ aprašomas disputas dėl karūna- 
vimo, pasibaigiantis Krokuvos vyskupo Olesnic- 
kio kalba, priešinga Vytauto norams; į ją lietu- 
viai nieko neatsakė. Atsakymą kuria pats istori- 
kas, to nė neslėpdamas: 

Lietuviai taip pat visi nutilo, ir nerados nė 
vieno, kursai būt atsakęs bent tuos žodžius: 
„Norim bendrais, ne vergais lenkų būti. Ne- 
teisingai, vyskupas Krokuvos nori laimės len- 
kų, o prapulties Lietuvos, ir tą nori darodyti 
prisiekomis. Tiesa, jog prisiekė lietuviai, že- 
maičiai iš vieno turėtis ir gintis nuo neprie- 
telių, nes neprisiekė ant to, jog nebebus dau- 
giau lietuviais, nes lenkais, jog kalbės, rašys 
lenkiškai, ne lietuviškai, jog išsižadės lietu-- 
viai savo įstatymų, savo apsiėjimų, o rėdysis 
pagal lenkiškus, ne, ne, ant to lietuviai nepri- 
siekė. Kaipogi išsižadėti savo kalbos, savo įsta- 
tymų, savo apsiėjimų, o priimti į jų vietą 
svetimus lygiai yra, kaip jei svetimam pasi- 
imti jo vergu būti. Nė vieno rašto lenkai ne- 
parodys, kuriame lietuviai būtų save vergais 
lenkams užrašę <...>, Jei rūstose ir kruvi- 
nose dienose mokėjo lietuviai, žemaičiai save 
ginti nuo galybės visos Europos, pergalėję 
šiandien visus savo neprietelius savo kantrybe, 
žino, kaip toliau turi save ginti ir užlaikyti. 
Esam liuosi ir tokiais norim būti, ir rėdą tokią 
(kokią) norim, tokią apskiriam <...>" (I, 
393— 394). 


Šitokių įsivaizduojamų oracijų S. Daukanto is- 


torijoje yra ir daugiau. Pavyzdžiui, „Darbų“ pra- 
džioje pateikiama Vaideloto kalba, kviečianti ginti 
savo tėviškę ir bočių tikėjimą, kurioje pabrėžta, 
kad socialinė ir nacionalinė laisvė svarbiau už 
tikėjimą (I, 127—128). Kunigaikštis Rimgaudas pa- 
mokslą primenančia oracija kviečia į kovą; šiaip 
jau karo vado kreipimasis į karius priklauso 1i- 

teratūriniam mūšio aprašymo žanrui, tačiau kuni- 
gaikščio kalba gana abstrakti, tinkama įvairių 
laikų klausytojui. Neabejotina, kad šios ir dar 
kelios tokios oracijos (Gedimino žodžiai prieš mū- 
šį ir kt.) yra orientuotos ir į nūdienos problemas. 
Taigi istorikas ne kartą susieja praeities įvykius 
ir dabartį. Tai matyti ir iš cituoto atsakymo len- 
Kams. Jis rašytas žmogaus, suvokiančio unijos 
padarinius lietuviams. Tačiau kartu autorius ban- 
+«do kurti istorinės realybės įspūdį, netgi disputo 
tikroviškumo iliuziją; pavyzdžiui, kreipiamasi tarsi 
į greta esančius: „Nežinau, pasakykit jūs, tėvū- 
nai Lietuvos, už ką mus lenkai nori vergais da- 
ryti?" (I, 394) ir pan. S. Daukantas nori paaiškinti, 
kodėl žlugo senoji Lietuva, kodėl taip nusmuko 
ir suvargo lietuviai ir žemaičiai. Matyt, priežastys 
jam atrodė gana apčiuopiamos ir tam tikra pras- 
me bent perspektyvoje pakeisimos, nes viskas pri- 
klausą ne nuo kokių aukštesnių jėgų, bet nuo 
paties žmogaus, susipratusio lietuvio ir žemaičio. 
Lietuviai atrėmė savo jėgomis Europos antplūdį, 
bet juos, kaip menkiau išsilavinusius, apgavo len- 
kai, įtraukę į jiems pražūtingą sąjungą. Lenkų 
vyskupai „gudrūs gudresni". O Vytautas turėjo 
„kantrius ir buklius karvedžius, nes (t. y. — bet) 
ne gudrinčius, kurie būt galėję savo iškalba lygia 
dalia kaip jei su kardu kariauti“ (I, 395). S. Dav- 
kantas primena, kad buvo ir „Lietuvoj vyskupai, 
pralotai, išmintingi vyrai“, bet jie atėjūnai iš Len- 
kijos, dėl to jiems nebuvo gaila „Lietuvos prapuo- 
lančios"— ir išvada: „<...> lenkų vyskupai ant 
savo gero skladavojo, Lietuvos vyskupai vėpsojo 
ir žiovavo“ (I, 395). Kadangi joks mokytas žmo- 
gus negynė Lietuvos reikalų (tiesa, autorius pa- 

žymi, kad atsakymas Olesnickiui gal ir neišliko), 
pats istorikas, įsijautęs į aprašomus įvykius, kuria 
atsakymą. 

Šiandien mes jaučiamės geriau išmanantys Lie- 
tuvos istorijos vingius, kai kurie S. Daukanto 
teiginiai nesunkiai galėtų būti kritikuojami. Ta- 
čiau dabar mums rūpi ne istorinės tiesos proble- 
ma, o S. Daukanto raštuose esantis Lietuvos isto- 
rijos supratimas — svarbus lietuvių kultūros fak- 
tas, atstovaujantis tam tikro mintijimo apie savąją 
praeitį etapui. Pirmoji S. Daukanto istorijos re- 
dakcija, manytume, tiesiogiai siejasi su jos auto- 
riaus studijų Vilniaus universitete aplinka, kartu 
ir su žemaičių studentų būreliu. Kaip tik dėl to ir 
stabtelėta prie „Darbų“. 

Švietėjų keliamas proto, išsimokslinimo vaid- 
muo žmonijos istorijoje S. Daukantui tapo viena 
iš atramų komentuojant dramatiškus tautos isto- 
rijos posūkius. Kartu netiesiogiai skaitytojui bu- 
vo primenama, kokia svarbi švietimo reikšmė vals- 
tybės ir tautos likimui. Kartais iš pirmo žvilgsnio 
šypseną keliantys Lietuvos istorijos komentarai, 
iš tikrųjų tokie nėra. S. Daukantas apskritai tei- 
singai pažymi, kad, palyginti su kitomis Europos 
šalimis, Lietuvos kultūra, švietimas buvo atsilikę; 
dėl to vėliau ir iškilo nutautėjimo, kitos kultūros 
perėmimo, savosios neįvertinimo problema. 

Čia minėtos „Darbų“ pabaigos mintys sureikš- 
mina veikalo pradžioje minimą skitų išminčiaus 
Anacharsio istoriją. Galima konstatuoti dvejopą 
tautinį ir visuomeninį S. Daukanto idealą: seno- 
sios pagoniškos Lietuvos žmonių laisvė ir susiklau- 
symas ūkinėje veikloje garantuoja tautos moralinį 
tvirtumą ir karinę jėgą, tačiau dar reikia tautai ir 

savų išsimokslinusių vyrų, galinčių žodžiu kovoti 
taip pat sėkmingai, kaip jų tautiečiai ūkininkai 
kovoja ginklu. 

Jau buvo atkreiptas dėmesys į kai kurių ap- 
tariamo veikalo dalių ypatingą emocionalumą. Au- 
torius nesidrovi sušukimų, jaustukų, savojo po- 
žiūrio neslepia, netgi retoriškai apgailestauja, kad 
jo plunksna nepajėgi išreikšti to graudulio, kurį 
kelia istorijos neteisybė arba jos neišvengiamu- 
mas. 

Stilistiniu požiūriu „Darbai“ nėra vienalytis 
kūrinys. Čia pinasi mokslinis dėstymas ir griežta 
argumentacija su beletristiškais miškų, mūšių, žy- 
gių aprašymais, apibendrintais tautos atstovų pa- 
veikslais. Kartais bandoma kurti ir vieno kito is- 
torinio personažo (pavyzdžiui, Kęstučio) išorinę 
kiek psichologizuotą charakteristiką. Trečiąja sti- 
listine „Darbų“ atmaina laikytinos tos vietos, kur 
autorius išsako savo jaudinimąsi, vertina tą ar 
kitą įvykį. Skyrelių pabaigose tai primena savo- 
tiškus pasakėčių „moralus“, nedviprasmiškus pa- 
mokymus. Šiam reikalui autorius pasirenka itin 
parankią formą — periodinį sakinį, leidžiantį efek- 
tingai, kontrasto principų sugretinti du priešta- 
ringus teiginius. Tokias istorijos reiškinius įver- 
tinančias veikalo dalis galima būtų laikyti publi- 
cistinėmis (joms priskirtinos ir minėtos oracijos). 
Ant beletristikos ir publicistikos ribos balansuoja 
dažniausiai autoriaus sukurti istorinių asmenybių 
dialogai. Netgi mokslinis stilius „Darbuose“ orna- 
mentuojamas. Autorius nevengia metraštinei tra- 
dicijai būdingų kalbinių formulių, klišių: „<...> į 
pilį vėtra įsilaužę <...>" (I, 142); praėjus tiek 
priešo, tiek ir savajai kariuomenei, lieka „kūlis“ 

ir „vanduo“ (I, 144, 155 ir kt); aprašant mūšį — 
„Vilyčias it sniegą drėbė“ (I, 158); ne sykį kar- 
tojasi ir toks epizodas: „<...> suspausti pilyse, 
nebgalėdami niekaip atremti neprietelių galybės, 
velijos irose pilies, patys sau galą darydami, užsi- 
rausti, nekaip vergais krikščionių tapti“ (I, 246), 
arba: „visus vyriškuosius iškirto, o motriškąsias 
su kūdikiais į kalinį išvarė“ (I, 247); kartojami 
ir tokie pasakymai: „<...> išėmęs iš tenai ne- 
apseikimus iždus ir gėrybes į Lietuvą išsiuntė" 
(1, 348). Kontrastus mėgstantis istorikas ypač lin- 
kęs kartoti romantiškai skambančius sugretinimus, 
kurie jo veikaluose virtę patosą išreiškiančiais 
poetizmais „<...> noris ant galo jų meškenuoti 
eržilai graudino šarvuotas eiles krikščionų <...>" 
(I, 121); „Rėmės drąsiai atvejų atvejais meškenuoti 
žemaičiai su gelžytais pulkais miečeivių" (I, 126). 
Nuo moksliško kalbėjimo prie meninio vaizdo 
kūrimo ar lyrinio savo emocijos reiškimo perei- 
nama tuomet, kai apmąstomas papasakotas įvy- 
kis ar istorijos laikotarpis (S. Daukantas tai va- 
dina „rymojimu“), kai gailestaujama, liūdima ar 
didžiuojamasi, grožimasi. Poetinis pasaulio pajau- 
timas ypač išryškėja miško temos epizoduose, 


TARNYBA RYGOJE IR PETERBURGE 


Gavęs magistro diplomą, S. Daukantas pradė- 
jo rūpintis tarnyba. Kaip rašo V. Merkys, Lietu- 
voje istorikas galbūt nesitikėjo rasti pakenčiamos 
vietos, o gal troško greičiau pasiekti svarbiausius 
Lietuvos istorijos šaltinius, kurių tuomet teko ieš- 
koti Rygoje, Peterburge, Karaliaučiuje. Iš tiesų 

S. Daukantas yra kaip reta nuosekli, nesiblaškanti, 
užsibrėžto tikslo atkakliai siekianti asmenybė. 
Stebina metodiškas jo darbas, skrupulingai, dai- 
liai prirašyti dideli jo rankraščių lapai. Pirmasis 
istorijos variantas jau yra, bet vėlesni darbai ro- 
do, kad juo nepasitenkinta. Mus pasiekę S. Dau- 
kanto gyvenimo faktai neleidžia griežtai tvirtinti, 
bet atrodo, įog jis apsisprendė, pasirinko gyve- 
nimo kelią dar prieš 1822 m. („Darbų“ juk per 
“pusmetį neparašysi). Gal tą apsisprendimą reikė- 
tų sieti su perėjimu į kitą fakultetą? (O kas pa- 
stūmėjo Daukantą eiti į Vilnių ir baigti geriausią 
krašto gimnaziją?) Visą vėlesnę istoriko veiklą 
galima laikyti jau „Darbuose“ formuluotų idėjų 
tolesniu gvildenimu ir realizavimu. Apsisprendi- 
mas turėjo būti pagrįstas labai svarbiais argu- 
mentais, prieš juos nublanko įvairiausi gyvenimiš- 
ki sunkumai, nesėkmės. Matyt, tai būta labai 
stipraus žmogaus, pasitikinčio savimi (S. Daukan- 
tas išsitaria turėjęs „geležinę“ sveikatą — net ir 
tokią nualino intensyvus darbas), o dar labiau 
savąja idėja, kurią, užbėgant į priekį, galima bū- 
tų pavadinti visuomeniniu tautos budinimo pro- 
jektu. 

Taigi 1826 m. sausio 1 d. S. Daukantas įau 
dirbo Rygos ir Lifliandijos, Estliandijos ir Kuršo 
generalgubernatoriaus kanceliarijos žurnalistu, 
t. y. protokoluotoju, Rusijos valdžios aparato tar- 
nautojai buvo suskirstyti į 14 klasių. Rygoje 
S. Daukantas gavo tą rangą, į kurį turėjo teisę 
pagal magistro diplomą — jis tapo devintos kla- 
sės tarnautoju — tituliniu patarėju. Pakilti aukš- 
čiau reikėjo trejų metų tarnybos stažo, bet to- 
lesnį — kolegijos asesoriaus — rangą S. Daukantas 

gavo kiek vėliau — 1834 m., išsprendus jo bajo- 
rystės klausimą. Ypač stropiai buvo tikrinamos 
„Maištavusių“ Lietuvos ir kitų vakarų gubernijų 
luominės teisės. Simono brolis Aleksandras, stu- 
dijuodamas Vilniuje mediciną, padavė prašymą 
Vilniaus bajorų deputacijai, norėdamas irgi gauti 
bajorystės dokumentus. Kadangi jau buvo išėję 
aplinkraščiai, reikalaujantys griežtesnio bajorystės 
įrodymų tikrinimo, Aleksandras Daukantas kuria 
naują bajoriškos kilmės versiją. Detaliai Daukantų 
bajorystės bylą tyrinėjęs V. Merkys, nurodo, kad 
dokumentai vėl buvo šiek tiek falsifikuoti, tačiau 
Vilniaus gubernijos bajorų deputacija pripažino 
Aleksandrą su Simonu tikrais bajorais. Ir vis dėlto 
luominę padėtį tvirtinęs departamentas Peterbur- 
ge tik Simoną Daukantą patvirtino esant bajoru, 
o Aleksandras bajorystės įrodyti nepajėgė. Mat 
devintos klasės valdininkas turėjo teisę tapti as- 
meniniu bajoru, o aštuntos klasės valdininkui bu- 
vo suteikiamos ir kilminio bajoro teisės. Tvirtinant 
bajoro teises, matyt, remtasi ne įrodymų patiki- 
mumu, o Simono Daukanto padėtimi biurokratinio 
aparato hierarchijoje. Brolio Aleksandro mokslai 
ir tarnyba (vėliau jis gyveno Chersone ir tarnavo 
karo ligoninėje gydytoju) buvo per žemi gauti 
bajoro teises. 

Apie S. Daukanto tarnybą Rygoje nedaug te- 
žinoma. Archyviniai duomenys rodo 1833 kovo 
ir gruodžio mėnesį jį gavus 75 ir 110 rublių pre- 
mijas. Manoma, kad kanceliarijoje S. Daukantas 
ėjęs vertėjo pareigas. Per 1831 m. sukilimą jis 
buvo valstybės tarnautojas, priklausęs Rygos ge- 
neralgubernatoriaus barono Paleno, slopinusio su- 


69 


kilimą, kanceliarijai, bet tai dar nieko nesako apie 
jo asmeninį požiūrį į įvykius Lietuvoje. Galima 
net įžiūrėti mėginimą izoliuoti istoriką nuo suki- 
limo. Po 1829 m. S. Daukantas penkerius metus 
neturėjo atostogų, taigi buvo priverstas likti Ry- 
goje, Čia jis, be abejo, pramoko latviškai ir, ma- 
tyt, toliau triūsė prie savosios Lietuvos istorijos. 
Šitai netiesiogiai patvirtina vėlesnis S. Daukanto 
laiškas, kuriame remiamasi savąja darbo Rygoje 
patirtimi: „<...> reikia žinoti, kad nėra nieko 
sunkiau, kaip patekti į Rygos magistrato archyvą, 
į kurį, kiek žinau, joks mokslininkas, net vokietis, 
negalėjo įsiprašyti <...>“ (I, 722). 

1834 m. S. Daukantas ima antras tais metais 
atostogas; jų pradžioje aplanko Žemaitiją ir vyks- 
ta į Peterburgą. Šis jo gyvenimo tarpsnelis atsi- 
spindi kretingiškio J. Pabrėžos 1834 m. gruodžio 
31 d. laiške Peterburge gyvenusiam ir vėliau ar- 
timai su S. Daukantu bendravusiam kunigui 
J. K. Gintilai. Laiškas rašytas šmaikštaujant, kai- 
taliojant lietuvių, lotynų, lenkų ir rusų kalbą (lie- 
tuviški žodžiai išryškinti): 


Bowa pri muso šiais metais kilnus jaunuolis, 
wadyynams Jomiilesta Pons Symons Dawkąts: 
šis atsytoolindams iš mūsų į Peterburgą paža- 
dėjo, kad vos atvykęs į šį miestą tuoj pas mus 
paraszyk (t. y.— parašys). Bet ar šis pažado ne- 
silaiko, ar kelyje kas Jo ne nookowa, arba 
gal kokio į tamsiąją atsisėdo rekolekcijoms! 
O, koks didis nusidėjėlis! Jau ketwyrts tam ira 
mėnuo, o Jis nė necypterėjo apie savo nuvy- 
kimą. 

1834 m. gruodžio mėnesį S. Daukantas jau Pe- 
terburge ir prašosi priimamas į Valdančiojo se- 
nato pirmąjį departamentą tarnautoju. Senatas 
tuo metu buvo valstybės įstaigų kontrolės, aukš- 
Čiausiojo apeliacinio teismo ir bajoro luominių 
teisių apsaugos įstaiga. Pirmasis departamentas 
kontroliavo finansinių prievolių valstybei vykdy- 
mą, rekrutų ėmimo įstaigas, per jį ėjo visos bylos 
dėl bajorystės. Jam vadovavo oberprokuroras, po 
jo ėjo 4 obersekretoriai, 9 sekretoriai, 1 egzeku- 
torius, 2 protokolistai, 22 skyrių (stalo) viršinin- 
kai ir 8 kanceliarijos pareigūnai bei žemesnieji 
tarnautojai. S. Daukantas prašėsi priimamas kan- 
celiarijos tarnautoju; pareikalauta pristatyti do- 
kumentą, tvirtinantį nedalyvavus 1831 m. sukili- 
me (tokias žinias turėjo pateikti visi iš prijungtų 
Lenkijos—Lietuvos teritorijų kilę stojantys į tar- 
nybą sostinėje). Vilniaus gubernatoriaus pasira- 
šytas pažymėjimas gautas, ir 1835 m. kovo 19 d. 
S. Daukantas pradėjo naują tarnybą pirmojo de- 
partamento kanceliarijos admiraliteto ekspedici- 
joje. Po poros metų atsirado laisva vieta trečiojo 
departamento pirmame skyriuje, ir jis padavė pra- 
šymą pereiti ten, Tai buvo civilinis apeliacinis 
departamentas, nagrinėjęs bylas ir skundus, gau- 
namus ir iš Lietuvos gubernijų. Tačiau svarbiau- 
sia, kad pirmas šio departamento skyrius saugojo 
Lietuvos Metriką, t. y. XIV—XVIII a. Lietuvos 
Didžiosios Kunigaikštystės valdovo kanceliarijos 
archyvą (sukauptas jis buvo Vilniuje). S. Daukan- 
to tarnybos metu iš čia saugomos 1051 knygos 
Lietuvos Metrikai priklausė 553. Senatui Lietuvos 
Metrikos reikėjo prijungtų Lietuvos Didžiosios 
Kunigaikštystės žemių nuosavybės, žemės ribų 

ginčams spręsti, bajorų luominėms teisėms nusta- 
tyti ir kt. Metrika buvo griežtai saugoma nuo sa- 
vanaudiškų klastojimų. Suprantama, kad S. Dau- 
kantui ji buvo kartu ir neįkainojamas Lietuvos 
istorijos šaltinis. Taigi tarnyba keičiama, atrodo, 
turint savų tikslų. 

Lietuvos Metrikos metrikantu (vedėju) dirbo 
S. Daukanto studijų draugas, buvęs filomatas, 
P. Malevskis. Pereinant į naująją — metrikanto 
"padėjėjo — vietą, S. Daukantui, kaip geram tarnau- 
tojui, paskirta 150 rublių premija. Kai 1843 m. 
Malevskis keturiems mėnesiams išėjo atostogų, 
S. Daukantas ėjo metrikanto pareigas. Būdamas 
metrikanto padėjėju, jis per metus gaudavo 
285,92 sidabro rublių ir dar 57,18 rublių maisipi- 
nigių. 

Ką ir kaip S. Daukantas dirbo Senate, aiškėja 
iš įvairių jo premijų. 1839 m. liepos 29 d. caro 
paliepimu jis gavo metinės algos dydžio premiją 
„už dalyvavimą sudarant Lietuvos Metrikos aktų 
apyrašą“ (beje, juo ir šiandien naudojamasi). 
1843 m. S. Daukantas gavo 100 sidabro rublių 
premiją. Tarnautojai už 15 m. darbo stažą būdavo 
apdovanojami „Pasižymėjimo ženklu už sąžinin- 
gą tarnybą“, o paskui po kiekvienų ištarnautų 
metų gaudavo didesnio stažo „ženklą“. Pirmąjį 
apdovanojimą S. Daukantas gavo pavėluotai, tik 
1843 m. (tarnybą pradėjo 1826 m.), o antrąjį — 
po penkerių metų. Tai ir visi jo apdovanojimai. 
Beje, aštuntos ir aukštesniųjų klasių tarnautojai 
jau po 12 pastovios tarnybos metų gaudavo 
šv. Onos II laipsnio ordiną, o po 15 metų — ir 
šv. Stanislovo II laipsnio ordiną. 1845 m. laiške 
J. K. Gintilai skųsdamasis ir savijauta, ir įgrisu- 

sia tarnyba, istorikas užsimena: „Buvau pristaty- 
tas apdovanoti kryžiumi ar metine alga, tegavau 
90 rublių sidabru“ (II, 717). Turbūt istorijos stu- 
dijos, dokumentų rinkimas bus neleidę stropiam 
S. Daukantui aukščiau pakilti karjeros laiptais. 
Laiškai rodo istoriką bijojus, kad gali paaiškėti 
jo domėjimasis istorija, dokumentų kopijavimas. 
Lenkiškai rašytos Lietuvos istorijos autoriui 
T. Narbutui adresuotame laiške S. Daukantas pri- 
duria: „Be to, nuolankiausiai prašau Tamstos, Po- 
ne Geradari, kad savo įgimtu malonumu nepami- 
nėtum manęs savo gerbtiname veikale, nes tai 
man gali daugiau pakenkti kaip padėti <...>“ 
(II, 722) ir kitame laiške tam pačiam adresatui: 
„P. Kraševskis blogai padarė, mane pagyręs Ate- 
neume, dėl šios priežasties aš galiu netekti vie- 
tos, nes iš tikrųjų ne aš siunčiau, o mano virši- 
ninkas. Tai man pavojinga" (II, 727). 

Paprastai S. Daukanto biografijoje Peterburgo 
laikotarpis piešiamas niūriausiomis spalvomis. 
Jis — pasinėręs archyvų popieriuose, pusalkanis, 
sušalęs drėgnose patalpose, vienišas, tautos idea- 
lams gyvenimą paaukojęs žmogus. Iš dalies tai 
tiesa, bet turbūt tik iš dalies. Galima teigti, kad 
maždaug iki 1845 m. jo gyvenimas Peterburge 
nebuvo jau toks beviltiškai niūrus. Apie tai lei- 
džia spręsti vienas kitas mus pasiekęs gyvenimo 
faktas, detalė. 

Tuometinis Peterburgas — blizgesio ir pramo- 
gų miestas. Didikai didžiuojasi, kad gyvena im- 
perijos sostinėje. Verda, kunkuliuoja čia ir kul- 
tūrinis gyvenimas: V. Žukovskis, A. Puškinas, 
M. Lermontovas, N. Gogolis. Pastarasis 1829— 

1831 m. irgi tarnauja Valstybės departamentų 
kanceliarijose, čia susikaupusi tarnavimo valsty- 
bei patirtis netrukus išsilies Peterburgo apysako- 
se. (Beje, tuometinio Peterburgo departamentų tar- 
nautojo gyvenimą jis aprašo liūdnos ironijos ku- 
piname kūrinyje „„Apsiautas“.) 

S. Daukantas nuo kitų valdininkų skyrėsi pir- 
miausia tuo, kad tarnyba nebuvo jam pagrindinis 
ar vienintelis užsiėmimas. Jo akiratis — gerokai 
platesnis, dvasinis pasaulis šviesesnis. Ypač pa- 
žymėtinos demokratinės S. Daukanto pažiūros (pa- 
vyzdžiui, 1826 m. miręs rusų istorikas N. Karam- 
zinas — monarchizmo šalininkas). Šia prasme 
carinės valdžios nepasitikėjimas „maištaujančių“ 
gubernijų atstovais, ypač baigusiais Vilniaus uni- 
versitetą inteligentais, visai pagrįstas. 

Peterburge S. Daukantas rado bendraminčių 
būrelį, su kuriais palaikė artimus ryšius. Pirmiau- 
sia — istoriją dėsčiusį profesorių I. Onacevičių, 
kuris buvo tardytas ir pašalintas iš universiteto 
šios mokslo įstaigos darbuotojų ir studentų perse- 
kiojimo laikotarpiu. Peterburge jis buvo Rumian- 
cevo istorijos muziejaus konservatoriaus padėjė- 
jas. Atrodo, per jį S. Daukantas susipažino ir su 
V. Anastasevičium, bibliografu, leidėju ir vertėju, 
dideliu Puškino kūrybos ir literatūrinio ano meto 
Peterburgo gyvenimo žinovu. Be kitų kalbų, jis 
buvo pramokęs ir lietuvių kalbą. Peterburge 
V. Anastasevičius susidurdavo su dekabristais, 
bendravo su čia atvykusiu A. Mickevičiumi. 
1828 m. jis neteko tarnybos ir negavo net pen- 
sijos. Kaip buvusiam Rumiancevo muziejaus bend- 
radarbiui, muziejaus rūmuose jam paskirtas butas 
(tame pačiame name gyveno ir I. Onacevičius). 

S. Daukantas dažnai svečiuodavosi V. Anastase- 
vičiaus bute. Istorikui negalėjo neimponuoti už- 
griozdinti knygų spintomis ir lentynomis kamba- 
riai, knygomis, rankraščiais, bibliografinių korte- 
lių dėžutėmis apkrauti stalai. V. Merkio manymu, 
kartais susirinkdavo ir visi trys — S. Daukantas, 
I. Onacevičius ir V. Anastasevičius. Visi jie buvo 
istorijos mėgėjai, bibliografai, kolekcionieriai. Is- 
toriko E. Aleksandravičiaus teigimu, prie šios tri- 
julės reikėtų paminėti dar J. K. Gintilą, vėliau 
tapusį Žemaičių vyskupu nominantu !, turėjusį di- 
džiulę (30000 tomų) biblioteką, ir jaunesnį už 
juos amžiumi A. Muchlinskį, irgi besidomintį isto- 
rija, praeities kultūromis. Be abejonės, jų bendra- 
vime būta šviesių valandėlių, tik bendraminčiams 
senienų kolekcionieriams suprantamų džiaugsmų. 
Jau daug vėliau, 1858 m. rašytame laiške, S. Dau- 
kantas prisimena vieną epizodą iš ano meto gy- 
venimo; 


<...> pagarsėjusio Naugarduko bajoro 

Lisovskio istorija su visomis smulkmenomis 

aprašyta labai įdomiai. Amžino atminimo pro- 

fesorius Onacevičius ją skaitydamas net persi- 
žegnojo, taręs „nuostabūs dalykai, kurių nie- 

kur neskaičiau“ (I, 778—779). 

I. Onacevičius, V. Anastasevičius už S. Dau- 
kantą buvo vyresni, kamuojami ligų, I. Onacevi- 
čius — nelabai darbingas. 1845 m. laiške S. Dau- 
kantas rašo: I. Onacevičius „pernai, man labai 
prikibus, davė garbės žodį, kad aprašys Gedimino 


1 Nominatas — paskirtas pasaulietinės valdžios, 
bet aukščiausios bažnytinės valdžios nepatvirtintas, 

viešpatavimą, bet ir to neįvykdė" (II, 755). Nors 
laiškuose ne kartą skamba nusiskundimai I. Ona- 
cevičiumi (šis netgi reikalaująs pinigų už pasi- 
naudojimą savo surinktais dokumentais), bet Dau- 
kantas atlaidus, geranoriškas, užjaučia pagarbos 
vertą pasiligojusį profesorių, supranta jo sunkią 
padėtį. 

Būta Peterburge ir vieno kito tarnautojo lie- 
tuvio, o 1842 m., iš Vilniaus atkėlus Dvasinę aka- 
demiją, padaugėjo lietuvių kunigų. Atvyko čia 
ir jos dėstytojas Motiejus Valančius. Artimiausi 
S. Daukanto bičiuliai Peterburge buvo minėtasis 
J. K. Gintila, A. Gabonskis, A. Lendzevičius. 
Šis peterburgiečių žemaičių būrelis rinkdavosi 
J. K. Gintilos bute, kur jiems būdavo proga pasi- 
šnekėti žemaitiškai, išgirsti naujienų iš vaišingo 
šeimininko, mėgusio sukiotis aukštesnėje Peter- 
burgo visuomenėje. Būreliui turbūt priklausė ir 
žemaitiškai eiliuoti bandęs, lietuviška pavardės 
ir vardo forma pasirašinėjantis, nukentėjęs nuo 
1831 m. sukilimo teologijos magistras Juozas Kri- 
žanauskis. (S. Daukanto palikime yra J. Križa- 
nauskio perduotų poezijos kūrinių rankraščių.) 
Nors M. Valančius nemėgo J. K. Gintilos, bet iš 
pat pradžių, atrodo, palaikė ryšius su šiuo žemai- 
čių būreliu. Jaukų bendravimą su M. Valančiumi 


rodo S. Daukanto prisiminimas laiške jam pačiam 
(kalbama apie lietuviškų knygų kalbos grynumą, 
konkrečiai apie 1701 m. Karaliaučiuje išleistą Nau- 
jąjį Testamentą): „<...> kurį kadaise pas mane 
lyginome su mūsų šv. Raštu" (II, 781). 

1844 m. pabaigoje žemaičių kuopelė išyra, nes 
J. K. Gintila caro paskiriamas (be Vatikano sutį- 

kimo) Žemaičių vyskupu nominatu, ir tų pačių 
metų rugsėjo mėnesį išvažiuoja į Žemaitiją. 
S. Daukantas ta proga rašo J. K. Gintilai (dalis 
laiško rašyta lietuviškai — tai išryškinta); 


Išvykus ŠĮ[viesiausiajam] Dfauggaliui] Vys- 
kupui Geradariui, viskas apmirė, niekas taip 
giliai dėl šito nesisieloja kaip aš ir ponas An- 
tanas (minimas rateliui priklausęs Antanas Ga- 
bonskis), nebeturime pas ką susirinkti ir pa- 
viešėti, pasitabokawusiu ir Tamistas swekata 
paminawoiusiu eitau numyi tile. Palikome vie- 
ni du, Lendzevičus (kitas, jau minėtas, būrelio 
narys) vedė ir tuo pačiu išstojo iš mūsų drau- 
gijos, o blogiausia, kad pasenome, nežinia, ar 
parneszma sawa kujbynas i Žiamajtius. Mirus 
šv[entosios] atminties Onacevičiui ir Anastase- 
vičiui, iš mokslininkų nieko neturiu. Susipaži- 
nau su kai kuriais, bet jie šitokie anokie, nėra 
harmonijos, pats labai liūdžiu ir jaučiu, kad 
nebeilgai teks gyventi, įgriso ir tarnyba...“ 
(I 716—717). 


Šias nuotaikas patvirtina A. Gabonskio laiškas 
J. K. Gintilai (datuotas 1844 m. gruodžio 25 d.): 
„Pono išvykimas iš čia ne vieną asmeniškai nu- 
Liūdino, o labiausiai superiorus (t. y. vyresniuo- 
sius): Simonus (suprask — S. Daukantą) ir Anta- 
nus (suprask — A. Gabonskį, A. Lendzevičių), iš 
kurių vienas (A. Lendzevičius) netgi išprotėjo, 
nes į senatvę apsivedė su miesčione. Nebeturime, 
kur susitikti, nebeturimę orakulo, išsprendžiančio 
mūsų abejones, nebeturime nė malonaus svetin- 
gumo <...>". J. K. Gintilos išvykimo proga lie- 

tuviškai rašytame J. Križanauskio laiške yra vie- 
na įdomi detalė: „Norints apstumu žiames atsito- 
linom, bet bendrystia dvases souvenoti, ir wienan 
karian kariaujanti palikome“. Laiškai rodo pas 
J. K. Gintilą susirenkančių bičiulių būrelio dva- 
sinį bendrumą. Sueiti traukė ne tik malonus pasi- 
buvimas (žemaičių kalba, žaisminga pokalbių re- 
torika, viengungiški sąmojai, šeimininko vaišin- 
gumas), bet ir pažiūrų artimumas. J. Križanauskio 
frazė „vienan karian kariaujanti palikome“, netgi 
nuėmus šiam laiškui būdingą retorikos ir metafo- 
rų sluoksnį, yra labai iškalbinga. Tam tikras bend- 
ras pastangas rodo ir S. Daukanto laiško detalė; 
čia kalbama apie sunkiai gautą ir menkai tenau- 
dojamą leidimą Žemaičių vyskupystėje steigti 
mokyklas prie bažnyčių: „<...> čia nerasi žmo- 
gaus, kuris nebūtų rūpinęsis <...>" (II, 784). 

1845 m. vasario 24 d. mirė I. Onacevičius, 
o po keturių dienų ir V. Anastasevičius. Apie tai, 
V. Anastasevičių vadindamas „šviesiu žmogumi" 
ir „mokslo bičiuliu“, S. Daukantas rašė: „<...> 
netekau ištikimiausių ir širdingiausių bičiulių, ki- 
tų tokių nerasiu, dėl to man labai liūdna" (II, 758). 

Visa tai rodo, kad bent jau iki 1845 m. S. Dau- 
kantas nebuvo vienišas Peterburge: bendravo su 
istorija, filologija besidominčiais „akademikais“ 
(su I. Onacevičium, V. Anastasevičium, J. K. Gin- 
tila) ir su lietuvybės idėjas brandinančiais „prak- 
tikais“ (J. K. Gintila, J. Križanauskiu, M. Valan- 
čiumi, o gal ir kitais). Intelektualinė atmosfera 
turėjo palaikyti jo istorines studijas, apskritai 
kultūrinę veiklą; galėjo iš savo bičiulių S. Dau- 
kantas susilaukti ir realios (net materialinės) pa- 
galbos. 

Čia vienu kitu žodžiu reikia paliesti ir finan- 
sinę S. Daukanto būklę. Kaip minėta, jis gauna 
apie 350 sidabro rublių per metus. Daug tai ar 
mažai? Palyginkime. XIX a. trečiame dešimtme- 
tyje bajorui Daugirdui, leidžiančiam į Vilniaus 
universitetą du sūnus, visas jų išlaikymas per 
metus atsieina 300 rublių; o minėtame Kontrimo 
memorandume dėl lietuvių kalbos katedros įstei- 
gimo Vilniaus universitete jos dėstytojui siūloma 
mokėti irgi 300 rublių, tiesa, priduriama, kad tai 
nedidelė alga. (Tuo metu Lietuvoje silkių statinė 
kainavo 7 rublius, mėsos svaras —2 kapeikas, 
arklys 10—30 rublių, karvė 4—10 rublių.) Žino- 
ma, Peterburge pragyvenimas buvo brangesnis, 
tačiau maistas vis dėlto ir ten palyginti pigus. 

S. Daukanto gyvenimui įsivaizduoti medžia- 
gos teikia įdomūs jo amžininkų ir artimųjų atsi- 
minimai, surinkti M. Davainio-Silvestraičio. Aiš- 
ku, lietuviško kaimo žmogaus akimis, Peterburge 
tarnaujantis kolegijos patarėjas atrodė didelis po- 
nas. Ir vis dėlto kai kurie tų žmonių atmintyje 
išlikę faktai verčia suklusti. Pasak amžininkų, 
S. Daukantas dėvėdavęs gelumbėmis, mažne visa- 
dos vilkėjęs fraku. Žmones, padainavusius ar pa- 
pasakojusius „senovės gadynių atsitikimus“ ap- 
dalydavo tai skepečiukėm, tai indeliais, tai dalgių 
galąstuvais (berniokus), tai knygutėmis, tai elemen- 
toriais. Kelionėje kiekvienam dosniai atsilyginda- 
vo, mėgo greit važiuoti ir magaryčias važnyčioms 
duodavo. Derėtis nemokėjo, kiek kas už ką rei- 
kalavo, tiek duodavo. Savo giminaičiams buvo 
dosnus. Brolvaikį Jurgį Daukantą leido į semina- 
riją, padėjo ir broliui Aleksandrui, Vilniuje stu- 
dijavusiam mediciną. Motinai, kurią labai mylėjo, 


79 


persiųsdavęs visokių daiktų, reikalingų ūkyje, 
„O net nupenėtus paršiukus“. Seserims pripirkda- 
vęs brangių daiktų: „cinos bliūdus, vario katilus, 
virdulius"“. Čia pridurtinas ir jau minėtas mo- 
tinos kapui Peterburge užsakytas paminklinis 
akmuo. 

Aišku, nedera pamiršti brangiai atsiėjusio is- 
torinių dokumentų rinkimo, mokslinių knygų pir- 
kimo, leidimo savų knygų ir knygelių, kurios pel- 
no vargu ar duodavo. Gana intensyvi leidybinė 
Daukanto veikla turėjo būti iš šalies paremia fi- 
nansiškai (pietų nevalgydamas daug nesutaupy- 
si — geriausiame Peterburgo restorane pietūs tuo 
metu kainavo 2 rublius asignacijomis; 1 sidabro 
rublis tolygus 4 rubliams asignacijomis). Finansi- 
niai reikalai S. Daukantui ir kitiems paramos (bent 
didesnės) iš šalies negaunantiems lietuvių inteli- 
gentams nuolatos buvo aktualūs. Šiai M. Valan- 
čius (tuometinis "Varmnių kunigų seminarijos 
rektorius) 1848 m. laiške S. Daukantui informuoja, 
kad išspausdinta 1500 egzempliorių „Žemaičių 
vyskupystės" po 1 sidabro rublį, kad S. Daukan- 
to kašoje yra apie desėtkas rublių; kad, jei „„pra- 
lobtų, gyventų iš pusės ir įkurtų Žemaičių akade- 
miją“; kad nominatą J. K. Gintilą „užponavo skū- 
pumas, gvoltu rėkia, kad reikia kur išleisti pinigą; 
užtat nuo jo dėl literatūriškų reikalų jokios pa- 
galbos tikėtis negalime". Taigi kalbama ne apie 
sunkų pragyvenimą, bet apie lėšų stoką platesnės 
kultūrinės, literatūrinės veiklos programai reali- 
zuoti. Panašus įspūdis kyla ir skaitant S. Dau- 
kanto laiškus. Finansinė jo padėtis dažniausiai 
iliustruojama 1848 m. laiškų T. Narbutui: 

<...> nebegalėdamas įsigyti reikalingų 
knygų, nustojau užsiiminėti istorija ir buvau 
pradėjęs tyrinėti kalbą, bet ir šis darbas ne- 
vyksta, nes turiu tarnauti dviem ponams, t. y. 
atlikinėti valdines pareigas ir užsidirbti duo- 
nai bei aprangai, iš to užmokesčio, kurį gaunu, 
300 rub. sidabru], būtų neįmanoma prasimai- 
tinti ir apsirengti, jei neturėčiau darbo iš ša- 
lies. Esant tokiai padėčiai, sunku gilintis į se- 
novę, šiam darbui reikia ramaus laiko ir lėšų 
(II, 773). 


Paskutinis sakinys nekelia abejonių — pavyz- 
džiui, mirus A. Liachovičiui, žadėjusiam finansuo- 
ti istorijos dokumentų leidimą, S. Daukantas tu- 
rėjo nutraukti pradėtąjį darbą (II, 736—737). Ci- 
tatoje galima justi ir sąmoningą savosios būklės 
tamsinimą: istorikas mini, kad gauna 300 rublių, 
nors realiai — šiek tiek daugiau; bet ar nėra čia 
tam tikrų sumetimų? T. Narbutas prašo išversti 
lietuviškų patarlių rinkinį į lenkų kalbą; S. Dau- 
kantas suvokia, koks tai sudėtingas darbas (reikia 
versti ne pažodžiui, o ieškoti lenkiškų atitikme- 
nų), ir teisinasi, kad, norėdamas gauti papildomų 
lėšų, turi aukoti visą laisvą laiką. Beje, S. Dau- 
kantas T. Narbutui nesigyrė, kad pats rašo isto- 
riją ir leidžia knygas. Vargšo, vos galą su galu 
suduriančio kanceliaristo „legenda“ S. Daukantui 
šiuo (ir daugeliu kitų atvejų) buvo gal paran- 
kesnė. 1846 m. rašytame M. Valančiui laiške jis 
irgi skundėsi finansiniais sunkumais, bet kartu 
informuoja: siunčia 166 „Būdo“ egzempliorius po 
75 kapeikas ir 200 „Dainų“ egzempliorių po 50 
kapeikų. Siuntinys lydimas tokiais žodžiais; „Tik 

stenkis, Tėveli, uoliai išparduoti, nes turiu 300 rb 
sidabru skolos, kurią reikia išmokėti terminais, 
gali suprasti, kokia sunkenybė spaudžia mano 
pliką galvą, o nesistengiant nieko neišeis. Reikia 
labai, labai suktis“ (II, 782). Bet jau kitame sa- 
kinyje imama vardyti, kam reikėtų nemokamai 
duoti „Būdą“: o tam, „kuris surinko 200 patarlių, 
duok po egzempliorių „Būdo“ ir „Dainių“, jei jas 
atiduotų, aš išspausdinčiau". Taigi už 200 patar- 
lių — 1,25 rublio sidabru, plius knygų persiuntimo 
išlaidos. Be to, kas dešimtas „,„Būdo“ egzempliorius 
perleidžiamas M. Valančiui: „<...> jį gali par- 
siduoti ar kam nors dovanoti, bet tik neturtingam 
žmogui, mokančiam skaityti <...>" (II, 782). 

Šiais keliais faktais tenorima iškelti klausimą 
apie jo pragyvenimo Peterburge lygį, gana inten- 
syvios leidybinės veiklos kaštus. Būtina pridurti, 
kad istorikas dirbo įtarumo, nepasitikėjimo aplin- 
koje ir žinios apie pašalines pajamas ar parėmi- 
mus buvo slepiamos (net laiškus vengta siųsti 
paštu, juos perduodavo patikimi asmenys). 

Papildomų komentarų reikalauja ir kai kurių 
S. Daukanto biografijos faktų paradoksalumas. 
Pavyzdžiui, 1846 m. liepos mėnesio laiškas T. Nar- 
butui laikytinas tiesiog tragišku. Jis sakosi, sėdė- 
damas per dešimtį metų drėgname ir šaltame ar- 
chyve po aštuonias ar devynias valandas beveik 
nepasikeldamas iš vietos, baisiai sustingdavęs nuo 
drėgno šalčio ir gavęs ligą. S. Daukantas detaliai 
aprašo negalavimus ir skundžiasi, kad net daktarai 
ligos neatspėja: 


<...> Trijų Karalių išvakarėse mušė man 
kraujas į galvą, jog rodėsi, kad išeisiu iš pro- 

to arba rytojaus nesulauksiu, ir vos ne vos, 
daktarų padedamas, per keturis mėnesius tiek 
atsigavau, kad galėjau vaikščioti; nuo šios li- 
gos taip nusilpo nervai, kad krintantis žirnis 
mane gąsdina, ir kojų sopulys toks didelis, 
ypač vienos, kad daugiau kaip kelis šimtus 
žingsnių negaliu nueiti. Ir taip tebesikankinu 
ligi šiol (II, 765). 


Bet minimos ligos metu (t. y. balandžio mė- 
nesį) rašytas laiškas M. Valančiūi tiesiog pulsuo- 
ja kūrybine energija, istorikas kupinas planų, 
idėjų, jis ragina ir ragina: K. Sirvydo knygelės 
„vieną egzempliorių nusiųsk kun. Pabrėžai, pra- 
šydamas, kad jis rekomenduotų savo apylinkės 
kunigams“; „„Daukštos leidimo neatidėliok, o pa- 
skelbk prenumeratą <...>"; siūlo dėl kalbos gry- 
numo skaityti kalvinų išleistą Naująjį Testamen- 
tą, kurį pats įsigijo; primena, kad Varnių biblio- 
teka kauptų žemaitiškas knygas; informuoja apie 
„Būdo“ ir „Dainių“ persiuntimą bei platinimo są- 
lygas; sielvartauja, kad mažai perkama lietuviškų 
knygų, ir rodo pavyzdžiu Kuršą — ten prie baž- 
nyčių steigiamos bibliotekėlės „neįstengiantiems 
knygų nusipirkti“ (II, 783); informuoja, kaip susi- 
siekti su S. Stanevičiumi, ir pan. Tai bene pats 
energingiausias S. Daukanto epistoliarinio paliki- 
mo dokumentas, būtent čia nuskamba simboliš- 
kieji žodžiai: „<...> nesistengiant nieko neišeis. 
Reikia labai, labai suktis“ (II, 782). Pridurtina, kad 
1846 m. išleidžiamos „Dainės“ (turbūt metų pra- 
džioje, nes tai minima laiške M. Valančiui), tais 
pačiais metais pasirodo istoriko išversti leidi- 
niai — K. Nepoto „Gyvatos didžiųjų karvaidų se- 


novės" ir „Pasakos Fedro"; 1846 m. gautas cen- 
zūros leidimas spausdinti pamokomo turinio kny- 
gą jaunimui pagal J. H. Kampės (Campe) apysa- 
ką „Rubinaičio Peliūzės gyvenimas“. Per kitus 
dvejus metus S. Daukantas išleidžia dar keletą 
šviečiamojo pobūdžio knygelių ūkininkams, o jų 
parengimas — ne vienos dienos darbas. Taigi esa- 
ma pagrindo teigti išskirtinį S. Daukanto aktyvu- 
mą minėtais ligos metais. 

„ Atkreiptinas dėmesys į cituoto laiško T. Nar- 
butui antrąją dalį. Išvardijęs savo ligas ir konsta- 
tavęs daktarų nemokšiškumą (diagnozuota podag- 
ra, o S. Daukantas kategoriškai nesutiko su šia 
išvada), istorikas pereina prie antrosios savo „li- 
gos“: „Prie šios nelaimės gavau dar ir kitą ligą, 
sužinojęs iš Tamstos, Pone Geradari, laiško, kad 
mano sąsiuvinius išsiuntei rugsėjo mėnesį, o aš 
jų ligi šiol negavau <...>" (II, 766) (čia turimi 
galvoje T. Narbutui paskolinti dokumentai, kurių 
negrąžinimas iš tiesų prislėgė istoriką; vėlesniuo- 
se laiškuose bus ištarti ir rūstesni žodžiai), S. Dau- 
kantas buvo neblogai įvaldęs epistoliarinio sti- 
liaus retoriką; cituotos pastraipos pabaigoje, vėl 
pakartodamas savuosius žodžius, jis sujungia abie- 
jų ligų „temas“: 


<...> tai mano antroji liga, nes, dėl šio 
darbo netekęs sveikatos, laimės ir karjeros, ne 
tik nematau iš jo jokios naudos, bet ir savo 
kruvino darbo ženklą turiu prarasti, gal pats 
Tamsta, Pone Geradari, įsivaizduosi, kas dedasi 
mano širdyje; būk malonus kuo greičiausiai 
šitai man pranešti —tuo palengvinsi mano 
pasigailėtiną padėtį (II, 766). 

Jokiu būdu neneigiant sunkių, sveikatą alinan- 
čių S. Daukanto darbo sąlygų, jo ligų, laiške ga- 
lima justi ir retoriškumo dozę — tarsi norima su- 
minkštinti adresato širdį, netgi sugraudinti jį ir 
šitaip priversti grąžinti dokumentus. 

Dirbdamas prie Lietuvos Metrikos, istofikas ga- 
lėjo būti itin naudingas Lietuvos bajorams, norin- 
tiems gauti luominės priklausomybės patvirtini- 
mą. Tuo metu, sugriežtėjus dokumentų tikrinimui, 
trūkstamų genealogijos patvirtinimo dokumentų 
gavimas turėjo būti neblogai apmokamas. Pora 
„pasinaudojimo" tarnybine padėtimi faktų yra ži- 
noma, jų galėjo būti ir daugiau. 

M. Biržiškos manymu, 1845—1849 metais atsi- 
randa rėmėjų, kurių teiktos lėšos įgalino S. Dau- 
kantą šiuo laikotarpiu leisti vieną knygelę po 
kitos. Galėjo tuo metu istoriką sušelpti ir M. Va- 
lančius, svajojęs praturtėjus gyventi su juo iš 
pusės, platinęs istoriko knygeles, o vėliau kvietęs 
bendrai veiklai į Varnius ir porą metų mokėjęs 
pensiją. 

Aišku, gyvenimas ir labai intensyvus darbas 
drėgnuose Peterburgo mūruose alino S. Daukan- 
to sveikatą, o negalavimai, nesėkmės vertė tarsi 
iš šalies pažiūrėti į savąją veiklą, pamąstyti, 
ar jaunystėje išsikelti idealai, planai realūs, ar 
vienam žmogui pakeliami. Šitokios refleksijos 
fragmentai išryškėja Daukanto laiškuose T. Nar- 
butui. 

Teodoras Narbutas (1784—1864), į atsargą iš- 
ėjęs karininkas, maždaug nuo 1812 m. ėmė domė- 
tis Lietuvos istorija, archeologija, numizmatika. 
Nuo 1817 m. Vilniaus spaudoje jis ėmė skelbti 

straipsnius bendra antrašte „Lietuvių senovės ty- 
rinėjimai“, kuriuos turbūt skaitė ir S. Daukantas. 
Didžiausias šio lenkiškai rašiusio romantizmo 
epochos istoriografo veikalas — devynių tomų 
„Lietuvių tautos istorija“ (1835—1841). T. Narbu- 
tas rinko ir skelbė Lietuvos istoriją liečiančius 
dokumentus; iš jų labai svarbus „Lietuvos metraš- 
tis", vadinamoji „Bychovco kronika“ (1846). 
S. Daukantas teikė medžiagos T. Narbuto istori- 
jai, bendradarbiavo rengiant spaudai dokumen- 
tus. Dar anuomet T. Narbutas buvo kaltinamas 
istorinių dokumentų falsifikavimu; ši nelemta šlo- 
vė, neretai pagrįsta, bet kartais ir nepelnytai, lydi 
T. Narbutą iki šiol. 

Čia šiek tiek reikia paaiškinti apie to meto 
istoriografijoje plačiai paplitusį dokumentų falsi- 
fikavimą. Tai susiję su bendra XVIII a. pabai- 
gos — XIX a. pradžios istorinių, archeologinių do- 
kumentų ieškojimo ir skelbimo mada. 1765 m. 
škotų poetas Dž. Makfersonas buvo paskelbęs ta- 
riamas legendinio keltų dainiaus Osiano giesmes, 
padariusias didelės įtakos Dž. Baironui, F. R. de 

atobrianui, F. G. Klopštokui, J. V. Gėtei, A. Puš- 
kinui ir kitiems to laiko poetams bei rašytojams. 
Jau minėtas šubravcų pasišaipymas iš D. Poškos 
Baublio, parašytas imituojant atrastą senovės rank- 
raštį. A. Mickevičius Vilniaus spaudoje publikuo- 
-ja savotišką literatūrinę mistifikaciją — poemą „Ži- 
vilė“,— pasirašydamas P.S.F.Ž. ir tuo tarsi nuro- 
dydamas, kad „senovinį“ rankraštį atrado žino- 
mas to meto senienų rinkėjas F. S. Žukovskis. 
Beje, S. Daukantas, atrodo, bus patikėjęs šito pa- 
sakojimo iš Lietuvos praeities autentiškumu, nes 
laisvai perdirbtas siužetas apie Živilę įkomponuo- 

tas į pirmąją istoriją — Darbus". 1817 m. Prahos 
muziejaus bibliotekininkas V. Hanka tikino če- 
kus radęs viename bažnyčios bokšte dvylika per- 
gamentinių dokumentų, kuriuose esą aprašyti če- 
kų tautos didvyrių žygiai ir darbai. Ilgą laiką šia 
falsifikacija tikėta. Lieka tik pridurti, kad T. Nar- 
buto paskelbta „Bychovco kronika“ irgi laikyta 
falsifikacija. 

Istoriniai dokumentai kaip tik ir buvo pagrin- 
dinė S. Daukanto ir T. Narbuto susirašinėjimo 
tema. Šis susirašinėjimas beveik išsaugotas: T. Nar- 
butas parašė 19 laiškų (17 išliko), S. Daukantas — 
20 (18 išliko). Susirašinėjimas apima 1842— 
1858 metų laikotarpį ir teikia daug medžiagos 
S. Daukanto — kaip mokslininko ir žmogaus — 
paveikslui. 


S. Daukantas T. Narbutui svarbus pirmiausia 
kaip istorijos dokumentų tiekėjas, T. Narbutas 
pirmasis ir kreipiasi. Apskritai šis susirašinėjimas 
įdomus ir kaip epistoliarinio žanro bei stiliaus 
pavyzdys. Laiškuose nemaža pompastiškos man- 
dagumo retorikos: „<...> turiu garbę rekomen- 
duotis Tamstos gerbiamam dėmesiui bei prašyti 
teisti ir toliau naudotis patarimais bei pagalba 
skurdiems tyrinėjimams dar vargingesnės tautos, 
kurios palikuonys esame abu“ (iš pirmojo lenkiš- 
kai rašyto T. Narbuto laiško S. Daukantui). Beje, 
ir S. Daukantas T. Narbutą vadina „tautiečiu“ 
(II, 750) (matyt, turimas galvoje priklausymas Lie- 
tuvos Didžiajai Kunigaikštystei). 

Pirmieji S. Daukanto laiškai kupini pagarbos, 
kartu yra dalykiški, informatyvūs; svarbiausias 
jo prašymas — skelbti dokumentus: „Sunku, Pone 

Kapitone, viską tvarkingai surinkti, todėl spaus- 
dink, ką nutverdamas, nes visi esame mirtingi 
ir laikas negrįžtamai bėga, — jei ir negalima visko 
paimti, gerai nors šiek tiek pagriebti" (II, 728). 
Literatūroje apie S. Daukantą neretai tvirtina- 
ma, kad jis buvęs romantiško polėkio svajotojas, 
o jo planai amžininkams atrodydavę nelabai rea- 
lūs. Laiškuose T. Narbutui S. Daukantas, atvirkš- 
čiai — pasirodo turįs sveiką nuovoką, neblogai 
„Suprantąs savo galimybes. Tuo tarpų T. Narbu- 
tas atrodo mėgstąs kurti vis naujus planus sva- 
jotojas, nors jo atlikti darbai neleidžia jį pava- 
dinti lengvabūdžiu svaičiotoju. S. Daukanto into- 
nacijos laiškuose T. Narbutui pamažu keičiasi, 
išsprūsta netgi griežtesnės frazės: „Tas pavadini- 
mas <...>, man rodos, yra baisus <...>“ (II, 
731). Kartais, atrodo, istorikas priverstas valdy- 
tis — jis pats neturi tuščių ambicijų, nesivaiko 
efektų: „<...> geriau būtų rinkinį pavadinti 
kukliau" (II, 731); „Dauggali Kapitone, teikitės 
elgtis nuosekliai, kaip Tamstos protėviai elgėsi — 
vieną darbą baigę, imdavosi kito“ (II, 742). Beje, 
kartais, kai to reikalaudavo situacija, S. Daukan- 
tas irgi pasmailindavo plunksną ir su visai nebū- 
dinga jo laiškams patetika, taip kreipdavosi į ad- 
resatą: „Jei pačiam neužtektų jėgų, tai ar neras- 
tum kokio Vytauto kario, kuris Tamstai padėtų 
baigti šį didvyrišką darbą, negi jau būtų visų 
senovės getų širdyse užšalęs kraujas!“ (II, 737). 
Santykiai su T. Narbutu pašlijo po to, kai pas- 
tarasis, šiaip taip išprašęs paskolinti A. Kojelavi- 
čiaus herbyno nuorašą, vis delsė jį grąžinti. Her- 
bynas nebuvo išspausdintas, nepavyko S. Daukan- 


88 


tui jo ir atgauti. S. Daukantą reikia suprasti — 
tuo metu istorikas privalėjo būti kartu ir doku- 
mentų kolekcionieriumi, nes turintis daugiau 
šaltinių operavo platesne medžiaga. Jau vien to- 
dėl dokumentų netekimas galėjo būti skaudus 
smūgis. Be to, nereikia pamiršti, kokia kaina 
S. Daukantas rinko dokumentus: „<...> prašom 
grąžinti visus mano rankraščius, o kartu ir kun. 
Kojelavičiaus herbyną, aš nesutinku su jokiais 
projektais, kas yra mano, noriu turėti pats“ 
(II, 774). Kai 1845 m. birželio 22 d. laiške T. Nar- 
butas pasisako vasarą važiuosiąs į Baltastogės gi- 
rią pilkapių kasinėti bei manąs laivu pasiekti Ka- 
raliaučių ir Peterburgą, S. Daukantas vis dėlto 
pratrūksta: 


Dauggali Kapitone, nori vienas padaryti tai, 
ką kituose kraštuose 200 ar 300 žmonių nega- 
lėjo įveikti, ir, matyt, ketini gyventi šimtą 
metų; apie save aš visai kitos nuomonės: aš 
manau, kad šiandien būsiu, rytoj pūsiu, todėl, 
ką tuojau pats negaliu padaryti, užleidžiu ki- 
tam, kad jis paskubėtų. Mano nuomone, kurti 
projektus ir ruošti planus šimtui metų — tuš- 
čias pagyrūniškumas <...> (II, 760). 


Laiškai verčia stabtelti prie S. Daukanto raštų 
stilistinės manieros. Lietuviškai rašytuose - veika- 
luose dažnai kalbama tarsi kaimišku stiliumi, nėra 
įmantrių moksliškų posakių (kurie tuo metu lie- 
tuvių raštijoje beveik ir nebūdavo vartojami), 
samprotavimai apie praeities įvykius neretai pa- 
remti kaimo žmogui įprastais moraliniais vertini- 
mais. Logiška, kad mokytam žmogui istoriko vei- 

kalai galėjo ir neįtikti. Vėliau jo raštai bus netgi 
pavadinti „seno lietuvio plepalais“. Bet reikia tu- 
rėti galvoje, kad S. Daukantas rašė „ne dėl mo- 
kytų vyrų ir galvočių“. Vėlesnėje (antrojoje, pa- 
čioje plačiausioje) savo istorijos redakcijoje jis 
pažymi, kad neaiškias ir painias problemas palieka 
mokytiems vyrams išnagrinėti (Ist., I, 102). Netgi 
„Būdo“, kurio adresatas iš pradžių neįvardytas, 
pabaigoje autorius įdeda lietuviško grašio paveiks- 
lėlį: „Išmaliavodinau dėl to vien, idant kožnas 
artojas, laidė ar grioviakasys, radęs žemėj, galė- 
tų numanyti ir išmintingam savo žemės vyrui 
parodyti <...>" (I, 653) Reikia tik stebėtis 
S. Daukanto tautos švietimo, kultūros projekto 
demokratiškumu, Tuo metu jis atrodė, matyt, tik- 
rai utopiškas, bet ar negalėjo iš valstiečių kilęs 
inteligentas geriau negu aplinkiniai nujausti po- 
tencialų savo skaitytoją? Čia prisimintinas M. Va- 
lančiaus pasakymas, kad tuomet žemaičiai buvo 
ir turtingesni, ir labiau pratę knygas skaityti bei 
pirkti. 5. Daukantas netgi T. Narbutui siūlo spaus- 
dinti pigias knygas, „kad kuo daugiau skaitytų 
ir žinotų“ (II, 749). Be to, jis pataria rašyti pa- 
prasčiau: „nereikėtų skaitytojų varginti suktais 
samprotavimais, tegul kiekvienas skaitytojas pats 
galvoja ir nagrinėja“ (II, 750). Juk tuo metu ra- 
šyta T. Narbuto „Lietuvos istorija“, neinanti tra- 
dicinės lenkų istoriografijos pėdomis, teturėjo la- 
bai mažai prenumeratorių — tik 44, (Palyginkime, 
pavyzdžiui, maždaug tuo pačiu metu Vokietijoje 
spausdintą J. Foigto (Voigt) „Prūsų istoriją“, tu- 
rėjusią apie tūkstantį prenumeratorių.) Taigi griež- 
tai apsisprendusiam rašyti vien lietuviškai tebuvo 

vienas kelias — savo veikalus skirti pramokusiems 
skaityti. Ir šis apsisprendimas rodo, kad| S. Dau- 
kantas neskrajojo padebesiais, 

Laiškų T. Narbutui samprotavimai istorijos te- 
ma leidžia tvirtinti, kad S. Daukantas gerai valdė 
mokslinį stilių (lenkų kalba), buvo neblogai susi- 
pažinęs su istorijos šaltiniais, žinojo, kur esama 
Lietuvos istoriją Kečiančių dokumentų, sekė: nau- 
jausią mokslinę literatūrą, jo, kaip mokslininko, 
potencialą rodo ir rimta biblioteka. Laiškuose aki- 
vaizdi platesnė S. Daukanto, kaip istoriko, erudi- 
cija; jis visai šiuolaikiškai svarsto apie istorijos 
dokumentų reikšmę, nedeklaruoja, neteisina bele- 
tristinių intarpų, o kalba kaip griežtus mokslinius 
reikalavimus sau ir kitiems keliantis istorikas. Tuo 
tarpu istoriniuose veikaluose Daukantas netgi ne- 
panaudoja visų turimų dokumentų, o kai kurie jų 
pasažai iš tiesų atrodo paviršutiniški, pernelyg 
publicistiški — aktualios problemos tarsi užgožia 
istorijos faktus, o tada šie pateikiami vienpusiškai 
ar net tendencingai. S. Daukanto veikalų ir laiškų 
moksliškumo neatitikimas labai svarbus, norint 
bent apčiuopomis įsivaizduoti to meto kultūrinę 
situaciją ir savotišką S. Daukanto asmenybės dra- 
mą — dramą žmogaus, pralenkusio savo tautiečius, 
bet norinčio jiems byloti ir norinčio būti supras- 
to. Aišku, nedera pervertinti šią situaciją, nors 
kūrybinio susidvejinimo, vieną rašant liaudžiai, 
o kitą — savo rato žmonėms, pasitaiko įr vėlesnė- 
je lietuvių literatūroje. 

Tačiau tam tikro prieštaravimo ir net paradok- 
salumo S. Daukanto veikloje, be abejonės, būta. 
Bę kitų priežasčių, tai formavo ir ne vienu požiū- 

riu tarpusavyje prieštaraujančios pasaulėžiūrinės 
sistemos — švietimas ir romantizmas, — susipinan- 
čios istoriko veikloje, ją orientuojančios ir maiti- 
nančios. Jas aptarsime vienu aspektu — kaip šiais 
atvejais traktuojama istorija ir istorijos mokslas. 


ISTORIJOS SAMPRATA NAUJAISIAIS 
LATIKAIS 

Literatūros, meno istorikai dažnai susiduria šu 
tokia situacija — kuo labiau koks nors literatūros, 
meno faktas nutolęs į praeitį, kuo mažiau žinoma 
apie jo aplinką, atsiradimo sąlygas, tuo jis atrodo 
originalesnis. Trumputė mus pasiekusi lietuviška 
XVII a. panegirika lietuvių literatūros panora- 
moje atrodo visai originali, nors anuo metu ji 
buvo rašyta pagal tam žanrui privalomas taisyk- 
les ir gal mažai tesiskyrė nuo analogiškų to metų 
kūrinių. Tai pasakytina ir apie samprotavimus 
istorine tematika. Siandien mums gali atrodyti 
originalu tai, kas anuo metu buvo bendra dau- 
geliui mąstančių žmonių. 

Požiūrį į istoriją lemia laiko samprata. Vidur- 
amžiais manyta, kad pasaulį valdo Dievas, kurio 
valia nulėmė žmonijos istorijai griežtus ir nepa- 
keičiamus, nuo žmogaus nepriklausomus įstaty- 
mus. Pagal šį požiūrį žmogus iš pradžių gyveno 
idealiomis sąlygomis ir jas prarado dėl pirmosios 
nuodėmės, po kurios ėjo ilga, istorija vadinama, 
nusikaltimų grandinė. Tačiau, kita vertus, buvo 
siekiama sukurti „Dievo karalystę žemėje“. Tai 
būtų kartu grįžimas į pirmapradį, laimingąjį žmo- 
gaus įstorijos būvį, laikas tuomet sustotų, nebę- 

tektų prasmės ir istorija. XVIII a. irgi laikytasi 
nuomonės, kad idealus pradinis žmonijos būvis 
palengva blogėjo, kad istorija — tragiškų įvykių 
grandinė, vis labiau nutolinanti žmones nuo pra- 
dinės tobulybės, o ateitis — tai galutinė žūtis arba 
grįžimas į savąją pradžią. Taigi žmonijos kelias 
skyla tarsi į dvi trajektorijos dalis: pirmoji klai- 
dinga, nes veda į šalį nuo Žmogaus ir Visuome- 
nės prigimties; antroji grąžina atgal prie ištakų. 
Ateitis ir praeitis šiuo atveju susilieja, užsisklen- 
džia rate ir laiko bėgsmas sustoja. Vis dėlto tarp 
viduramžiškos ir švietėjiškos koncepcijos yra es- 
minių skirtumų. Švietėjai istoriją supasaulietino, 
stengėsi įrodyti, kad istorijos subjektas esąs ne 
Dievas, o žmogus; atitinkamai istorijos dėsniai tu- 
Tėjo būti įprasminti kaip gamtiški ir žmogiški, ne 
dieviški. Kuriamoji jėga perduota Gamtai, o nuo- 
puolio momentas siejamas su civilizacija, „visuo- 
meninės sutarties“ pažeidimu arba nuosavybės 
atsiradimu (Mabli, Ruso). Tikėjimas pakeistas pro- 
tu — viltasi, kad protas pertvarkys, pagerins pa- 
saulį. Išsigelbėti žmonija galinti tik grįždama į to- 
kią Visuomenę, kuri remiasi natūralia Gamta ir 
Filosofija. 

Iškėlusi žmogaus vaidmenį, švietėjiškoji isto- 
riografija ėmė atidžiau domėtis istorinėmis asme- 
nybėmis. Volteras pabrėžė atsitiktinumo vaidmenį 
istorijoje (karaliaus sloga ar favoritės charakte- 
ris gali įtakoti valstybės politiką). Voltero nuo- 
mone, žmogaus protas egzistavo visuomet, bet 
žmogus ne visuomet mokėjo juo naudotis. Tik iš- 
mokęs protingai panaudoti jėgas, suvokęs savo 
proto išgales ir tikruosius poreikius, žmogus gali 

visuomeninį ir valstybinį gyvenimą suderinti su 
savo prigimtimi, 

Kaip žinia, Ž. Ž. Ruso suabejojo nepaliaujama 
mokslų ir menų pažanga, pergalingu civilizacijos 
žengimu į priekį. Jis tvirtino, kad civilizacijos 
raidai visada būdingos ir jos sąlygojamos nege- 
rovės, kad nuosavybės atsiradimas ir nelygybės 
įsigalėjimas buvo ne tik žingsnis į priekį, bet ir 
žingsnis atgal, pirmiausia, doroviniu požiūriu. 

D. Didro siūlomas žmogaus ir visuomenės rai- 
dos idealas — utopinis „tarpinis būvis“, vienodai 
nutolęs ir nuo grubaus pirmykščių laukinių žmo- 
nių gyvenimo, ir nuo visokio neteisingumo, ma- 
nieringumo ir pan.: „Aš manau, <...> kad eg- 
Zistuoja kažkokia civilizacijos pakopa, kuri ap- 
skritai labiau atitinka žmogaus laimę ir nėra tiek 
nutolusi nuo laukinio būvio, kaip tai paprastai 
įsivaizduojama; bet kaipgi grįžti į ją, kai jau nuo 
jos nutolome, o jeigu esi toje pakopoje, tai kaip 
likti joje? Aš šito nežinau“. Taigi Didro atsisako 
rusoistiškai grįžti į gamtą. 

Dar toliau žengia J. G. Herderis, iškėlęs vi- 
suomenės „amžiaus“ teoriją. Jo nuomone, kiek- 
viena visuomenė turi pereiti visus amžiaus eta- 
pus (jaunystę, subrendimą ir kt), kiekvienas 
etapas yra savita socialinių, politinių, kultūrinių 
ryšių sistema. J. G. Herderis pasisakė prieš rusois- 
tinį grįžimą atgal. Pasak jo, visų epochų žmonių 
gyvenimo tikslas — laimė, tik ji kiekvienoje epo- 
choje skirtingai suvokiama. Pripažindamas žmo- 
nijos istorijoje atskirų nacionalinės kultūros eta- 
pų savitumą, filosofas su viltimi žvelgė į tas dar 
neiškilusias į paviršių, nerealizuotas jėgas, glūdin- 
čias necivilizuotose tautose. J. G. Herderis išdėsto 

plačią būsimo Rytų Europos suklestėjimo panora- 
mą: Ukraina turinti tapti naująja Graikija, o Ru- 
sija, Lenkija, Vengrija sukurs naują kultūrą, kuri 
atgaivins susenusią Europą, įlies savos energijos 
į pasaulio kultūros raidą. Taigi čia rusoistinė išsi- 
gimusios civilizacijos kritika papildoma kultūrinio 
atsinaujinimo per „jaunas tautas“ programa. 
J. G. Herderio koncepcijos dominuojanti idėja — 
kiekvienos tautos ir jos istorinio likimo nepakar- 
tojamo savitumo ir vertės pripažinimas. 

Šie istoriosofiniai svarstymai vyksta bendrų 
švietėjiškos pasaulėžiūros nuostatų fone: aukšti- 
namas žmogaus protas, indiferentiškai ar skeptiš- 
kai žiūrima į religiją, siekiama taisyti visuomenę, 
kovoti su socialine neteisybe. 

Vienas svarbiausių romantinės istoriografijos 
teiginių, skyrusių ją nuo švietėjiškosios, yra min- 
tis, jog istorijos matu reikia laikyti ne žmogų, 
asmenybę, bet tautą. Sureikšminę tautos sąvoką, 
romantikai iškėlė nacionalinės psichologijos pro- 
blemą, ėmė domėtis unikalia, savitos geografinės 
padėties, ypatingų istorijos aplinkybių suformuota 
„tautos dvasia“. Nuo XVIII a. racionaliojo kos- 
mopolitizmo siekta pereiti prie tautos praeities 
pažinimo, jos gyvenimo gilesnio supratimo, ypač 
pabrėžiant viduramžius, nes šioje epochoje esą 
savičiausiai reiškęsis tautos charakteris. 

Romantizmo epochos individas savus intere- 
sus pastato prieš visuomeninius, suvokia save 
kaip autonomišką asmenį, bet, atitrūkęs nuo tra- 
dicijos, jis vėl ima ieškoti saitų su ja. Tik dabar 
jau ryšys net su ta pačia tradicija įsisąmoninamas, 
pati tradicija paskelbiama vertybe. Romantinės 
asmenybės maište slypėta tam tikro paradoksalu- 

mo — savojo „aš“ iškėlimas yra kartu ir savojo 
„aš“ aukojimas kokiems nors bendresniems tiks- 
lams, tik šie tikslai netikėti, originalūs, neretai 
nesuprantami amžininkų (pavyzdžiui, Dž. Baironas 
vyksta padėti sukilusiems graikams). Individualių 
žmogiškų savybių iškėlimas virš luominės pri- 
klausomybės griovė tradicinę feodalinę savimonę, 
formavo naują socialinį idealą — bendros nacio- 
nalinės idėjos suvienytą tautą. 

Domėjimasis nacionaline istorija, „tautos dva- 
sios" ieškojimas iš dalies atitinka minėtą roman- 
tiškąjį savęs „„nuasmeninimą“ ir kartu naują sa- 
vęs įprasminimą — kritišką aplinkos traktavimą 
ir bandymą susilieti su kita tradicija, kuri amži- 
ninkų nevertinama, o dažnai ir gaubiama egzoti- 
kos. Pavyzdžiui, N. Karamzinas, jau būdamas su- 
brendęs poetas, išgyvena tradicinę romantinę re- 
zignaciją, sukeltą XVIII a. pabaigos ir XIX a. 
pradžios įvykių Europoje, ir sumano išvykti į 
šv. Elenos salą, Čilę ar Peru. Bet kartu jam kyla 
mintis: nejaugi Riurikas, Ivanas Kalita yra toli- 
mesni negu Peru ar Burbonų salos? Ir jis pasi- 
renka kelionę į praeitį, o ne į laukinės gamtos 
ir „amžinosios vaikystės" aplinką. 

Romantinė istoriografija formavosi jau esant 
šiandienine prasme mokslinei, akademinei istorio- 
grafijai. Beveik tuo pačiu metu Vilniaus univer- 
sitete dėstė kritiškieji profesoriai I. Danilavičius, 
J. Jaroševičius, vienas pažangiausių tos epochos 
istorikų — J. Lelevelis (kritikavęs minėtąjį K. Bo- 
gušo traktatą ir, be kita ko, N. Karamzino Rusi- 
jos istoriją). O greta jų matome I. Onacevičių, 
poetizavusį „traškančias“ Lietuvos girias, vaidilų 
giesmes ir t. t. J. Lelevelio mokinys buvo akadę- 

miškesnis už S. Daukantą S. Stanevičius, lenkiš- 
kai rašęs studiją iš lietuvių mitologijos ir iškėlęs 
principinį istorijos metodo klausimą: iš kur kro- 
nikininkas Grunau, nesiremdamas šaltiniais, ga- 
lėjo žinoti apie tai, kas vyko prieš 500 metų? 
Taigi Vilniaus universitete buvo galima susipa- 
žinti su keliomis istoriografijos kryptimis. Čia 
mokęsi studentai, matyt, turėjo progų pajusti, kad 
esama skirtingų istorijos traktavimo kelių (nors 
griežtos ribos čia turbūt nesama). Ar minėtas sti- 
listinis Daukanto dvilypumas (vienoks jis savo 
veikaluose, kitoks gali būti laiškuose) nesisieja 
su šiais keliais? Krypties pasirinkimą, suprantama, 
lėmė daugelis veiksnių, bet vienas iš svarbesnių 
ar nebus istoriko noras pasakojimais apie praeitį 
paveikti visuomenę, atsiliepti į aktualias gyveni- 
mo problemas. Ši pragmatinė istorijos kryptis 
prieštaravo „kabinetinio“ istoriko tipui, labiau 
pasitikinčio fakto galia, bet nesiimančio spręsti 
„pavojingų“, aktualių istorijos klausimų, jei trūk- 
sta duomenų. Apie tai kalbama J. I. Kraševs- 
kio straipsnyje „Lietuvos istorija“, paskelbiame 
1838 m. Čia sakoma, kad Lietuvos istorija vis 
plačiau imama domėtis, bet apie jos praeitį be- 
veik nieko tikro nėra žinoma. Senieji šaltiniai 
žuvo, o senosios legendos susimaišė su vėlesnė- 
mis, tuo tarpu gretimų valstybių metraščiai ir kro- 
nikos tendencingos. J. I. Kraševskiui kyla abe- 
jonė, ar tyrinėjantis Lietuvos priešistorę moksli- 
ninkas apskritai įstengs parodyti ką nors daugiau 
negu savo erudiciją ir triūsą. Jis reikalauja ra- 
šyti sintetinę Lietuvos istoriją, kuriančią praeities 
vaizdo visumą, atverti tūkstanimetės praeities 
gelmėn nugrimzdusio gyvenimo alsavimą. Roman- 


7. Simonas Daukantas 97 


tiko veržimasis atgaivinti praeities faktą yra karta 
savotiškas bandymas imituoti dalyvavimą istori- 
joje (prisiminkim S. Daukanto atsakymą vysku- 
pui Z. Olesnickiui, parašytą po 400 metų). Bet 
kaipgi verstis, kai mus pasiekė tik šaltinių frag- 
mentai, kai tų šaltinių apskritai trūksta? J. I. Kra- 
ševskio manymu, esamus duomenis reikia taip 
perkurti, kad iš gabalėlių pavyktų nulipdyti visu- 
mą, o ten, kur jaučiamas faktinės medžiagos sty- 
gius,— kurti meninį vaizdą. Taigi romantinės is- 
toriografijos estetizmas yra priemonė pačiam is- 
torikui išsiaiškinti, pajausti ir perteikti tai, kas 
nacionalinėje istorijoje svarbiausia ir ko kitomis 
priemonėmis išreikšti negalima. Už tokį „lengva- 
būdišką“ elgimąsi su faktais romantinę istorio- 
graliją griežtai kritikavo pozityvistiškai nusiteikę 
istorikai. Romantikų patosas paprastai būdavo nu- 
kreiptas prieš kokią nors nusistovėjusią nuomonę, 
jie iškeldavo menkai arba bent nepakankamai ty- 
rinėtus istorijos aspektus, užmirštas temas. Jų raš- 
tai vienaip ar kitaip siejosi su to meto socialinė- 
mis, politinėmis problemomis; istorijos faktai daž- 
nai jiems talkindavo kritiškai vertinti dabartį, for- 
muluoti idealus (atrodo, kad ir S. Daukanto „Dar- 
bų“ Krivų Krivaičio ar kunigaikščių oracijose ma- 
žai tesislepiant kalbama apie nūdieną). 

Bendra 5. Daukanto istorijos samprata primena 
švietėjišką schemą: iš pradžių būta idealios vi- 
suomeninės padėties, o prasidėjus kalavijuočių ir 
kryžiuočių antpuoliams, ji pamažu prastėja. „„Dar- 
buose" akivaizdūs du to blogėjimo akcentai — 
Lietuvos krikštas ir Vytauto mirtis. Nuosmukis 
apima ir socialinį gyvenimą (įsigali nelygybė), ir 
moralinį (genda papročiai, smunka Lietuvos vyrų 

stiprybė, kunigaikščiai vaikosi asmeninės naudos); 

palengva prarandamas valstybingumas, kultūrinis 
savitumas, nes Lietuva pajungiama lenkiškos kul- 
"tūros įtakai. Problemiškiausias trečiasis etapas — 
naujas, padėties pagerinimo, kelias. Tiesiogiai is- 
torijos veikaluose apie tai autorius beveik neuž- 
simena, bet visa jo kaip nacionalinio istoriko, ra- 
išytojo, tautosakos rinkėjo, mokslinių žinių popu- 
liarintojo, kalbos puoselėtojo, mokyklinių vado- 
vėlių autoriaus veikla rodo, kad jis projektavo, 

įsivaizdavo naują pakilimo etapą ir pats dėjo jo 
pamatus. Tačiau S. Daukanto situacijoje pirmasis 
žingsnis turėjo būti —ir tai visai suprantama — 
konstatuoti anuometinę nenormalią padėti, kitaip 
tariant, parodyti šitą blogėjimą. Neleistinai už- 
miršta Lietuvos istorija (to meto Lenkijos isto- 
zijoje Lietuvai tebūdavo skiriama keletas pusla- 
pių; 1818 ir 1824 m. leisdamas papildytą jėzuito 
"Vagos „Lenkijos istoriją“, J. Lelevelis vis daugiau 
prideda medžiagos apie Lietuvą, nes domėjimasis 
ja kylaj; neleistinai pavergtas ir nuskurdęs lietu- 
vis valstietis, neleistinai niekinama lietuvių kal- 
"ba... Esamos situacijos kritika yra svarbiausias 
S. Daukanto veikalų patoso šaltinis. N 
“ Pagal vieną iš švietėjiškų požiūrių visuomeni- 
nė struktūra turi būti artima Gamtai. Ir S. Dau- 

kantas Lietuvos istorijoje randa labai parankios 
medžiagos — Vaidevutis siūlo tvarkytis bičių pa- 
vyzdžiu. Istorijos veikaluose S, Daukantas nuola- 

tos akcentuoja : senovės lietuvio ryšį su giria — 
tai patys tikrieji jo namai, tvirtovė er"kietis" Ta- 

čiau istorikas anaiptol nesiūb“ TT grįžti į miškus, 

į Vaidevučio laikus. Minėta, kad jis nepritaria 
kai kuriems laukiniams lietuvių papročiams. Jo 

idealas, matyt, artimesnis ne Ž. Ž. Ruso idealui, 
o D. Didro „tarpiniam būviui“— jau nebe lauki- 
nė, bet ir ne civilizacijos išlepinta visuomenė. 
S. Daukanto pažiūrose galima įžiūrėti ir tam tikro 
pozityvizmo; beje, jis ir artimuosius ragina imtis 
prekybos, valstietį moko protingai ūkininkauti, 
skatina lavintis. Laiškuose T. Narbutui yra dar 
vienas idealo apibūdinimo akcentas — reikia žino- 
ti, kas esi, t. y. išmanyti savo istoriją ir save 
„gerbti, tuomet ir kiti tave gerbs. 

„Būdo“ pratarmėje akcentuojama, kad viskas 
keičias2“„<...>kur pirma pievos žėlė, plačios 
pilys, vaisingos dirvos buvo, ten "šiandien palšį“ 
smilčių vilnys, į trobesį aukštos, spiginamos nuo 
degančios saulės, po tyrus bangioja arba: ti 
nės jūros užgulusios niūkso <. C>" [[7203). To- 
liau autorius pereina ir prie žmonių gyvenimo 
nuolatinės kaitos, bet jo istorijos sampratoje ne- 
simato kiekvienos istorinės epochos savitumo pri- 
pažinimo, tik jai vienai būdingų ilgainiui besikei- 
čiančių idealų įvertinimo. 

istorinės dinamikos S. Daukantas neneigia — 
žemaičiai vis dėlto krikštijasi, bet istoriko simpati- 
jos pagonybės pusėje (taigi „aukso amžius“ — ne 
Vytauto laikai). „Būde“ autorius tarsi nori sųstab- 
dyti laiką ir išsaugoti lietuvių valstiečio aplinkai 
dar būdingus praeities materialinės ir dvasinės 
kultūros reliktus. PAS 

Romantinės istoriografijos bruožas, be kita ko, 
ir Liaudies iškėlimas į istorijos subjekto vietą, 
luominės priklausomybės neigimas; svarbus šia 
prasme rašymas platiems skaitytojų sluoks- 
niams,— nors tai iš dalies ir švietimo epochos rei- 
kalavimas. S. Daukanto istorijos — jau nebe švie- 

tėjiškos „papročių pamokos“, bet romantizmo epo- 
chai būdingas „prarastos tautinės esmės įkūniji- 
mas". Ir vis dėlto reikia pabrėžti, kad S. Daukanto 
raštuose bei jo kultūrinėje veikloje susipina švie- 
timo bei romantizmo idėjos, ir tai nėra Koks iš- 
imtinis atvejis. Tautose, kurios dėl kokių nors 
priežasčių yra išgyvenusios kultūrinės stagnaci- 
jos tarpsnius, o po jų — pagreitintą europinės kul- 
tūros patyrimo absorbavimą, dažnai nesijaučia di- 
desnio prieštaravimo tarp šiaip jau gana skirtingų 
įvairių laikų idėjų. Ir anaiptol ne vienas S. Dau- 
kantas XIX a. pradžioje (tai būdinga ir vėlesniems 
laikams) pasirenka iš įvairių Europos kultūrinės 
Taidos etapų patyrimo tai, kas jam reikalinga, 
pernelyg nesigilindamas, kad atskiri teiginiai gali 
būti perimti iš tarpusavyje prieštaraujančių kul- 
tūros kontekstų. 

S. Daukanto tipo kultūros veikėjai veikiau bu- 
vo praktikai, sprendžiantys gyvenimo keliamus 
klausimus, o ne teoretikai, siekę vienos ar kitos 
pažiūrų sistemos nuoseklumo. 


DIDAKTINĖ KULTŪRA 


XVIII a. pabaigoje ir XIX a. Pietryčių ir Rytų 
Europos regionas buvo apimtas nacionalinio at- 
gimimo sąjūdžio. Šio regiono literatūroje švieti- 
mo idėjos ilgai lieka aktualios ir vaisingai sieja- 
mos su romantinėmis. Kartais apskritai sunku 
griežčiau kalbėti apie laikinę švietimo ir roman- 
tizmo etapų lokalizaciją. Viena iš švietimo pasau- 
lėžiūrinių atramų — manymas, kad švietimo idė- 
jos yra universalios, tinkamos visiems. Tačiau 

net ir pasirinktinai, nenuosekliai perimtas iš svę- 
tur idėjas tekdavo taikyti vietinėmis sąlygomis. 
Ir vis dėlto savitas jų interpretavimas nebūdavo 
polemiškas, kitaip tatiant, nebūdavo diskutuoja- 
ma su Ruso ar kitu mąstytoju, tebūdavo sudedami 
savi akceritai. Svarbu pabrėžti ir tai, kad švieti- 
mo idėjos dažniau suvokiamos ne filosofinėje 
plotmėje, bet keliant konkrečius, aktualius gy- 
venimo klausimus. Buvo kalbama ne apie idealų 
žmogaus išvadavimą, grįžimą į gamtos prieglobstį, 
bet. apie realų jo išvadavimą iš feodalizmo, bau- 
džiavos; šitai jam turėjo suteikti praktinę ir dva- 
sinę veiklos laisvę, siekiant materialinio ir kultūri- 
nio savo tautos suklestėjimo. Visų šio regiono 
šalių, „taip pat ir Lietuvos, bendras dvasinio gy- 
venimo bruožas — naujas praeities palikimo įpras- 
minimas, reliktų kaupimas, puoselėjimas to, kas 
gali būti reikalinga tolesnei kultūros plėtotei; 
t. y. domėjimasis liaudies kalba, raštijos tradicija, 
tautosaka, nacionaline istorija. Kartu bandoma vi- 
sa tai sieti, sintetinti. Aišku, kad grožinės litera- 
tūros meniškumas tokioje kultūros aplinkoje lie- 
ka antrame plane; šio laikotarpio literatūroje do- 
minuoja pragmatinės funkcijos, tarp kurių svar- 
biausioji — didaktinė. Eilėraščių rinkiniai kartu 
būdavo ir mokymo priemonė mokykloms, ugdy- 
davo nacionalinius bei patriotinius jausmus. Pla- 
čiai tyrinėjama liaudies kūryba, apskritai tautos 
senovė. 

Ankstyvajam nacionaliniam bei patriotiniam 
kultūros etapui būdingas mokslinių disciplinų ne- 
išskaidymas. Pažymėtinas ir Daukanto daugiadar- 
biškumas — renka istorinius dokumentus, rašo is- 
toriją, domisi kalbotyra (sudaro žodyną, etimolo- 

gizuoja, kuria bendrinę kalbą), renka ir publikuo- 
ja tautosaką, rašo elementorių ir kitas mokymuž 
reikalingas knygas, verčia ir publikuoja skaitinius 
jaunimui ir kt. Tai ne jo asmenybės nenuoseklu- 
mas, bet tipiškas to meto kultūros veikėjo bruo- 
žas. 
Istorinių faktų panaudojimas didaktiniams tiks- 
lams yra beveik toks pat senas kaip ir pačių isto- 
rijų rašymas. Dar senovės graikų istorikas Hero- 
dotas rašė istoriją, turėdamas aiškų tikslą — kad 
žmonės nebedarytų tų pačių klaidų. Žlugus Len- 
kijos valstybei, lenkų istorikai kviečiami anali- 
zuoti protėvių klaidas, kad jų nebekartotų. 

XIX a. pradžioje nacionalinė istorija Lenki- 
joje apskritai tapo auklėjimo priemone; žlūgus 
valstybei, tai buvo moralinės paguodos šaltinis 
ir tautos konsolidavimo priemonė. Lenkų poetas 
J. Niemcevičius sueiliavo svarbesnius lenkų isto- 
Tijos momentus („Spiewy hystoryczne“— ,„Istorines 
giesmes“ 1816 m.), tikėdamasis, kad jos, dainuoja- 
mos, motinų kartojamos vaikams, įkvėpsiančios 
ateinančioms kartoms praeities lenkų didvyrių tė- 
vynės meilę, narsą, drąsą. Maždaug tuo pačiu 
metu I. Čartoriska parašė liaudžiai apysakaitę 
(„Pielgrzym w Dobromilu“ — „Piligrimas Dobromi- 
liuje"), kurioje senelis (primenantis vėlesnį Va- 
lančiaus personažą Antaną Tretininką) moko vai- 
kus, duoda jiems naudingų patarimų, pasakoja 
iš lenkų istorijos įvykius, išaukštindamas lenkę 
narsumą. Ši knygelė buvo labai populiari. D. Poš- 
ka vertino J. Niemcevičių ir pageidavo, kad kas: 
nors lietuvių valstiečiams sueiliuotų Lietuvos is- 
toriją ir parašytų lietuviškai! trumpą Lietuvos is- 
toriją parapijų mokykloms. Kaip rodo S. Stanevi- 

Čiaus laiškas, D. Poška pats eiliavo istoriją. Šitokios 
siliuotos istorijos pavyzdys — labai populiari 
S. Valiūno „Birutė“ (beje, ji parašyta tuo metu, 
kai S. Daukantas dirbo prie savo istorijos pirmojo 
varianto). 

Šiam istoriografijos etapui (ne vien pateiktam 
beletrizuota forma) itin būdingas savos tautos is- 
itorijos, kalbos, kultūros aukštinimas, netgi savo- 
tiškas kultas. Lygiai kaip S. Daukantas pagonis 

„Nietuvius laikė daug kuo viršesnius už gretimas 
"tautas, čekų atgimimo istorikas F. Palackis teigė, 
kad čekai yra kultūringiausi slavai, kultūringesni 
už germanus — jie buvę demokratijos, laisvės, tai- 
ikos, gėrio šalininkai, tuo tarpu germanai atsto- 
vavę jėgai, priespaudai, feodaliniam pasauliui. 
Panašių tendencijų būta lenkų, rusų, ir kitų tautų 
istorikų darbuose. 

Aktualios to meto socialinės, politinės prob- 
lemos reikalavo pragmatinio pobūdžio istorijų, ir 
jų rašymas neapsiribojo XIX a. pradžia ar ypa- 
tingomis mažųjų atgimstančių tautų kultūros są- 
lygomis. Neabejotinai polemiška ano meto ideolo- 
ginių ginčų kontekste atrodė ir N. Karamzino 
„Rusijos istorija“, priminusi rusams jų praeitį ir 
iškėlusi alternatyvą vakarietiškos orientacijos kul- 
tūrai (pirmiausia prancūzų kultūros įtakai). Čia 
Rusijos nuosmukis siejamas su Vakarų civilizaci- 
jos įsikišimu, su Petro I reformomis (tiesa, apie 
tai kalbama netiesiogiai); kartu N. Karamzinas 
bando suderinti pažangos ir tradicijos idėjas. 

XIX a. viduryje, kai po 1830 m. prancūzų re- 
voliucijos užgeso visuomeninis entuziazmas, kai 
pati tėvynės sąvoka lyg ir nebeteko prasmės, dau- 
geliui paguoda ir atrama tapo prancūzų istoriko 

Ž. Mišlė veikalai. Jie mokė mylėti Prancūziją, jos 
istoriją, liaudį, ir, beje, buvo parašyti aukštu, iš- 
kilmingu stiliumi, plačiai ir raiškiai piešiant geo- 
grafinę padėtį, nacionalinius būdo bruožus. (Vie- 
na Ž. Mišlė knyga buvo S. Daukanto bibliote- 
koje.) 

Savo pedagoginės veiklos metais (1861—1862, 
beje dar S. Daukantui gyvam esant) L. Tolstojus 
ėmė įrodinėti, kad vaikai įsimena istorijos įvy- 
kius ir apskritai istorija domėtis ima tik tada, kai 
ji pamokomojo pobūdžio, panaši į meninę „pasa- 
ką". L. Tolstojus kategoriškai pasisakė prieš tuo- 
metinį akademišką istorijos mokslą. Jis siūlo isto- 
riją pateikti pasakos, padavimo intonacija, gru- 
puojant įvykius aplink vieną ar kitą asmenį, netgi 
jei tuo ir nusižengiama tiesai — svarbu sužadinti 
liaudies: jausmus. Taigi savo mokyklinėje prakti- 
koje L. Tolstojus iš istoriko virto beveik metraš- 
tininku ir užuot aiškinęs įvykius (analizavęs prie- 
žastis bei pasekmes) pateikė meninį, pamokomojo: 
pobūdžio pasakojimą. S. Daukanto kūrybos pato- 
sas bei istorijų rašymo maniera L. Tolstojui būtų 
buvę suprantami, 

To meto grožinėje lietuvių literatūroje domi- 
nuoja ne estetinės, o pragmatinės funkcijos. Taigi 
ir anuometinis istorikas lietuvis, susirūpinęs na- 
cijos padėtimi ir ateitimi, privalėjo savo veikalais 
žadinti nacionalinius skaitytojų jausmus, nesiten- 
kinti grynu „kabinetiniu“ mokslu. 

S. Daukantas savo veikaluose moko dviejų da- 
lykų — dorybės ir gudrumo, išmintingumo, 

Dorybės termino istorikas specialiai nesvars- 
to; matyt, sąvokos turinys jam atrodė savaime su- 
prantamas. Trumpai tariant, jis apibendrina to 

zneto liaudies kultūroje funkcionavusią, su krikš- 
čioniška etika sietiną gyvenimo būdo, elgsenos 
mormų sistemą. Be to, liaudies etika neatskiriama 
nuo pasaulėžiūros. Į S. Daukanto dorybės turinį 
dėjo ir tėvynės meilė, pagarba gimtajai kalbai. 

Čia kyla klausimas, ar ir ano meto lietuvių 
skaitytojas tėvyne laikė Lietuvą; kiek plačiai ši- 
tokia pažiūra buvo paplitusi? Tėvynės meilė šiaip 
jau nuo antikos laikų laikoma dorovės sritimi. 
Eet koks gi S. Daukanto nuopelnas primenant lie- 
'tuviams, kas yra jų tėvynė? Tikslaus atsakymo 
kol kas dar duoti negalima. 

Jau minėta, kad „Darbuose“ istorikas pabrėžė 
pagonių dorybingumą, nors konstatavo ir vieną 
kitą peiktiną jų paprotį: suderinti progreso ir Te- 
greso idėjas tuometiniams istoriografams nebuvo 
lengva (panašus prieštaravimas pastebimas ir 
N. Karamzino veikale). Vėlesniuose S. Daukanto 
«darbuose stiprėjo pažangos — net ir moralinės — 
ūdėja, nors tai nepaneigė jo raštams būdingos is- 
"toriografinės schemos („<...> žiloj senovėj, kad 
svietas dar nebuvo taip jaukus ir neturėjo tiek 
pragumų dorintis savo elgimesi ir gudintis į žmo- 
nystą <...>"—I, 664—665). Pasitelkus naujos 
(dokumentinės medžiagos apie Vaidevučio laikus, 
„Būde“ šis istorijos etapas nušviečiamas kitaip 
negu „Darbuose“, be idealizuojamo patoso. Pa- 
sirodo, ši ideali visuomenė turėjusi ir įstatymus, 
ir bausmių sistemą. 

Kodėl 5. Daukantas tiek energijos, triūso, lė- 
šų skiria pamokomojo pobūdžio knygelėms (jau- 
mimui ir ūkininkams), kodėl taip dažnai sampro- 
'tauja apie dorovę istorijos veikaluose? Be visai 
suprantamų tai epochai liaudies švietimo, kultū- 

ginimo tikslų, būtina paminėti ir iš ankstesnių 
amžių einančią liaudies žmogaus ugdymo tradici- 
ją, tiesiogiai susijusią su religiniu mokymu. (Pa- 
saulietinius pedagogikos principus diegusi Eduka- 
cinė komisija įkurta tik XVIII a. pabaigoje.) 
Švietimo epochos istoriografai perėmė bendrąją 
viduramžių istoriografinę schemą ir tik užpildė ją 
sava medžiaga (Rojus tapo gyvenimu Gamtoje, 
dieviškoji valia — žmogaus Protu ir pan.); taip 
pat ir S. Daukanto didaktika remiasi tradicine, 
liaudies žmogui gerai pažįstama „dorovės“ katego- 
Tija. Tiesa, ji iš dalies papildyta nauju turiniu, 
tik nereikia manyti, jog įprastas jos turinys isto- 
zikui nerūpi. Turbūt kokio esminio prieštaravimo 
autorius čia ir nejuto. Neatsitiktinai kai kurios, 
ypač „Darbų“, vietos aiškiu patosu, nedviprasmiš- 
kais „moralais“ skyrelių pabaigoje, intonacinio 
įtaigumo siekimu, o kartais ir oralinės (t. y. saky- 
tinės, ne rašytinės) situacijos kūrimu (minėtos 
oracijos ir pan.), priartėja prie pamokslo stilisti- 
kos. Tai neturėtų stebinti: Daukantas rėmėsi. jau 
esama lietuviškos raštijos tradicija, kuri iš esmės 
buvo religinio pobūdžio. Pamokslavimas apskri- 
tai tipiškas didaktinės kultūros bruožas. Tiktai 
Daukanto pamokslai pasipildo ne visuomet su re- 
liginiais kanonais sutampančiomis idėjomis (pa- 
vyzdžiui, pagonybės vertinimas). 

Moralinės problematikos svarbą rodo ir pirma- 
sis žodis, kurį S. Daukanto elementoriuje skie- 
menimis perskaito mokinys; jis yra ne tėvynė 
ar Lietuva, kaip šiandien įsivaizduotume, bet do- 
ry-bė. Kitas pavyzdys iš S. Daukanto verstos 
K. Nepoto knygos „Gyvatos didžiųjų karvaidų 
senovės" pratarmės: 

" Išguldžiau jaunuomenei gyvatas garbingų 
vyrų senovės, kurias, jei kas skaitys <...>, 
- ras tenai daug didžiai naudingų pamokslų, be- 
"'je: kaip doru ir teisiu ūkėju būti, kaip narsiu 
ir kantriu kareiviu tapti, kaip ūkėj ir karėj 
elgtis, kaip nuo neprietelių tėvainę ir liuosybę 
gynioti <...>, 


„ Ir toliau: 


Džiaugsiuos, jei ta mano knygelė bent vie- 
name skaitytojujeę padidins norą dorybės ir 
garbės, uždegs malonę teisybės ir tėvainės bei 
akylimą praplatins (I, 662). 


Kadangi knygoje pasakojama apie antikos kar- 
vedžius, pratarmės žodžiai neatrodo kuo nors iš- 
skirtiniai. Tačiau žinant kitus S. Daukanto raštus, 
jie prisipildo ypatingo turinio — apie kokios „tė- 
vainės“ meilę čia kalbama, apie kokios „tėvai- 
nės“ ir „Huosybės gyniojimą“ čia užsimenama? 

Citatose žodis dorybė neatsitiktinai rašomas 
pirma kitų, jis yrą bendrinis, abstraktus, kiti žo- 
džiai jį konkretina, komentuoja. O tie, kas bus 
skaitę Jokūbo Laukio vardu pasirašytą „„Būdą“, 
supras dar daugiau, nes šis veikalas aiškiai pasa- 
ko, kokią tėvynę reikėtų ginti. Vienas iš caro 
valdininkų mestų „Būdui“ kaltinimų kaip tik lietė 
tuos epizodus, kur kalbama apie lietuvių pratini- 
mąsi nuo mažų dienų kariauti su priešais, kovoti 
dėl savo laisvės. Beje, S. Daukantas buvo tikras, 
kad „Būdas“ pasieks jo tautiečius ir šia knyga ga- 
lima remtis. „,„Pamokslo, kaip girias kirsti, sėti ir 
diegti“ pratarmė prasideda tokiais žodžiais: „Kas 
yra skaitęs knygelę Jokūbo Laukio apie būdą se- 

novės lietuvių, kalnėnų ir žemaičių, tas turi labai 
aiškią nuomonę apie senovės girias, mūsų krašte 
buvusias“ (I, 697). Galima tvirtinti, kad istoriniai 
Daukanto veikalai ir pamokomojo turinio knyge- 
lės buvo glaudžiai susiję. Šios išverstos į lietuvių 
kalbą ne vien dėl to, kad būtų stiprinama abstrak- 
ti dora ir, Daukanto žodžiais sakant, platinamas 
akylumas. 


PROTO GALIA, „AKYLUMO“ PLATINIMAS 


Jau viduramžių istoriografijoje atskiros tautos 
istorija traktuojama pasaulinės istorijos konteks- 
te. Savos tautos ištakos vienaip ar kitaip buvo 
siejamos su bibline arba antikine istorija. Tad ir 
vadinamoji „legendinė“ Lietuvos istorijos dalis 
apie genealoginius lietuvių ryšius su romėnais 
(Palemonas ir kt.), aprašyta Lietuvos metraščiuose, 
nėra stebinantis faktas. Tokių savųjų ištakų ieško- 
jimų pasitaiko ir vėliau, tik ilgainiui keičiasi iš- 
takų vietos, kinta ir argumentacija. Aptariamuo- 
ju laikotarpiu pastebimas gamtos mokslų, pir- 
miausia atrastų fizikos dėsnių, universalizavimas, 
bandymas juos taikyti ir humanitarinėse srityse. 
Lyginant skirtingu laiku rašytus Daukanto veika- 
lus, matyti stiprėjantis racionalistinis pradas. „Bū- 
de" pabrėžiama, kad visa pasaulyje keičiasi, ir 
iliustracijai pateikiamas toks pavyzdys: 


<...> kalno viršūnėje atsiradusi kriauklė 
rodo kitados buvus kitokį pasaulio pavidalą, 
lygiai taip pat daug garbingesnę lietuvių pra- 
eitį rodo faktas, jog jie esą prosenovėje buvę 
su indijonimis brolių vaikais (I, 408). 

Paskutiniame istorijos variante, „Pasakojime“, 
argumentuodamas tą mintį, S. Daukantas pateikia 
ir sanskritišką patarlę. 

Istorikas mėgina sumokslinti ir „legendinę“ 
Lietuvos priešistorę. „Darbuose“ į pirmą planą iš- 
kelta kaip mokslingesnė lietuvių ir herulų tapa- 
tybė, o apie Palemoną pasakojama kaip apie 
žmonių „dainuojamą“ legendą. „Istorijoje žemai- 
tiškoje"“ irgi kalbama apie senovės lietuvių ryšius 
su antikiniu pasauliu; svarbiausiu argumentu tam- 
pa gintaro prekyba ir Žemaičiuose randami anų 
kraštų ir laikų pinigai, lotyniškai užrašytas Rusnės 
akmuo ir kt. Tik skyrelio pabaigoje primenamas 
pasakojimas apie Palemoną: „<...> neseniai teb- 
«dainavę žmonės Panemunėje gyvenantieje visą ke- 
lionę tų atėjūnų, kurios dainos truputėlį czia 
priplieksiu <...>" (Ist., I, 9). Dar vėliau, „Pasa- 
kojimuose“ Palemono legendos, t. y. tiesioginio 
romėnų ar kartaginiečių (kaip „Istorijoje“) atvy- 
kimo versijos ir Lietuvos vietovardžių etimologi- 
jų pagal atvykėlių vardus nebeduodama. Tiesa, 
„Pasakojime“ plačiau nei kitur pateikiama herulų 
istorija, bet šie nėra primygtinai tapatinami su 
lietuviais, apie Romos užkariautojo Odoakro lie- 
tuviškumą irgi neužsimenama; 0 apie jų artimu- 
mą kalbama netiesiogiai, pateikiant, pasak auto- 
riaus, lietuviui suprantamą herulišką maldą „„Tė- 
ve mūsų“. 

S. Daukanto veikalai kaskart darėsi moksliškes- 
mi, dažnai atsisakoma emocingų sušukimų, pamo- 
kymų skyrelių pabaigoje, tarsi labiau pasitikima 
skaitytoju ir pačių istorijos faktų iškalbingumu. 
Palengva stiprėjo teiginių argumentavimas, gau- 


110 


sėjo istorinių faktų. „Pasakojimas“ nėra vien „Is- 
torijos“ santrauka — labiau rūpimas problemas 
S. Daukantas ir toliau tyrinėja, papildo nauja me- 
džiaga. Gausūs lingvistinio pobūdzio išvedžiojimai, 
«dažni (ypač „Būde“) vietovardžių, terminų etimo- 
logizavimai, tegul dažnai ir neprofesionalūs šian- 
«dieniniu požiūriu, bet visai atitinkantys istoriko 
samprotavimų logiką — lietuvių kalba — garbingas 
tautos praeities liudijimas — rodo ne tik naujus 
Mokslinius istoriko interesus, bet ir tai, kad jis 
ima orientuotis į kiek. labiau išprususį skaitytoją, 
šiek tiek krypsta nuo populiarios istorijos prie 
Mmoksliškesnės. 

S. Daukanto racionalizmas itin išryškėja „Bū- 
do“ lietuvių mitologijos aiškinimuose. Beje, ,„Dar- 
buose“ tokių komentarų nėra. 

Iš pradžių autorius dėsto savo metodikos pa- 
grindus. Jo išeities pozicija: „,Kožnas žmogus turi 
širdyje savo įgimtą nuomonę apie Dievą <...>" 
(f, 488). Bet nėra žinoma, ką apie jį zalvoję seno- 
vės lietuviai, nes beveik visi dokumentai sunai- 
kinti, o likę iškreipia vaizdą. Taigi tyrinėtojui 
lieka tiktai lietuviški žodžiai, „kuriais sekdamos 
pagal būdą jų kalbos, gali dar didumą senovės jų 
tikybos numanyti ir išrašyti. Ir taip, kas bus per- 
manomas senovės raštuose lietuvių kalboje, tą 
mes už lietuvių turėsim, kas nepermanomas, tą 
atmesim, kaipo svetimą“ (I, 488). Ir šiuolaikinėse 
lietuvių mitologijos studijose (A. J. Greimo, V. To- 
porovo, V. Ivanovo, N. Vėliaus ir kt.) kalbinė 
analizė yra viena iš kertinių metodikos atramų. 
"Tiktai S. Daukantas siauriau supranta kalbą, jam 
rūpi beveik vien leksika. Jis ne tik etimologizuo- 
ja, bet remiasi ir semantiniu žodžių giminingumu: 

„Peras, perai, perėti, peruklai, užperis — žodžiai, 
nuo visų šiandien dar permanomi ir suprantami“ 
(I, 492). S. Daukantas visai šiuolaikiškai suvokia, 
kad mitologija apima įvairias žmogaus aplinkos 
sritis, kad tai universali pasaulėžiūros sistema, 
todėl mitologijos aiškinimui gali būti panaudota 
ir vardo etimologija,' ir vaistinės žolės vardas 
bei jos galių nurodymas. Užsilikusių senojo tikė- 
jimo ženklų galima rasti papročiuose, priežo- 
„džiuose, 

Lietuvių pagoniško tikėjimo esmę, pasak isto- 
riko, sudaro, pamatinis šilumos ir šalčio suprieši- 
nimas. Kuriančios galios siejamos su šiluma, „nes- 
gi be šilumos ir žiburio nieko nebūt šiam pasau- 
ly“ (I, 489). Perkūnas — Perūnas ir yra tas šildy- 
tojas. Taigi „<...> anie turėjo ugnį už slaptį 
savo tikybos. Žodis pats kurti, kurstyti buvo 
šventu ir dėl pačios ugnies tedėvimas, todėl va- 
dino jį Kūre, arba Kūrioniu, arba Kūrėju, kurs 
savo šilima visa įkūrė šiame pasauly ir kutino vi- 
są sutvėrimą“ (I, 490). Jo nuomone, visus istori- 
joje fiksuotus ar jo girdėtus dievų vardus reikėtų 
laikyti tos pačios, pasaulį, gyvybę įkūrusios die- 
vybės skirtingais pavadinimais. Užsieniečiai, nesu- 
pratę lietuvių kalbos, manė, kad lietuviai turi 
šimtus dievų, garkina perkūniją ir pan.: „<...> 
visus kitus Perūno dievo privalumus <...> ypa- 
tingais dievais pramanė, nes jei anie (t. y.— pra- 
šaleičiai) būt permanę lietuvių kalbą, tad būt 
žinoję, kad jų kalboj kas kitas yra Perūnas, arba 
Perkūnas, o kas kita perkūnija, kaipogi Perūnas 
yra įkūrėjas viso pasaulio, beje, kursai išperėjo 
arba įkūrė visą pasaulį, o perkūnija yra jo ga- 
lybė, kurią jis reiškia <...>" (I, 493). Taigi 

Perūnas yra tam tikrą dievybės esmę išreiškiantis 
vardas, o pasireiškia ši esmė įvairiais pavidalais: 
„<...> viršiau mMinavoti Perūno privalumai yra 
ne ypatingi dievai, nes (t. y.-- bet) jo privalin- 
gieji vardai <...>" (I, 493). Privalingaisiais var- 
dais čia laikomos konkrečios tos esmės apraiškos, 
dievybės atributai. Atskirdamas dievybės esmę 
nuo išorinių jos pasireiškimų, autorius iškelia 
šiuolaikinio mokslo lygį atitinkantį klausimą. Jis 
kritikuoja Herodotą, rašiusį, kad skitai garbina 
ugnį, o kadangi skitų ir lietuvių giminystė S. Dau- 
kantui atrodo įrodoma, lietuviškai nesupratusiam 
graikų istorikui prikišama, jog jis „parašė ženklą 
už lyčių“; t. y. sumaišė formą arba išraišką ir 
turinį. Taigi, pasak S. Daukanto, skitai garbino 
ne ugnį, o ją davusį dievą: „<...> ne tą, kurs 
ugnį davė, bet pačią ugnį pasakė garbinę, kurią, 
kaip viršiau sakiau, ne už patį dievą, bet už ženk- 
lą jo gerybės turėjo“ (I, 494). 

Vėlgi visai šiuolaikiškai pereinama prie lygi- 
namosios kalbotyros ir mitologijos klausimų. 
S. Daukantas primena, kad ir graikai manė „pa- 
saulį nuo šilimos kilusį“, o juk lietuviai su grai- 
kais ne tik bendravę, bet ir vienos kilmės yra, 
„ką pats pavėdumas į vieną antrą jų kalbų sti- 
gavoja“ (I, 495). Prie šio pasakymo nurodomas 
šaltinis — lingvistinė studija. Toliau pateikiama 
paralelė su indais, leidžianti daryti išvadą, jog 
„lietuviai, atsidangindami iš tolimų rytų į šios die- 
nos buveinę, ne vien buvo atsinešę tokią nuomonę 
apie dievą, kokią jų prabočiai indijonys turėjo, 
bet ir patį žodį Perūnas užlaikę“ (I, 496). Išvada 
pati siūlosi — lietuviai tą patį kaip ir kiti dievą 
garbinę. Šią išvadą istorikas patvirtina senųjų raš- 

tų —t. y. Adomo Bremeniečio — duomenimis: „Lig 
šiai dienai žemaičiai būtinai su mumis (krikščio- 
nimis) vienokią nuomonę visame turi, tiktai ne- 
leidžia artintis krikščionių prie pačių savo šaltinių 
ir lieknų, idant jų krikščionys nejurštų ir nesu- 
maitotų“ (I, 496). S. Daukanto tikslas aiškus — 
visa tai rodo, kad krikščionybės primetimas jėga 
lietuviams beprasmis, nes jie tikėję tą patį, bend- 
rą dievą, todėl ir pagoniškos kultūros griauti ne- 
reikėję. Autorius priduria, kad apie sielos ne- 
mirtingumą lietuviai sužinoję iš Pitagoro per vie- 
ną jo mokinį „Lietuvos ūkininką" Zamolksį (I, 497). 
Bet šiaip S. Daukanto pasakojime dažnesnė racio- 
naliu protu pagrįsta savotiška demitologizuojanti 
tendencija, kurios ištakos, matyt, ne vien švietė- 
jiškas racionalizmas, bet ir pozityvistinio mąstymo 
užuomazgos. Pavyzdžiui, S. Daukantas prieštarau- 
ja nuomonei, kad lietuviai medžius garbinę dėl 
jų šventumo; pasak istoriko, medžiai garbinti „dėl 
jų naudos“ (I, 518). Ąžuolo šventumo aureolė, 
pasirodo, visai žemiškos kilmės: „<...> gilėmis 
ąžuolo prielaidus ir paršus bariojo geriau nekaip 
grūdais. Šiandien dar, jų gedaudami, sako: „Ai 
dievali, kame, gilele, besi paršo lašinius skaninti“, 
nesgi, pagal jų nuomonę, mėsa ir lašiniai skanesni 
esantys gilėmis penėtų prielaidų nekaip grūdais" 
(I, 519). (Tiesa, knygelės apie medžių sodinimą 
pratarmėje pateikta daug išsamesnė ąžuolo nau- 
dos charakteristika, gilės čia tik vienas iš minimų 
dalykų.) 

Šitokiais ir panašiais komentarais S. Daukan- 
tas, be kita ko, siekia padidinti skaitytojo sąmo- 
ningumą, verčia protauti, aiškintis reiškinių prie- 
žastis. J. H. Kampės ,„Rubinaičio Peliūzės gyve- 

nimo“ pratarmėje istorikas bara jaunuomenę, kad 
ši nenorinti mokytis, pabrėžia proto, apmąstymų, 
„Tymojimo“ vertę. Jis nori, kad žmogus atkreiptų 
dėmesį į greta esančius, bet dažniausiai menkai 
pastebimus dalykus: 


<...> daug žmonių yra nedūmojančių ir 
nerymančių apie daug daiktų, didžiai naudingų 
žmogaus gyvenime ir su dideliu vargu įsteig- 
tų, kurie jiems niekas rodos esant, kaipogi 
daug šimtų metų prašoko, lig išmintingas žmo- 
gus išmanė pirmąjį žambį, lig vieną antrą 
gyvulį ir ašvienį prijaukino, ant galo lig verpti 
ir austi išmanė. Kokiais tie pirmieji mokyto- 
jai turėjo būti geradėjais, kurių vienok pra- 
monys, šiandien dėvimos, retam į širdį teding- 
terėjo (I, 673—674). 


Kitoje vietoje nesusivokiantis, nenorintis suži- 
noti apie praeities įvykius, pasaulio istoriją 
žmogus vadinamas gyvenančiu „gyvulio būdu“ 
(I, 707). 

Ar ne tokį pat sąmoningumą S. Daukantas 
ugdė primindamas savo skaitytojui jo garbingą 
kilmę, jo tautos istoriją, kalbos grožį, senumą, tau- 
tybės vertę? 

Laiške V. Andrejauskui, be kita ko, pataria- 
ma „laisvom valandėlėm skaityti naudingas isto- 
rijos arba kelionių knygas, bet ne romanus, ku- 
rie nieko neduoda, tik atima laiką ir kvailina 
jauną protą“ (II, 712). Tai anaiptol nereikėtų lai- 
kyti kokiu nusistatymu prieš grožinę, išmone pa- 
remtą literatūrą. Kaip matysim, teoriškai jis ją 
pripažįsta, bet tuometinės lietuvių kultūros sąly- 

gos diktavo savus, gana griežtus reikalavimus. 
Tik iš pirmo žvilgsnio atrodo paradoksalu, kad 
mokęsis su A. Mickevičiumi viename kurse 
S. Daukantas pasuka į kitą pusę, atkalbinėja nuo 
romanų skaitymo. Pirmiausia nereikia pamiršti, 
kad ir patį A. Mickevičių anuomet skaitė ne taip 
kaip mes dabar, t. y. atitrūkę nuo aktualių ano 
meto politinių, socialinių, kultūros ir literatūros 
problemų (padalytos valstybės atkūrimo, lenkų 
tautos vienijimo, priešinimosi carizmui ir pana- 
šios idėjos politikos, ideologijos srityje, roman- 
tizmo formavimasis, kova su pseudoklasikais lite- 
zatūroje ir kt... Anuometiniai skaitytojai, jaučian- 
tys, kad kūrinys atliepia aktualias gyvenimiškas 
problemas, net ir meniškiausią poemą suvokia 
pragmatiškiau. Kažin, ar S. Daukantas būtų drau- 
lęs savo jaunesniajam adresatui skaityti lietuviš- 
kos tematikos „Tris Budrius“ ar „Živilę“, nes to- 
kiuose kūriniuose, sakant jo paties žodžiu, esama 
„naudos“. 

Literatūrinės S. Daukanto pažiūras šiek tiek 
nušviečia platoka Fedro pasakėčių vertimo pra- 
tarmė, kur apibūdinamas pasakėčios žanras, jo 
komponavimo principai, pabrėžiami pamokomieji 
jo tikslai. Įdomu, kad čia atskiriami pasakojimai 
apie realius, gyvenimiškus žmonių poelgius, įvy- 
kius nuo pasakojimų „apie nebūtus daiktus“, an- 
tai tokias pasakas kaip „vilkas su ėraičiu, lapė su 
gaidžiu kana kados byloję“ autorius siūlo .vadinti 
„žebele, arba zauna" (I, 664). Čia pat akcentuo- 
jama, kad vienam ar kitam žvėriui gali būti su- 
teikti tik konkretaus žmogaus bruožai, kitaip sa- 
kant, net ir „zaunose“ reikia laikytis atitinkamų 
taisyklių. S. Daukantas pripažįsta, kad „yra ir to- 

kių Zaunų, kurios skaitytoją nėmaž nemoko, bet 
savo monais jį džiugina <...>“ (I, 664). Aišku, 
kad čia turimas galvoje didaktinės funkcijos pasi- 
traukimas į antrą planą ir, pasakytume, nesuinte- 
resuoto grožėjimosi arba estetiškumo iškėlimas. 
Tačiau „grynasis menas“, kaip ir „akademinis 
mokslas“, jam mažai rūpi. Tvarka ir realus pag- 
rindas esąs būtinas net ir visai išgalvotiems pa- 
sakojimams. Būtent todėl autorius pabrėžė, kad 
reikią suderinti veikėjo, jo terminologija, „moni- 
ninko“, žvėries vaidmenį su tradiciškai jam pri- 
skiriamais žmogaus bruožais. 

L. Ivinskio kalendorių recenzijoje S. Daukan- 
tas griežtai pasisako prieš tokią išmonę, kuri ne- 
suderinama su mokslo principais, ir rimtu tonu 
kritikuoja pasaką apie karalių Saliamoną, norėjusį 
išmatuoti dangaus aukštybę, marių gilybę: 


Ponas Ivinskis sodina tą Saliamoną ant 
paukščio, vadinamo Grifu, kurio gamtoje visaž 
nėra ir kurį randame tik heraldinininkų vaiz- 
duotėje. <...> Pakilęs dar aukščiau, Grifas 
pradeda svilti; matyti, ir Saliamonui pasidarė 
karšta. (Vargšas redaktorius, matyti, ir neži- 
no, kad ten labai šalta, ne šilta.) (I, 721). 


S. Daukantas pasitiki proto galia, pasitelkęs 
švietimą, mokslą, ketina pakeisti ekonominę, kul- 
tūrinę lietuvių valstiečio padėtį. Pažymėtina, kad 
net dviejose ūkininkauti mokančiose knygelėse 
gvildenama miškininkystė, o vienoje — sodinin- 
kystė. Beje, miškininkystės knygelės turi ilgiau- 
sias istorinio pobūdžio pratarmes. Be galo malonu 
autoriui pačiam prisiminti ir priminti patikliam 

savo skaitytojui, kokių būta senovės Žemaitijos 
girių Apie mišką S. Daukantas rašo tiesiog apsa- 
"lusia širdimi, prieš akis jam tarsi iškyla miško 
vizija, o lūpoms be galo malonu vardyti gražuo- 
lius medžius: „Kas dar didžiau, nuo amžių pas 
kiemą buvo lieknas laikomas, kurio niekados ne- 
kušino ir augino, tarsi džiaugdamos, jog eglynai, 
klevynai, ąžuolynai, kuokštais sukdamies, į pa- 
debesius ramstės; patys jaukurus ar kitą reikalin; 
są butai medžiagą iš tolimesnių girių sau vęžė: 
(I, 691—692). Ką gi, štai dar vienas S. Daukanto 
„nenuoseklumas“— visą laiką rašęs apie girių, me- 
džių naudą — už tai girios ir šventomis laikytos; — 
nuolatos visame kame pabrežęs tikslą, netgi lite- 
zatūroje pirmiausia ieškojęs pamokymo, staiga jis 
stabieli ir gėrisi lieknu, primena, kad jį dėl grožio 
augindavę. 

Ūkininkauti mokančiose knygelėse irgi karto- 
jama minėta bendroji istorijos schema: praeityje 
būta gero gyvenimo — vėliau prasidėjęs visuoti- 
nis blogėjimas. Istorijos veikaluose čia ir sustoja- 
ma. Praeities tyrinėjimo darbuose apie ateitį ap- 
skritai nelengva kalbėti, tuo tarpų pamokymų 
ūkininkams rašymas yra iš principo ateities pla- 
nus kurianti veikla. Siekdamas pagerinti valstie- 
čių ekonominę padėtį (net primena, kad reikia 
surinkti mėšlą po jomarkų ir švenčių ir juo tręšti 
apynius!), S. Daukantas tarsi atranda viešą gali- 
mybę kalbėti apie trečiąjį — ateities — etapą. Tie- 
sa, jis šneka konkrečiai apie miško sodinimą, vais- 
medžių auginimą, rūpinimąsi bitėmis, bet argi tai 
mėra kartu galvojimas apie tautos kelią: 

Išteriojus girias, nuvergus svietą, ir bitės 
mūsų krašte pragaišo, šiandien paklausais ka- 
me pamedėj bartį ar kieme bites berasi. <...> 
Jei pirma nebuvo gana išminties auginti, tau- 
pyti bei saugoti girias, bent dabar reikia imtis 
proto ir veizėti bei dabotis, kaip tose tautose 
antiuri bei platina bites, kuriose nėr girių 
(T, 695). 

Tr dariš „„Būdo“': 

Pasaulis stebėtųsi į lietuvių, kalnėnų ir že- 
maičių, protą ir buklumą, kad būt buvusių toje 
žemėj akylų didžturčių ar kunigų, kurie būt 
suteikę pragumą jiems svietą regėti ir mokslą 
savo amato permanyti, todėl, nerasdami nž 
nuo ko sau globos, miršta nuo svetimo svieto 
nežinomi. Tuo tarpu prašaleičiai 'vis taria, jog 
mūsų krašto žmogus gyvulio proto, ne žmo- 
gaus, teturi, nesgi nieko garsaus nepadaro, vie- 
nok teisinga atentė nuspręs teisybę, ir tad ne 
tam bus gėda, kurs norėjo, o negalėjo, bet tam, 
kurs dėl lobio ar skaugės kitų, galinčių ką 
garsų nuveikti, nešelpė ir neglobė (I, 480— 
481). 


S. DAUKANTO DEMOKRATIŠKUMAS 


S. Daukanto veikaluose veikalėliuose lietuvi? 


valstiečio pavergimo tema yra leitmotyvas, kaip 
ir kalba apie miškų iškirtimą. Jo raštų demokra- 
tizmas, luominės pažiūros į žmogų neigimas labai 
būdingas ne tik lietuvių, bet ir gretimų tautų ra- 
šytojams. Negalima pamiršti prieš valstybės pada- 
lijimą prasidėjusių socialinių poslinkių — bandy- 
mo sudemokratinti visuomenę, kelti liaudies švie- 

Timo lygi ir t. t. S. Daukantas, kaip ir dar ne vie- 
nas valstiečio vaikas, spėjo pasinaudoti susida- 
riusia palankia situacija. Apskritai reikia pabrėžti, 
kad demokratiškumas tuo metu reiškiasi ne tiek 
bajorijos vaidmens neigimu ir valstietijos kėlimu, 
kiek apskritai luominės savimonės tirpimu, liau- 
dies kultūros legalizavimu, ribų tarp luomų nu- 
ftrynimu. Šitai paaiškina, kodėl S. Daukantas, išsi- 
itarnavęs bajoro titulą, tam faktui, atrodo, neteikia 
išskirtinės reikšmės, bent jau raštuose tuo nesidi- 
džiuoja. Perėjimas iš vieno luomo į kitą liberaliai 
nusiteikusios inteligentijos, matyt, buvo suvokia- 
mas kaip biurokratinis formalumas. Aišku, šito- 
kios pažiūros nebuvo visuotinai paplitusios, gali- 
ma kalbėti tik apie ryškėjančias tendencijas. 
1817—1818 m. Lietuvoje bajorai viešai reika- 
lauja panaikinti baudžiavą, bet ir tai nėra visuo- 
tinai priimta nuomonė. D. Poška savo kūryboje 
gina mužiką, bet jo poema gerokai retoriška, ypač 
palyginus ją su S. Daukanto „Darbų“ Krivų Kri- 
vaičio kalba ar atskirais „Būdo“ epizodais, kurie 
yra tiesiog agitaciniai atsišaukimai prieš baudžia- 
vą. Šiaip jau to meto liaudžiai skirtose knygelėse 
buvo nuolatos pabrėžiama, kad viena svarbiausių 
valstiečio dorybių yra nuoširdus paklusnumas po- 
nui ir uolus luomo pareigų vykdymas. Minėtoje 
populiarioje J. Čartoriskos knygelėje „Piligrimas 
Dobromiliuje“ rašoma: „Geras ir padorus kaimie- 
tis turi būti savo ponui paklusnus, ištikimas ir 
prievoles, o reikalui esant, ir visokius patarnavi- 
mus noriai suteikti“. Panašiai galvojo ir J. Chodz- 
ka, išsilavinęs, susirūpinęs liaudies švietimu žmo- 
gus. Pradinių mokyklų projekte jis dėsto, kad mo- 
kytojui derėtų išaiškinti kaimiečiams skirtumus 

luomų, iš kurių kiekviena visuomenė būtinai turi 
susidėti, reikėtų įdiegti jų „nuoširdų prisirišimą 
prie luomo, kuriame gimė“: tegu jie „ne tik ne- 
įgyja noro pakeisti luomą, bet tegu net išmoksta 
didžiuotis tuo, kad gimė artojais“. 

Švietėjiška, romantinė pažiūra į liaudį neprieš- 
taravo monarchistinėms idėjoms. N. Karamzinas, 
iškėlęs rusų liaudies vaidmenį istorijoje, buvo mo- 
narchizmo šalininkas, Rusijos carų globotinis; 
aišku, jis buvo už apsišvietusį monarchą, leisdavo 
sau su carais polemizuoti ir pan. Šia prasme 
S. Daukantas demokratiškesnis istorikas (beje, 
N. Karamzinas — vienas jo gerbiamų autorių). 

To meto Rytų ir Pietryčių Europoje dar tebe- 
vyko ginčai, kas yra svarbiausiasis nacionalinės 
kultūros saugotojas, puoselėtojas. Vengrijoje ir 
XIX a. ilgą laiką nacijos samprata tapatinta su 
dvarininkija. XIX a. pradžioje čekas J. Jungma- 
nas teigė, kad pagrindinė gyvybinė nacijos jėga 
yra valstiečiai, išsaugoję gimtąją kalbą ir ainių 
papročius; šitokiu savo teigimu jis pabrėžė prara- 
ją, skyrusią dvarininkiją ir liaudį. Čia derėtų pa- 
žymėti, kad tik iš dalies teisinga nuomonė, jog 
nacionalinio atgimimo metu susilpnėja sociali- 
niai visuomenės konfliktai — tai akivaizdžiai iš- 
ryškėja tautiškai vienalytėse visuomenėse arba 
regionuose; pamažu nutautėjant bajorijai (šitai 
matome ne vien Lietuvoje), socialiniai ir naciona- 
liniai konfliktai susipina. Pavyzdžiui, savo raštuo- 
se istorikas kaltina lenkus, įvedusius Lietuvoje 
baudžiavą, klastojančius Lietuvos istoriją, nieki- 
nančius lietuvių kalbą. 

S. Daukantas nuolatos kartoja, kad iš pradžių 
žmonės buvę laisvi, o žemė bendra. Nei vyriau- 

siasis žynys, nei didysis kunigaikštis nieko negalė- 
ję nuspręsti be „svieto“ žinios ir šaukdavę suei- 
gas pasitarti apie reikalus. Čia istorikas priduria 
pritariantį komentarą: „Kas yra teisingu, nesgi 
kas neša naštą, tas turi žinoti, dėl ko ją neša" 
(I, 578). Per karus lietuviai patys sau rinkę kar- 
vedį — „<...> ne turtinguosius ir kilties vyrus, 
bet visų narsiuosius, kantriuosius ir guviuosius 
vyrus <...>“ (I, 605—606), Po karo šie tapdavę 
vėl kitiems lygiais ūkininkais. Net ir tikybos rei- 
kaluose autorius žiūri lygybės; sugraudinti pago- 
niškų kunigų pamokslų, žmonės „<...> šnibž- 
dėjo jiems į ausį savo kaltes ir nuodėmes, kursai 
(—t. y. kunigas), pagrobęs jį už plaukų, su lazda 
aptalžė, jog jis ne taip elgės, kaip reikėjo doram 
žmogui. <...> Tą visiems atlikus, paskui grobė 
pačiam žyniui už čiuprynos ir jį taip aptalžė už 
jo nuodėmes, jog ne taip elgės, kaip jam pride- 
rėjo <...>" (I, 545). 

S. Daukanto raštuose nėra didžiavimosi savo 
kilme, į luomą neatsižvelgiama vertinant žmogų. 
Jis — už abipusę lygybę luomų santykiuose; nu- 
skamba mintis ir apie luomų (kilties) panaikinimą. 
Vaidevučio laikais įvedamos tokios taisyklės: „Nė 
vienas toliau nebsididžiuos savo kilčia ir kitą prie 
darbo varu nesuoks, bet kožnas turi nuo antro 
sau pašalpą geru žodžiu ar alga samdyti. Tas te- 
bus godos vyru, kurs tarp visų pasirodys teisiu 
ir doru savo elgimesi. Atenčioj nė kokios persky- 
ros kilty tarp vieno ar kito nebebus“ (I, 568). 
Šitas tvarkos atkūrimas S. Daukantui — labai svar- 
bi idėja, ją matėme „Darbuose“, ji kartojama 
„Istorijos Justinijaus“ pratarmėje, kur apgailestau- 
jama, kad autorius yra praleidęs 7 Pompėjaus 

knygas apie pasaulio pradžią, kuomet nutikęs 
svarbus įvykis — pavergti žmonės atsikovoję lais- 
vę: „<...> padėjo vyresniaisiais ir diduomiais, 
su kuriais paskui iš vieno turėdamos, nuvergė 
likusįjį svietą ir visą jo lobį ir turtus pasavino, 
lig ilgainiui svietas, taip nuo jų spaudžiamas, įga- 
vęs paskui akylumą, vienus ir antrus nuo rėdos 
ūkės attolino, o jos valdžią vyresniesiems, tarp 
savęs paskirtiems, įdavė“ (I, 710). Čia primintina, 
kad ir šiuo atveju įdomesnis yra nę S. Daukanto 
istorijose teikiamų faktų patikimumas, bet jo isto- 
riografinė koncepcija, idealai, kuriems reikšti au- 
torius panaudojo ir istorinę medžiagą. 

Pasak S. Daukanto, valstiečius pavergti norėję 
jau ordinai (nors popiežius juos dėl to perspėjo), 
bet nuo jų lietuviai apsigynę kardu. Baudžiavos 
įvedimą istorikas sieja su lenkų įtaka, patį žodį 
„tažas“ jis kildina iš lenkų kalbos. 1845 m. vasa- 
rio 24 d. laiške T. Narbutui tiesiai sakoma: „Len- 
kai mums atnešė valdžios oligarchiją ir valstiečių 
luomo vergiją“ (II, 756). O lietuvių valstiečių mo- 
ralinį ir ūkinį nuosmukį S. Daukantas aiškina ba- 
joriškų papročių plitimu. Bardamas girias kertan- 
čius valstiečius, jis priduria: „Tokia aitra gaspa- 
doriavimo ilgainiui nuo didžiūnų paėjo į mažuolius 
žemlionis“ (I, 699). Istorikui svarbu pabrėžti, kad 
ir po unijos su lenkais lietuviai stengėsi išlaikyti 
savo socialinę tvarką nepakeistą; apie tai ne kar- 
tą užsiminta istorijos veikaluose, bendrais bruo- 
žais tai išsakyta vėlgi laiške T. Narbutui: 


Privilegijos mums įrodo, kad tauta buvo 
laisviausia, nes valdovai turėjo įsipareigoti, o 
ne Malonėti, lietuviai, bijodami, kad jiems ne- 

uždėtų tų prievolių, kurias atlikinėjo kaimy- 
ninės tautos, reikalavo iš valdovų garantijų, 
ir dėl to visur šiose privilegijose matome są- 
lygą — sztoby nowin niewodyti (kad naujienų 
nebūtų įvedama). Visi XV a. rašytiniai pamink- 
lai aiškiai rodo, kad ponų valdžia buvo labai 
apribota, nes pagonių vaidilos buvo tautos lais- 
vės sargai. <...> Jei šioje tautoje čia pikt- 
naudžiaudavo, tai [tik] krikščionybės laikų at- 
eiviai <...>, tai tik ištvirkusių ponų sauvalė. 
<...> (II, 771—772). 


Neabejotina, kad ši idėja istorikui labai svar- 
bi, jos įrodymui ieškoma vis naujų argumentų; 
ji reikšminga ir kaip Lietuvos praeities faktas, ir 
kaip socialinė aktualija, kaip argumentas kalbant 
apie baudžiavos neteisėtumą Lietuvoje. 

Lietuvio valstiečio suvargimas raiškiai pertei- 
kiamas „Būde“, kalbant apie tradicinį svečio pa- 
gerbimą, vaišinimą ir kt.: 


<...> svetys senovėj lietuvių namuose, 
kaip viršiau minavojau, paukščio pieno nebūt 
gavęs. Šiandien nabagai nuvargę, žudomi vis 
nori dar žmogysta pasielgti, tankiai išmintin- 
gam svečiui, į jų namus įėjusiam, neturėdami 
kuo jo pamylėti, pradeda verkti ir jam guostis 
prispaudimais ir neteisybėmis, to vien dėjęsi, 
idant svetys neturėtų jo už piktos širdies žmo- 
gų ir netartų jį paiku gaspadorium esant 
(I, 472). 


Kalbėdamas apie ekonominį ir kultūrinį Lietu- 
vos smukimą, „„Būde“ autorius pateikia tiesiog sa- 
tyrinį diduomenės paveikslą — išjuokia paikas jos 

madas, įpročius, ištižimą, tuštybę (tai primena ati- 
tinkamus K. Donelaičio „Metų“ epizodus): 


Diduomenė, viso pertekusi, nebnorėjo var- 
gų bekentėti; kas pikčiau, ilgainiui slinkauda- 
ma išlepo valgy, gėry ir apdare, nesgi įprotis 
jos tėvų, bočių, prabočių niekam nebtiko, kai- 
pogi jų valgis ir gėrimas nebskanus, o drabu- 
žis nepadorus bebuvo, rūgštą sulą ir girą šei- 
myna begėrė, o vergai jų putrą besrėbė. Kas 
kokį šaldrą kame pamatė, tas jam tuojau ap- 
daru pavėdanti norėjo; ir taip rankoves savo 
koboto perskėlę, ant pečių susvarstė, galvą 
sau nuskuto it bepročiai, kelnes it dumples 
antsimovę, dažytais batais apsiavė, it tarsi ke- 
tėdami iš trobos neišeiti, o idant prikimštas jų 
skilvis visokiais skaniniais neperplyštų, minkš- 
ta šilkų juostele pajuosė <...> (I, 636—637). 


Kitoje vietoje pažymima, kad liaudis šaiposi 
iš gerai dirbančio ponui baudžiauninko; ši mintis 
pagrindžiama tautosaka. Taigi baudžiavos sąlygo- 
mis žmogus negali verstis norimu amatu, diduo- 
menė valstietį laiko „kaip jautį ant sieto pririštą 
vienoje vietoje it mėšlui minti", o lažai „Lietuvos 
ir Žiamaičių tautą žudo“. Visu tuo prikišamai ro- 
doma, kad, norint išgelbėti lietuvius ir žemaičius 
nuo pražūties, reikia panaikinti baudžiavą. Filo- 
sofas J. Repšys teigia, jog S. Daukanto raštuose 
„keliamas socialinis ir politinis teisingumas buvo 
ne idealizuojamos senovės lietuvių santvarkos 
principų iškėlimas, o feodalizmo epochos krizinės 
padėties, esamos feodalinės santvarkos neteisin- 
gumo suvokimas, senosios santvarkos gelmėse 
gimstančios santvarkos principų iškėlimas“. 

S. Daukanto netiesiogiai formuluotas socialinis 
idealas — laisvai samdomu darbu paremta, visuo- 
meninė santvarka, kurioje visi žmonės juridiš- 
kai lygūs, kur nėra didikų luomo su ypatingomis 
privilegijomis, kur žmogaus vietą visuomenėje nu- 
lemia jo sugebėjimai, darbai, išmintis, dorovingu- 
mas. Istorikas užsimena apie galimybę papras- 
tam žmogui iškilti, tapti žymiu vyru; savąjį Fedro 
pasakėčių vertimą jis skiria ir „mažiesiems, tarp 
kurių rasi rasis ir tokių bernelių, kurie, gindami 
aveles ganyti, kiš į antį tą mano mažą knygelę 
ir tenai, ant akmenėlio sėdę skaitys <...>, tie 
aiškiai ras sau tenai pamokslą, kaip sviete elgtis, 
kaip doru ir išmintingu pastoti, ko žinojimas kiek- 
vienam yra naudingu ir reikalingu, kaipogi tan- 
kiai nutinka šiame sviete, jog piemenėlis, pirma 
aveles pas tetušį ganęs, paskui per savo gudrybę 
ir išmintį įgauna milijonus svieto valdyti" (I, 663). 

S. Daukanto veikalų tyrinėtojai svarsto, kiek 
sąmoningai autorius kėlė savo meto socialinio gy- 
venimo klausimus. Veikiausiai jo istorijos veika- 
lai nėra sąmoningai pasirinkta ezopinė kalba by- 
lojimui apie savojo laiko bėdas, bet neteisinga 
galvoti, kad apie dabartį jis šnekėjo pats to 
nepastebėdamas, nesuvokdamas. Atrodo, kad 
S. Daukantas kaip tik ir bandė suderinti šiuos 
pradus — jis kalbėjo apie praeitį turėdamas gal- 
voje šiandieną, jis kalbėjo apie šiandieną praeities 
fone, — toks buvo aktualus kūrybinis jo uždavi- 
nys, beje, neprieštaraujantis ano meto analogiškų 
sąlygų raštijos tradicijai. Istoriko raštai rodo, 
kad autorius žinojo, ką darė, žinojo, ką nori pa- 
daryti, juto ir savo veiklos pavojus. 

KALBOS PROBLEMA 


J. G. Herderis pabrėžė, kad net ir žlugusioje 
valstybėje tauta išlieka, jeigu ji išlaiko savo kal- 
bą. Ir dar. Jo nuomone, nacionalinė literatūra 
turi būti rašoma gimtąja kalba, nes tik ši galinti 
perteikti tautos dvasią. Tos mintys turėjo didelę 
įtaką mažųjų Europos tautų — ypač Rytų ir Piet- 
ryčių — atgimimui. Mat daugianacionalinėse to 
regiono valstybėse viešpataujanti tauta paprastai 
nedavė lygių teisių tautinių mažumų kalboms. 
Vengrijoje manyta, kad vengrų kalba išraiškin- 
gesnė už kitas kalbas (serbų, chorvatų, rumunų), 
tą patį matome ir kitur. Taigi mažų, netgi išmirš- 
tančių kalbų sureikšminimas padėjo mažosioms 
tautoms puoselėti savąją kalbą, ginti etninę indi- 
vidualybę. XVIII a. pabaigoje — XIX a. pirmojoje 
pusėje apskritai kyla domėjimasis kalbinėmis pro- 
blemomis, formuojasi lyginamoji kalbotyra, pa- 
brėžianti mokslinę kiekvienos kalbos svarbą (be- 
je, šio metodo tėvas F. Bopas pripažino didelę 
mokslinę lietuvių kalbos reikšmę). 

Tuo metu idealizuojama ir puoselėjama lenkų 
kalba — iš jos gujamos svetimybės, ji tobulinama. 
Kalbos kaip nacionalinio prado sergėtojo vaid- 
menį pabrėžė rusų „archaistas“ A. Šiškovas, prie- 
šinęsis Vakarų Europos kultūros įtakai ir aukštinęs 
Rusijos senovę. XIX a. pradžioje Čekijoje, vyks- 
tant čekų tautiniam judėjimui, labai susirūpina- 
ma ir kalbos mokslu. 

Neabejotina, kad lietuvių kalbos būklė tuo me- 
tu buvo beveik kritiška. Liaudis, dar dalis ba- 
jorijos (ypač Žemaitijoje) kalbėjo lietuviškai, ta- 
čiau mokymasis, tarnyba labai skatino nutautėji- 

mą. Lietuvių, žemaičių kalba buvo tapusi savotišku 
tamsumo ženklu. Lenkų dominikonas Baginskis 
(apie 1780 metus) šitaip liudija apie žemaičių ba- 
jorų prisirišimą prie savo kalbos: „Žemaičių kal- 
ba nei šis, nei tas. Tačiau žemaičiai taip ją myli, 
jog labai nemėgsta, kai jos kas nemoka, ir nors 
keliaująs žemaitis moka lenkiškai kalbėti, tatai 
slepia <...>. Tatai ir bus didžiausia priežastis 
žemaičių jaunuomenės prastumo ir menko išauk- 
dėjimo, jog nenori savo menkos kalbos išsižadėti 
ir viešai pasirodyti. Kuris nesimokė Lietuvoje, 
arba Lenkuose, kuris nebuvo žmonėse, dvaruose 
arba raštinėse, dažnai turi gėdos dėl savo neiš- 
auklėjimo. <...> Jie yra taip prasti, jog kardas 
terodo jį esant bajorą“. 

XVIII a. jau susidomima lietuvių kalba, bet 
tai lydima atsiprašinėjimų; P. Ruigys savo veika- 
le apie lietuvių kalbą rašo: „Kai kam nemalonu 
bus čia paskaičius, jog šiai neišlavintai, panie- 
kintai kalbai norima pripažinti puošnumą“, Net 
ir poetas A. Klementas šaiposi iš savęs, kad pra- 
dėjo rašyti žemaitiškai. Mažai kas tuomet tikė- 
jo ilgesniu lietuvių kalbos egzistavimu, o Vilniuje 
gyvenęs ir caro politiką energingai vykdęs met- 
ropolitas Semaška XIX a. viduryje netgi nusiste- 
bėjo — argi galima leisti lietuviams turėt savo 
literatūrą? Šiame kontekste aiškėja, kodėl XIX a. 
viduryje rašytoje trečiosios istorijos redakcijos 
(„Pasakojimų“) pratarmėje, atsiprašinėdamas mo- 
kytų vyrų, S. Daukantas užsimena apie lietuvių 
kalbos išlikimą: „<...> meilė ir gailesys taip 
garbingos lietuvių tautos gundino ir skatino ma- 
ne, vargo pelę, negurti savo ryžimesi jei nebūti- 
nai tobulai lietuvių veikalus išguldyti, tačiau bent 

vieną jų dalį dėl užlaikymo pačios jų kalbos pa- 
rašyti“ (II, 7). 

Lietuvių kalbos puoselėtojai turėjo įrodyti, ar- 
gumentuoti savos kalbos vertę, jos tobulinimo 
prasmę. Rytų ir Pietryčių Europos tautų atgimi- 
mas XIX a. pradžioje irgi dar negalėjo būti rimta 
atrama, nes anuomet tai tebebuvo gyvas procesas, 
kurio rezultatai pamažu ims ryškėti antrojoje am- 
žiaus pusėje. Tik tuomet, kai jie tapo akivaizdūs, 
Maironis galėjo ištarti tautiečiams: „Jau slavai 
sukilo..." Reikėjo ieškoti kito tvirto pagrindo, ku- 
ris įtikintų ne vien mokslininkus intelektualus, 
suvokiančius lietuvių kalbos reikšmę lyginamajai 
kalbotyrai, — reikėjo paveikti platesnės visuome- 
nės mąstymą, kalbėti šiai visuomenei artimais žo- 
džiais. Vienas iš tokių argumentų pateikiamas 
minėtame K. Kontrimo memorandume dėl lietu- 
vių kalbos katedros įsteigimo; šiandien atrodytų, 
kad jis menkai tesusijęs su kalbos problemomis, 
tačiau tuo metu trečiasis jo paragrafas, matyt, 
buvo svarbus: „XIV a. Lietuvos monarchų val- 
džia siekė nuo Baltijos iki Juodosios jūros, pir- 
mosios unijos su Lenkija metu ir Krymas jiems 
priklausė". 

Tuometinėje lituanistinio sąjūdžio dalyvių są- 
monėje garbinga tautos praeitis glaudžiai siejosi 
su kalbos problema. Apskritai abi šios temos — 
istorija ir kalba — nuolatos susipindavo, ir S. Dau- 
kanto veikalai šitai puikiausiai iliustruoja. Kalba 
rodo buvusią garbingą Lietuvos praeitį, kuri išug- 
dė taip gražiai istoriko aukštinamą lietuvišką 
žodį. O žinant, kad lietuvių kalba geriausiai išsi- 
laikė lietuvių valstiečių pirkioje, S. Daukantas, 

aukštindamas praeitį, jau savaime iškelia vienin- 
telį anų dienų praeities reliktų saugotoją — vals- 
tietį, Šis, pasakytume, visai natūralus temų — 
savosios liaudies, kalbos, istorijos — susipynimas 
dar kartą primena sinkretinį S. Daukanto veikalų 
pobūdį. Tai nėra nesugebėjimas atskirti istorijos, 
lingvistikos, etnografijos ir socialinės problema- 
tikos faktų. Jų kaimynystė būtina, nes jie remia 
vienas kitą, sustiprina tokius teiginius, kuriems 
vienos disciplinos argumentų maža; pagaliau ši- 
toks įvairiapusis kalbėjimas sudarė S. Daukantui 
reikalingą erdvę laisvai judėti nuo tolimiausios 
praeities įvykių prie nūdienos problemų. 

Pirmas žingsnis reabilituojant kalbą — įrody- 
mas, kad ja galima viską pasakyti. Neatsitiktinai 
ginčas šia tema įėjo į lietuvių literatūros istoriją 
(turimas galvoje A. Baranausko „Anykščių šile- 
lio“ parašymo pretekstas: poema tarsi norėta įro- 
dyti, kad lietuvių kalba tinka poezijai). Beje, 
A. Mickevičiaus „Ponas Tadas“, kur poetizuojama 
Lietuvos gamta (šio kūrinio išaukštinimu mokyto- 
jas užgavęs A. Baranausko nacionalines ambici- 
jas), parašytas 1828 m., o S. Daukanto „Darbai“ su 
minėtais miškų aprašymais — 1822 m., tik šis vei- 
kalas platesniems skaitytojų sluoksniams buvo 
nežinomas. Taigi jau „Darbų“ autorius kategoriš- 
kai prieštarauja turbūt plačiai paplitusiai lietu- 
vių kalbos nepilnavertiškumo idėjai: „<...> ana 
<...> taip išdailinta yra buvusi kitą kartą, jog 
šiandien dar, kas turi proto ir aukso plunksną 
Homero ir Vergilijaus, tas, sakau, ką norėdamas, 
tą gali gudriai gudresniai rašyti toj kalboj. Tą 
teisybę pagirtas dainius Donelaitis darodė savo 
garbingoj dainoj „Metų laikai“ (I, 64). 

S. Daukantas rašė platiesiems skaitytojų sluok- 
sniams, bet, kaip rodo amžininkų vertinimas ir 
netgi jo paties užuominos laiške M. Valančiui, 
Lietuvoje tuomet jis nebuvo plačiai skaitomas, 
ir svarbiausia — dėl kalbos. M. Valančius taip ra- 
šo apie S. Daukantą: „Trokšdamas todėl išlyginti 
daugumo (lenkų) niekšystę, visą savo amžių pa- 
skyrė žemaičių kalbai kelti ir kuopti ją nuo ma- 
karonizmų. Tam tikslui pradėjo rašyti rinktine 
kalba, senovine, šiandien Žemaičiuose nebevarto- 
jama, dėl to skaitytojams labai neskania“. Kai 
1881—1882 m. kalbininkas daktaras H. Vėberis 
(Weber) ketino naujai išleisti Fedro pasakėčių 
vertimus, A. Baranauskas, apskritai skeptiškas 
S. Daukanto atžvilgių, taip reagavo: „Daukanto 
kalba man nelabai mėgia dėl to, kad jisai ne teip 
rašė, kaip žmonės ištaro, <...> bet kaip jam 
pačiam regėjosi“. Savo mintį, kad liaudis nesu- 
prato S, Daukanto kalbos, jis pakartojo ir laikraš- 
čio „Kraj" („Kraštas") redakcijai (laiške dėl „Auš- 
ros“). A. Baranausko požiūrį iš dalies galima su- 
prasti — jis kūrė bendrinę kalbą, nors pamokslus 
liepdavo sakyti tarmiškai (daugelis klierikų iš to 
šaipėsi, tai apskritai nelabai pavykdavę). 

Palyginus M. Valančiaus ir S. Daukanto raš- 
tus, paprastai sakoma, kad M. Valančius gyveno 
greta žmonių, mokėjo rašyti jiems priimtina, leng- 
vesne kalba. 

S. Daukantas ir pats juto savo kalbos savitumą, 
kartais dėl to teisinosi (plg. K. Nepoto „„Gyvatos 
didžiųjų karvaidų senovės“ pratarmę), į priekaiš- 
tus, atrodo, atsižvelgė. Pavyzdžiui, 1848 m., turė- 
damas galvoje knygeles apie tabaką ir apynius, 
M. Valančius teigiai „<...> parašytas nesuly- 

gintinai lengvesniu liežuviu kaip pirmesni Tams- 
tos darbai". 

S. Daukanto veikalų stilius susiformuoja iš es- 
mės jau „Darbuose“, vėlesnėse jo istorijos redak- 
cijose mažėja emocijų, daugėja kalbos „kūrimo“ 
faktų, taigi „Darbų“ kalba yra netgi natūralęsnė. 

Klasicistinė stiliaus teorija — su ja S. Daukan- 
tas turėjo būti išsamiai susipažinęs — reikalavo 
stilistinio temos ir kalbėjimo manieros atitikimo. 
Apie praeities didvyrių žygius derėjo pasakoti 
aukštu, iškilmingų stiliumi, dabar pasakytume, 
kiek nenatūraliai pakėlus balsą. Jeigu autorius 
nori sukurti pasakojimo patosą, jis turi atsistoti 
šiek tiek teatrališka poza — tai elementarūs sti- 
listikos dėsniai. Istorijos veikalų patosas, aišku, 
prieštarauja mokslo objektyvumui, akademiškam 
stiliui; neslepiama pasakotojo emocija neleidžia 
visapusiškai įvertinti konkretaus istorijos fakto. 
Pragmatinių tikslų turintis istorikas gali būti su- 
sipažinęs ir su naujausia moksline literatūra, pa- 
naudoti gausiausius šaltinius, bet jo veikalas iš 
esmės skirsis nuo akademinės istoriografijos. 
(J. Lelevelis N. Karamziną kritikavo ne už do- 
kumentavimo trūkumus, o už pasakojimo litera- 
tūrinimą.) Pasirinktoji istorijos veikalų tema, to 
meto rašto kalbos, literatūrinės kalbos samprata 
bei rašymo tikslai negalėjo leisti S. Daukantui 
kalbėti grynai buitiniu stiliumi. Ir čia nebuvo vi- 
sai laisvo pasirinkimo. 

„S. Daukantas kėlė sau ir kalbos norminimo, 
literatūrinės kalbos kūrimo tikslus — aktualus 
ideologinis uždavinys buvo rašyti ir žemaičiams, 
ir aukštaičiams suprantama kalba. Rašto kalba 
beveik niekuomet — net ir šiandien — nesutampa 

su šnekamąja kalba, kartais jos labiau nutolsta 
(rašoma tokia kalba, kuri visai nevartojama žmo- 
nių bendravime), kartais — suartėja. Anaiptol ne 
visuomet norėta tik jas suartinti. Savotiška „dvi- 
kalbystė" vienos kalbos rėmuose gana įprasta, 
Čekų kalbininkas L. Geitleris, XIX a. pabaigoje 
lankęsis Klaipėdos krašte, pažymėjo, kad viešose 
vietose klaipėdiškis lietuvis nekalba savo tarme, 
bet kiek galėdamas taikosi prie rašomosios kal- 
bos, būdingos tikybiniams raštams. Tos kalbos lie- 
tuvis pramoksta iš maldaknygių, girdi ją iš sa- 
kyklų ir, anot L. Geitlerio, laikytų didžiausiu sa- 
vo asmens žeminimu, jei kunigas jį prakalbintų 
savo tarme. Rašto kalba tuo metu buvo aukštes- 
niųjų, mokytų visuomenės sluoksnių kalba, o kai- 
mo žmogaus tarmė — žemos visuomeninės padė- 
ties ženklas, 

XIX a, lietuviškai rašiusieji autoriai susidur- 
davo su daugybe „aukšto“ ar bent „pakylėto" sti- 
liaus kūrimo problemų. Tai pasakytina ir apie 
mokslinio stiliaus formavimąsi. „Būde“ pasakoda- 
mas apie senovės lietuvių tvarkingumą, švarumą, 
švelnų auklėjimą, autorius pabrėžia jų kalbos 
„viežlybumą“: „nepadorių ir goslingų žodžių vel- 
tui ieškosi jų kalboje, nesgi, būdami romaus bū- 
do, retai tesivaidijo ir tesibarė <...>“ (I, 473). 
Ši senovės lietuvius, net ir jų kalbą idealizuojanti 
nuostata būdinga XIX a. Panašiai L. Rėza pabrė- 
žė nepaprastą lietuviškų dainų dorovingumą. Fol- 
Kloristai netgi nedėdavo į rinkinius nepadorių 
liaudies dainų, manyta, kad tai yra vėlesnė pa- 
mokytų žmonių kūryba. Tačiau kartu būdavo pri- 
pažįstama, kad esama nepadorių lietuviškų patar- 
lių ir mįslių. Beje, S. Daukantas „Būde“ itin 

plačiai naudojosi patarlėmis, priežodžiais. Tos 
patarlės tekstui teikė geroką „žemo“ stiliaus prie- 
skonį. Įpintos į neutralų konstatuojamąjį sakinį, 
patarlės arba jų nuotrupos teikė kalbai gana pa- 
fadoksalaus ekspresyvumo. 

Tyrinėtojai pabrėžia S. Daukanto veikalų veik- 
smažodžių raiškumą (tai būdinga ir M. Valančiaus 
„Žemaičių vyskupystei"). Net ir neutraliausiai pa- 
sakojant apie praeities valstybes, kunigaikščius, 
karus — tai galima įvardyti aukšto stiliaus daik- 
tavardžiais, — vis dėlto reikėdavo pavartoti ir 
veiksmažodžių, kurie atsinešdavo lietuviškos žem- 
dirbio kultūros kvapą ir konkretumą. Kitaip ta- 
riant, daugelis veiksmažodžių dar nebuvo atitrūkę 
nuo savo pirminio konteksto ir tapę neutraliais, 
Konkretūs veiksmažodžiai, S. Daukanto mėgstami 
palyginimai (jie tarsi priartina tolimų kraštų 
ir senų laikų įvykius prie kaimietiškos kultū- 
ros skaitytojo sąmonės), pagaliau minėtos patar- 
lės beveik nekrinta į akis, atrodo gana natūraliai, 
kai pasakojama apie lietuvių valstiečių gyvenimą, 
papročius, aplinką: 

Kad taip vyriškieji vieni naktį ir dieną gi- 
riose su meškomis ir vilkais grūmės, kiti ąžuo- 
lines trinkas vadalojo, kiti stenėdami ronus 
rito, keres raustė. Jaunuomenė taip pat nesi- 
lepino ir neslinkavo, bet nuo jaunų dienų jau 
į vargus pratinos, nesgi nuo paaugusiųjų tas 
tiktai tebuvo tarp jų mylimas ir godojamas, 
kas vargo vaiku, ne minkštapaučiu arba geru 
vėju kritusių, buvo vadinamas, nesgi tie žo- 
džiai žemaičių berneliui ar mergelei godos žo- 
džiais buvo; todėl visi basi, puspliki lyjant, 

sningant ar dergiant į pastogę nelindo, nes 
(bet) blauzdlaužotie, gruodėtie, krušai beriant, 
lytui čežant, per pusnis ir pūgas ėjo ar keliavo 
dainuodami ten, kur juos tėvai ar didieji siun- 
tė; reikiant, kad ir speiguotie, basi per kelis 
šaukimus prie sosiedų subėgiojo, bandą ganė, 
į priegulę jojo, paukštinėjo ar su paaugusiais 
į sunkius ir pavojingus darbus pratinos ir mo- 
kės: kaip mietininkę eglelę ar pušelę viena 
ranka it kanapę išrauti, kaip vilką sugrobus 
nusmaugti, kaip mešką ar briedį paristi, taurą 
ar šerną vienu siūčiu nudaužti, to vien tegeis- 
dami, kad tik vyrais būt vadinami, ne vaikais, 
nesgi visų didžiausia goda buvo jaunam save 
vyru vadinant girdėti, kaipogi senieji lietuviai, 
kalnėnai ir žemaičiai, didžiai išmintingai elgės 
tame daikte, jau lopšy pratindami vaikus savo 
ant vargų, šalčių ir alkio, idant paaugę būtų 
viso išturintys ir viso pakenčiantys (I, 454— 
455). 


Dauguma ekspresyviųjų veiksmažodžių čia var- 
tojami tradiciniame tematiniu požiūriu kontekste: 
su vilkais grūmėsi, stenėdami ronus rito, 
keres raustė, krušai beriant, lietui če- 
žani, mešką paristi, šerną nudaužti 
ir t. t. Žmogaus vertinimus visai natūraliai išreiš- 
kia tradicinių frazeologizmų, priežodžių nuotru- 
pos: „kas vargo vaiku, ne minkštapau- 
čiu arba geru vėju kritusiu“. Greta ši- 
tų, toli gražu ne „aukštam“ stiliui priskirtinų fra- 
zių, ištraukoje esama ir „pakylėtos“ stilistikos 
fragmentų: žemaičių berneliui ar mergelei godos 
žodžiai buvo; senieji lietuviai, kalnėnai ir žemai- 

čiai, didžiai išmintingai elgės tame daikte... ,„Auk- 
štam“ stiliui priskirtina ir pati kalbos maniera — 
perėjimai nuo abstrakčių samprotavimų (jaunuo- 
menė nesilepino ir neslinkavo) prie juos iliustruo- 
jančių konkretybių; tik S. Daukantas, pradėjęs 
konkretinti, nusileidžia iki „žemojo“ stiliaus. Be 
šito, tokio būdingo istorikui pasakojimo, svyra- 
vimo tarp „aukšto“ ir „žemo“ stiliaus, akivaizdūs 
ir tematiniai kontrastai: per pusnis ar pūgas ėjo 
ar keliavo dainuodami; jaunam save vyru vadi- 
nant girdėti... Tokie sugretinimai ypač svarbūs 
kuriant pasakojimo patosą. Jie rodo autoriaus idė- 
jinęs nuostatas, prieštarauja neutraliam faktų dės- 
tymui, kadangi taip pateikiamos ne vien istorinės 
žinios, bet kartu išreiškiama ir pateikėjo nuosta- 
ba, pasididžiavimas tokiais, šiandien kartais net 
neįtikėtinais, dalykais. 

Dažni S. Daukanto raštuose fonetiniai sąskam- 
biai, akustiniu požiūriu išmoningai dėstomos žo- 
džių eilės, sinonimų grandys rodo autorių turė- 
jus poetinę klausą: <...> iki šiai dienai tebėra 
jų kalboje, drabužį gerbiant, minavojami žodžiai: 
žluginti, skalbti, velėti, trinkti, prausti, plauti, 
mazgoti, balinti, skalurti, plūdurti, šviesti, baltinti 
ir anuoti" (I, 454). Daukantiškas kalbos pojūtis 
primena K. Donelaičio kūrinius: šiuose irgi gali 
justi savotišką, beveik fizinį pasakotojo malonumą 
pamažu tarti raiškius lietuviškus žodžius, dėstyti 
jų grandines, gėrėtis, sakytum, pirmykščių vaizdo 
ir garso artimumu. M. Valančius „Žemaičių vys- 
kupystėje" kai kur negali išvengti konkrečių 
veiksmažodžių skleidžiamos stilistinės energijos — 
neutralių abstrakčiųjų veiksmažodžių tuometinėje 
literatūrinėje lietuvių kalboje tiesiog trūksta — 

o S. Daukanto veikale neretai atrodo netgi mė- 
gaujamasi jų ekspresyvumu. 

Svarstydamas kalbos grynumo problemas, 
L. Ivinskio kalendorių recenzijoje S. Daukantas 
nurodo savuosius grynos lietuvių kalbos idealus; 
jo kalbiniai taisymai paremti liaudies kalbos prak- 
tika ir M. Daukša bei K. Sirvydu. Apie pastaruo- 
sius užsimenama ir laiškuose. M. Daukšos pažiū- 
ros, išreikštos garsiojoje „Postilės“ (1599) prakal- 
boje, S. Daukantui turėjo būti itin artimos. Dar 
beveik du šimtus metų prieš J. G. Herderį 
M. Daukša siejo kalbą su tautos gyvastingumu: 
kalbos nuo tautos negalima atskirti, kalbą iš tau- 
tos atėmus, ši išbraukiama iš gyvųjų tarpo. Laiš- 
ke tuometiniam Varnių seminarijos rektoriui 
M. Valančiui (1846 balandžio 17 d.) S. Daukan- 
tas ragina neatidėlioti naujo Daukšos „„Postilės" 
leidimo. Tame pačiame laiške istorikas džiaugiasi 
gavęs perspausdintus K. Sirvydo „Punktus saky- 
mų" (1629): „<...> skaitydamas džiaugiausi, kad 
nors nesilaikyta gramatikos, tačiau kalba gryna, 
vienintelis kalbos grynumo pavyzdys pamoksli- 
ninkams, pvz., niekur nėra žodžio griekas, bet 
visur nudieme, mūsiškai noudieme, nuo žodžio 
nusidėti. Bent turėsi pavyzdį klierikams, kurie ligi 
šiol neturėjo nė mažiausio popierėlio, parašyto 
gryna kalba“ (II, 780). 

Pažymėtina, kad XVIII a. pabaigoje lietuviš- 
kai pradėjęs kurti poetas A. Klementas stengėsi 
rašyti ne „prasčiokiškai“, o „Sirvydo prisilaiky- 
damas". S. Stanevičius irgi ragina rinkti žodžius 
iš senųjų raštų, iš tų senųjų knygų, „iš kurių 
mokytis kalbos galime". Ir jis labiausiai vertina 
M. Daukšos pamokslus, 1823 m. perspausdina jų 

ištrauką. Taigi pasaulietinės lietuvių literatūros 
kalba kuriama derinant senąją raštijos tradiciją 
su gyvąja liaudies kalba. Tai nebuvo koks išskir- 
tinis kalbos projektavimo atvejis. Maždaug tuo 
pačiu metu Graikijoje, kuriant bendrą, atskirus 
dialektus jungiančią rašto kalbą, atsižvelgiama ne 
vien į liaudies kalbą — rašto kalba kiek archai- 
zuojama. Tokia kalbinė koncepcija, svarbi nacio- 
nalinės ideologijos požiūriu, turėjo ir politinį pa- 
grindą, nes sutapo su nacijos vienijimu kovai 
prieš Osmanų imperiją. 

Tautinės vienybės klausimas buvo aktualus ir 
Lietuvai (be kita ko, tai rodo S. Stanevičiaus pa- 
sakėčia „Arklys ir meška“). S. Daukantas rašė la- 
biau žemaitiškai, bet tai jis supranta ir pateisi- 
na —šia kalba, arba „suoka“, yra daugiau skai- 
tančių: 


Tavęs, mielas lietuvi skaitytojau, meldžiu, 
kad netūžtum ant manęs, jog ne tavo parak- 
vijos kalba rašiau, gali pats, vieną kartą per- 
skaitęs, antrą kartą skaitydamas nusuokti žo- 
džius pagal suoką savo parakvijos. Ir taip 
kame randi parašyta kantri ir narsi kareiviai, 
skaityk kantrūs ir narsūs kareiviai, kame ran- 
di kantrį vyrą, skaityk kantrų vyrą ir taip 
toliau. Aš rašiau pagal kalbą tos apykartos, 
kurioje man rodės daugiau esant skaitytojų 
mokančių (II, 8). 


Laiške nežinomam asmeniui, rašytame gyveni- 
mo pabaigoje, S. Daukantas plačiau komentuoja 
savo požiūrį į bendrinę kalbą. Jis nebesiūlo tuos 
pačius žodžius iš naujo skaityti pagal savo „suo- 

ką", bet ieško ortografinio kompromiso — reko- 
menduoja rašyti ne uo, bet ou, nes šitaip „<...> 
visiems gali įtikti, tie, kurie pirmu uo, ir tie, ku- 
rie ištaria ou, nesgi vieni sako duoti, kiti douti“ 
(II, 789). Apskritai jis įsivaizduoja įmanomas rea- 
lizuoti tokias idealias rašybos taisykles, kuriomis 
„galima visiems įtikti“ (I, 789). S. Daukanto nuo- 
mone, „negalima rašyti nei vien gryna žemaičių, 
nei gryna aukštaičių [tarme], bet reikia domėtis 
jų švelnumu, harmoningumu ir glaustumu <...>" 
(i, 788). O apie aukštaičius jis taip sako: „Labai 
mėgstu lietuvių aukštaičių kalbą, bet ką daryti, 
kai niekas nerašo bei nepasireiškia ir neparašo 
nors mažų brošiūrėlių <...>" (II, 791). 5. Dau- 
kanto siekimas derinti tarmes, nesilaikyti kokios 
nors vienos sistemos atsisuko prieš jį patį — aukš- 
taičiai kaltino, kad jo veikalai nesuprantami, nes 
jie esą žemaitiškai parašyti, o žemaičiai irgi buvo 
nepatenkinti savo „kalbos“ iškraipymu. 

Be viso to, S. Daukanto veikalų kalba sunki 
ir dėl sąmoningo jos archaizavimo, kurį istorikas 
grindė sava lietuvių prokalbės teorija. Ir pats au- 
torius juto, kad archaizavimas kenkia kalbai. Ra- 
šydamas vyskupui S. M. Giedraičiui apie savo 
maldaknygės rankraštį, S. Daukantas prašo, kad 
J. Giniotui ir J. Pabrėžai, „kaip geriausiai mokan- 
tiems šią kalbą“, būtų pavesta „peržiūrėti šį rank- 
raštį ir tuos žodžius, kurie jiems pasirodys per 
seni ir neverti toliau vartoti gryninant kalbą, už- 
braukti ir viršuje įrašyti laikomus tinkamiausiais 
<...>“ (II, 715). 

Lietuvių kalbą S. Daukanias laikė daugelio 
kalbų motina arba prokalbe. Per daugelį metų 
tos kalbos dėl įvairių priežasčių esą nutolusios, 

jo terminu sakant, „persikreipusios“. Todėl jam 
sunku nuspręsti, kuris žodis tikrai lietuviškas, 
kuris „perkreiptas“ ir kuris visai svetimas. Rem- 
damasis lietuvių ir latvių kalbos giminyste, kaip 
savą žodį jis galėjo pavartoti latvišką, kartais 
svetimybę keičia svetimybe arba siūlo nevartoti 
lietuviško žodžio, įtardamas jį esant svetimybe 
(pavyzdžiui, nešioti keičia į dėvėti). Kalbą gryni- 
nant, kuriant lietuvišką terminiją, kartais priei- 
nama iki kuriozų. „Istorijoje žemaitiškoje“ yra 
epizodas apie Lietuvą aplankius; Romos impera- 
toriaus eržilą Neronas „liepė savo namų eržilui 
arba kavalieriui (pabr. cituojant — S. Ž.) keliaut 
į gintarų žemę. <...> Eržilas sutrukęs toje ke- 
lionėje metus <...>" (Ist., I, 11). Daukantas čia 
išverčia į lietuvių kalbą luominę sąvoką — ka- 
valierius (raitelis), bet, matyt, nori atitrūkti nuo 
bendrinio, dažnai vartojamo žodžio ir nusikala 
naują — eržilas. Beje, šis žodis pavartotas kalbant 
ir apie lietuvius: „meškenuoti žemaičių eržilai“ 
(tai ne meškenomis apdengti žirgai, bet raiteliai). 
Ekspresyvi, stilistiškai nuspalvinta lietuviškos kul- 
tūros kontekste sąvoka eržilas įsiveržia į abstrak- 
cijų pasaulį, ir šitaip iš pamatų griaunamas ne- 
utralus mokslinis stilius, pasakojimas įgauna ste- 
bėtino žaismingumo, kurio kartais autorius gal 
ir nesiekia. Kalbos švariniojas, tarptautinių žo- 
džių lietuvintojas nuolatos pakliūna į rizikingą 
padėtį, nes siūlomas žodis dažniausiai dar alsuo- 
ja gyvastingu konkretumu. Beje, paskutinėje isto- 
rijos redakcijoje —,„Pasakojime"— eržilų jau neap- 
tinkame. 

Vertas dėmesio ir S. Daukanto lietuvių rašto 
istorijos aiškinimas, Jam kalba — per amžius au- 

džiamas tautos dvasios kūrinys, patvaresnis netgi 
už pačią tautą. Bet rašto kalba esanti sugadinta 
ir prastesnė už lenkų, nes lietuviai daugel metų 
buvę „prisuokti" kita kalba rašyti ir skaityti ir 
todėl savos kalbos neišdailino, o išdailinta ji būtų 
buvusi puikesnė už pačią lenkų kalbą. „Pasakoji- 
mo" pratarmėje rašoma: „Žodžius svetimus, įurž- 
tus į mūsų kalbą, išmečiau, į jų vietą tikrus lietu- 
viškus žodžius pastačiau, kad prašaleitis, skaity- 
damas mūsų knygas, netartų mūsų tautą esančią 
sąmėžiniu visokių tautų“ (IT, 8). Tačiau esama ir 
nesugadintos lietuvių kalbos: „<...> ne raštai 
mūsų kunigų užlaikė per tūkstančius metų iki šiai 
dienai, nes (t. y.— bet) mūsų išmintingos kalnėnų 
ir žemaičių motinos savo apkerpėjusiuose tarp 
girių nameliuose <...>" (I, 409). Suprantama, 
kad šitaip samprotaujantis istorikas kalbos atnau- 
jinimo procese liaudies kalbai, liaudies kultūrai 
teikė išskirtinį vaidmenį. 

5. Daukantui nemažai priekaištaujama dėl mė- 
gėjiško lingvistikos išmanymo, dėl paviršutiniškų 
etimologizavimų, ir daugelis tokių priekaištų pa- 
grįsti. Tik reikia priminti, jog aušrininkų filologi- 
nės kompetencijos ir etimologizavimai nebuvo 
aukštesnio lygio, o nemaža istoriko ginamų ben- 
drųjų lingvistinių nuostatų šiandien yra tapusios 
savaime suprantamos. Dabar sunku patikėti, kad 
novatoriška galėjo būti mintis, jog bendrinė, raš- 
to kalba turėtų jungti ir žemaičių, ir aukštaičių 
„kalbas“. Pirmaisiais XIX a. dešimtmečiais vyko 
netgi gana karštas ginčas tarp žemaičių ir aukš- 
taičių tarmių pirmenybės. Populiarus K. Sirvydo 
žodynas buvo peikiamas kaip vienpusiškas, labiau 

aukštaitiškas negu žemaitiškas. D. Poška netgi 
viešai kreipėsi į K. Bogušą ir į J. Lelevelį prašy- 
damas, kad šie sudraustų lietuvius (t. y. aukštai- 
čius), <...> kurie save aukštesniais už žemaičius 
stato, kurie iš tikrų brolių be reikalo juokias 
<...>". S. Daukanto noras liaudies kalbą derinti 
su geriausiomis praeities raštijos tradicijomis bu- 
vo pakankamai modernus. Visai šiuolaikiškai is- 
torikas reikalavo autentiško, kalbos neiškraipan- 
čio tautosakos užrašymo. Be to, jis kūrė ir sukūrė 
savitą, reikšmingą lietuvių literatūros mastu pro- 
zinio pasakojimo stilių. Jis artimesnis donelaitiš- 
kam stiliui negu pakylėtam, gana lyriškam aukš- 
taičio A. Baranausko ar dzūko V. Krėvės pada- 
vimų stiliui. 

Didaktinės kultūros aplinkoje, kur pagrindinis 
lektūros tikslas yra kalbėti kuo artimesne skaity- 
tojui kalba, susiformavęs originalus pasakojimo 
stilius, — o tai reiškia bent kiek neįprastą kalbė- 
jimo būdą, — dėl visai suprantamų priežasčių ga- 
lėjo būti neįvertintas. To meto skaitytojui, beveik 
neturėjusiam originalesnių lietuviškos meninės 
prozos pavyzdžių, o tuo labiau savitesnių stilių 
tradicijos, kalbos keistumas, neįprastumas buvo 
sunkiai suprantamas dalykas. S. Daukantas nesi- 
stengė sukeistinti savo kalbos manieros, bet tu- 
rėjo paklusti retorikos reikalavimams, nuoširdžiai 
tikėjo lietuvių kalbos senumu ir giminingumu ki- 
toms baltų kalboms. Be to, jis negalėjo (o kartais 
ir nesistengė) nuslopinti įgimto pasakoriaus talen- 
to, leido retsykiais blykstelėti, nors, matyt, ir tram- 
domam, poetiškam žodžiui. O jeigu dar prisimin- 
sime kūrimą projektų bendrinės kalbos, t. y. kal- 
bos, sąmoningai atplėštos nuo tarmės ir supranta- 

mos kelių tarmių atstovams, galėsime teigti, kad 
S. Daukantas siekė išlikti didaktinės kultūros rė- 
Imuose, bet jo intencijos praaugo juos, ir savo 
kūrybos stiliumi jis jau tarsi pretendavo į vėlesnį 
raštijos raidos etapą, kur teisėtai ima egzistuoti 
skirtingos pasakojimo manieros, kur savitas pa- 
sakojimo būdas tampa menine vertybe. 


MIŠKO TEMA 


Meniškiausi S. Daukanto veikalų epizodai visai 


Sei remas Pm 
pagiįštai-laikomi miško-aprašyiūai; tačiau mažo- 


kai kreipiama dėmesio į tos temos literatūrinę 
tradiciją. 

Apskritai miškas yra labai bendros literatūri- 
nės sodo, parko, miško temos variantas. Prie miš- 
ko autorius nuolatos grįžta istorijos veikaluose, 
šiai temai skirtos ir trys knygelės ūkininkams, 

Šiandieniniam skaitytojui grožėjimasis lietu- 
viškomis giriomis atrodo visai natūralus, įprastas 
dalykas. Tačiau daukantiškas girių išaukštinimas 
bendrais bruožais atitiko tuometinę — romantišką- 
ją — pažiūrą į aplinkinę gamtą. Be to, ir senųjų 
girių paralelė s1 senovės lietuvių charakteriu, gy- 
vensena turi tradiciją. 

D. Lichačiovo monografijoje „Sodų poetika“ 
pažymima, kad viduramžiais laukinės gamtos pa- 
saulis laikytas šveniu — ten pasitraukdavo žmo- 
nės (atsiskyrėliai, vienuoliai) kaip į nuodėmės ne- 
paliestą aplinką. O naujųjų laikų tipiška galvo- 
sena tokia: gamta yra netvarka, ir tvarkos bei 
kultūros atstovui — žmogui pridera ją patobulinti, 
sutvarkyti. 

Parkų planavimo istorijoje artimiausi natūra- 
liajai gamtai buvo vadinamieji peizažiniai, arba 
angliškieji, parkai. Šis parkų tipas, kaip ir atsi- 
gręžimas į laukinę gamtą, ypač vertintas roman- 
tizmo epochoje. Jau XVIII a. pradžioje jie ima 
konfrontuoti su vadinamaisiais reguliariaisiais par- 
kais (t. y. su tokiais sodais ir parkais, kur gamtą 
tvarko Žmogaus protas; šio stiliaus kulminacija — 
simetriškieji Versalio ir kiti prancūzų parkai). 

Laisvai augantis peizažiniame parke medis bu- 
vo akivaizdus laisvo individo simbolis, tuo tarpu 
griežtos kompozicijos reguliarieji parkai pamažu 
tampa tironijos atitikmeniu. XVIII a. pradžioje 
anglų poetas A. Popas tvirtina, kad „narsieji bri- 
tai niekina svetimšalių (turimi galvoje prancūzai) 
papročius ir savo sodus išvaduoja iš tironijos, 
priespaudos, autokratijos". Dž. Tompsonas poemo- 
je „Laisvė“ peikia reguliariuosius sodus ir tapa- 
tina prancūzų tironišką valstybę su Liudviko XIV 
laikų sodais, 

S. Daukanto veikaluose nuolatos grįžtama prie 
miško, sodo temos. Minimos šventos girios, šventi 
„ąžuolų gojai“, kuriuos galėję kirsti tik vaidilos, 
kalbama apie senovės lietuvių sueigas po plačia- 
šakiais ąžuolais, apie simbolišką šventųjų girių 
kirtimą prasidėjus krikštui; pagaliau „Būde“ isto- 
rikas aprašo lietuvio valstiečio ūkio planą, kiemo 
apželdinimą. 

S. Daukantas pabrėžia miškų naudą, o miškų 
kirtimas — bene vienintelis nusižengimas, už kurį 
jis negailestingai išbara tautiečius. Jis rašo ir apie 
grožėjimąsi mišku, paliečia nuolat svarstomą so- 
do, parko problemą — ar jie kuriami dėl naudos, 
ar vien dėl grožio (viduramžiais nauda ir grožis 

buvo artimiau susiję, o romantikai akcentavo gro- 
žį). S. Daukantas tarsi derina abu polius — nors 
apie naudą kur kas plačiau kalbama, bet vertina- 
mas ir gamtos grožis: 


Bet ir tą (t. y. naudą — S. Ž.) atmetus, kas 
gali būti meilingesniu žmogui, kaipo ilsėtis po 
tuo ąžuolu, liepa ar klevų, po kuriuo jo bo- 
čius prabočius taip pat nuvargęs ilsėjo; arba 
vaikščioti tankmėj tarp liemeningų eglynų, 
pušų ir vinkšnų, kurios pačiam kitą kartą ty- 
ruose neprietelius graudinant, grakščią jo žmo- 
ną su kūdikėliais nuo viso pikto saugojo 
(I, 86—87). 


Jau ankstyviausiose žiniose apie Lietuvą nuo- 
latos iškyla girių, šventų miškų motyvas (plg. 
XIV a. kryžiuočių žvalgų darytus Lietuvos kelių 
aprašymus), minimas šventųjų giraičių kirtimas 
platinant krikštą. Senieji Lietuvos miškai metafo- 
riškai reiškė tuometinės valstybės galingumą, ten 
gyvenančių žmonių narsą, stiprybę. Štai M. Hu- 
soviano „Giesmėje apie stumbrą“ (1523) rašoma: 


Nors ši tauta ir labai turtinga visokių gėrybių, 
Bet ji už viską labiau vertina savo girias. 
Medžiai auga vešliai ir niekad mes nesame 
matę 
Vietoj kurioj nors kitoj tokio didumo kaip čia, 


Autorius vardija miškų teikiamą naudą ir ypač 
pabrėžia giriose gyvenančių žmonių užsigrūdini- 
mą, ilgaamžiškumą, stiprumą, dvasios tvirtybę. 


10. Simonas Daukantas 145 


Visa tai priešinama civilizuotos aplinkos išglebi- 
mui: 


Jei kas nors įsigeis malonumo medžioklėj 
patirti 
Ir savo kūną norės girios užgrūdintii vargu, 
Ar kas didžiuliuos miškuos panorės sveikai 
laiką praleisti, 
Kad nekamuotų jausmų nuobodulys 
įkyrus <...>. 


Reikia pabrėžti, kad tai XVI a. pradžia ir kad 
kvietimą sveikai gyventi miškuose reikėtų sieti 
ne su Ž. Ž. Ruso, o matyt, su minėtąja viduram- 
žiška tradicija. Tad daukantiškoji pagarba miškui, 
Lietuvos tapatinimas su miškais yra senos litera- 
tūrinės tradicijos tąsa, 

Miškas figūravo ir kitų XIX a. lietuvių poetų 
kūryboje. Amžiaus pradžioje rašęs A. Klementas 
idilėse remiasi iš antikos ateinančia pastoraline 
tradicija. Jo lietuviškuose miškeliuose šmėkščioja 
antikinės nimfos, kiti šiai temai privalomi klasi- 
cizmo atributai. 

Beje, A. Klemento eilėraščiuose randame anuo- 
met turbūt populiarų motyvą apie šviesą užsto- 
jančių medžių šakas: „Tankiais medžiais miškas 
S / Per cielą dieną ūksmynę daro..." 

is motyvas aptinkamas ir S. Daukanto raštuose, 
ir A. Baranausko „Anykščių šilelyje“. Tik skaid- 
riuose, žaidybinio pobūdžio „piemenavimo“ vaiz- 
deliuose A. Klementui pakanka kalbėti apie vi- 
liojančią medžių ūksmę, tuo tarpu S. Daukanto 
raštuose šis motyvas pateikiamas daug ekspresy- 
viau, juo pabrėžiamas senųjų girių gūdumas, grės- 

mingumas: „Toliau liepynai, uosynai rodės, kurių 
kuplios galūnės, pindamos su šakomis skroblų, 
klevų, kita su kita, vasarvidy, tai yra saulei ant 
galvos žibančiai, amžiną naktį darė, ir kame ne 
kame tiktai tose tamsybėse saulės spindulėlis 
spygsojo“ (I, 97). Palyginimui pridurtinas A. Ba- 
ranausko motyvas: „Tankus iš viršaus stogas vir- 
šūnėm suausta <...>“. Tačiau apie tamsą A. Ba- 
ranauskas visai nekalba. Ir neatsitiktinai — jo ši- 
lelis pabrėžtinai šviesus, kelis kartus netgi vadi- 
namas „baltu mišku". „Anykščių šilelio" peizažas 
skaidrus, tyras, kupinas šviesos, netgi rašant apie 
tankumyną nesiekiama išryškinti suvirtusių, trū- 
nyjančių medžių, kurie S. Daukantui primena pra- 
eities galybę, pilių griuvėsius. A. Baranauskas 
rašo: 

Už pusvarsčio nesmato — toksai tankumynas! 

Nors nei laužais, nei šiekšiom neužgriuvęs, 

grynas; 
Nei šakelės nudžiūvę, neužpynę vietos, 
Pušys aukštos ir lygios, tartum nugenėtos. 


A. Baranauskas siekia pabrėžti praeities šilelio 
gyvybingumą — medžiai nuolatos buvę lapuoti: 
„Rausvasai žiemos lapas sulaukdavo žalio“. Apie 
tamsumą užsimenama, kai kalbama apie tų dienų 
iškirstą šilelį. 

Bet ir 5. Daukantas nepiešė lietuvių gyvena- 
mosios aplinkos vien niūriomis spalvomis, jis, kaip 
jau ne kartą minėta, laikosi intensyvaus kontras- į 
to principo — po cituoto sakinio apie amžiną nak- 
tį tęsiama: „Eidamas tenai keleivis pasiilgo, iki 
puikuotas lankas, išvingurtas upeles išvydo ir 

anose gražias lietuvaites, žemaitės it rožes (leli- 
jas), begrėbiančias snieginuose nuometuose, bal- 
tuose marškiniuose, it gulbes svyruojančias“ 
(I, 97). Taigi tamsa tuoj pat gretinama su akinan- 
čiu baltumu— ir tai poetinis senovės lietuvio 
būdo, jo gyvensenos įvardijimas, pagrįstas skirtin- 
gų, netgi priešingų bruožų suderinimu; lietuvis ir 
narsus, ir švelnus, gyvena laukinėje aplinkoje, 
bet puoselėja aukštą kultūrą rodančius dorovin- 
gus papročius. 

Beje, matyt, daukantišką tamsaus miško mo- 
tyvą randame Maironio kūryboje: „Girios tam- 
sios, jūs galingos, / Kur išnykote plačiausios?" arba: 
„Kur lygūs laukai, snaudžia tamsūs miškai...“ 

„Anykščių šilelis“ lyriškesnis, jausmingesnis, 
daugiau čia ir ašarų: „Dažnai miške lietuvis, ko 
verkia, nežino". Tuo tarpų S. Daukantas aukština 
sielos tvirtybę, grūdinimąsi, ir įeigu jo veikaluose 
verkiama, tai žinant dėl ko. Tiesa, verksmai čia 
kiek retoriški, pavyzdžiui, ašaros byra ir pačiam 
istorijos negandų pasakotojui. A. Baranausko 
jausmingumas rodo tarsi aukštesnę poetinio jaus- 
mo kultūrą, o S. Daukanto pasakojimas archaiš- 
kesnis. 

S. Daukanto veikaluose miškų aprašymai įkom- 
ponuoti į bendrą istorinių įvykių dėstymą. Dra- 
matiška Lietuvos praeitis formavo emocinę atmo- 
sferą, kurios fone suvokiami ir ankstesnės gamtos 
didybės vaizdai. Miškų aprašymai — savotiškas 
pagrindinės istorinių įvykių komentavimo nuosta- 
tos išreiškimas meniniais vaizdais. Jie yra tarpinė 
grandis, jungianti faktinę medžiagą su tiesiogiai 
išsakomomis istorijos pasakotojo reakcijomis, šūk- 
sniais, apgailestavimais. Šia prasme miško išaukš- 

tinimas atrodo visai natūralus, logiškas, nes me- 
ninis vaizdas yra ir simboliškas, ir pagrįstas is- 
torijos faktais — Lietuva iš tiesų buvo apaugusi 
giriomis, 

Čia galima tik pridurti, kad A. Baranauskui, 
Maironiui miško ir Lietuvos sutapatinimas buvo 
poetizmas, jie šitos tapatybės nebeįrodinėjo. Tuo 
tarpu S. Daukantas pagrindžia, argumentuoja šią 
paralelę. „Būde“ ta tema itin išplėtota, tapusi 
svarbia lietuvių charakterizavimo priemone. 

„Anykščių šilelyje“ kalbama apie miško nau- 
dą, bet pagrindinis akcentas vis dėlto — dvasinis 
žmogaus ir gamtos ryšys: nykstant miškams, lie- 
tuvių dvasia skursta (S. Daukantas greičiau kal- 
bėtų apie papročių nykimą, doros silpnėjimą): 


<...> Mat lietuvių dūšios, 

Senais miškais penėtos, viduj miško trąšios; 
Plikuos plotuos, be miško, lyg tartum apkursta, 
Tarium džiūsta nuo saulės ir palengvėl skursta. 


Čia ir vėl grįžtama prie miško naudos ir gro- 
žio priešpriešos. Visai kaip S. Daukanto veikale 
branginamas, pasak istoriko, „gojus“ prie kiek- 
vienos sodybos, A. Baranausko poemoje Anykš- 
čių šilas irgi puoselėjamas, o ūkiui reikalinga me- 
diena pasitiekiama iš tolimesnių vietų: 

Džiaugės Anykščiai, džiaugės, į šilą žiūrėjo, 

Svetimuos miškuos malkų pirktų važinėjo. 

Čia reikia pabrėžti įdomų S. Daukanto minties 
posūkį: grožėtis mišku gali tik laisvas žmogus, 
vadinasi, nykstant laisvei grožėjimąsi keičia nau- 
dos siekimas. Šia prasme autorius — laisvos dva- 

sios žmogus, gebantis gėrėtis ir kviečiantis atso- 
dinti iškirstas girias: 

Kas išguldys ant galo tuos mėgus, tą džiaug- 
smą, kuriuos junta žmogus liuosas (mano iš- 
ryškinta — S. Ž.), išvydęs staigiai žalią lan- 
ką arba įšleitę, apaugusią, it vainiku appintą, 
liepomis, vinkšnomis, skroblais, kurie, slėpda- 
mi tą darželį savo plačiomis šakomis, patys 
kukštais į padebesius remias! (I, 87). 


Aišku, šiandien šypseną gali sukelti istoriko 
tikėjimas, kad atkūrus senosios Lietuvos girias, 
užveisus sodus, tauta prisikels iš amžių miego. Iš 
pirmo žvilgsnio tai simbolių ir realybės painioji- 
mas. Betgi toks istoriko projektas kaip tik rodo, 
kad jo veikalų simboliai, alegorijos nėra iš piršto 
laužiamos. Knygelės apie miškų, sodų, atskirų 
naudingų augalų auginimą turi padėti gerinti eko- 
nominę valstiečio padėtį, o tada susidarytų sąlygos 
morališkai tobulėti, puoselėti garbingos praeities 
papročius, ir netgi ugdyti grožio pajautimą. Visa 
tai atitinka ne vien mokslinę jo veiklos programą, 
kuri aiškiai suformuluota „„Būdo“ pratarmėje; au- 
torius aprašo „būdą, dabą, tikybą <...>, idant 
ilgainiui nepragaištų tie brangūs bočių prabočių 
palaikai, kurie tarp mūsų dar iki šiai dienai užsi- 
tvėrė, minėdamas užvis didžiau ant to, jog šventi 
vyrai ir svieto išminčiai liepia sekti įpėdin savo 
bočių būdą ir aplamai jo nekleisti“ (I, 409). 

Sodo ir miško tema S. Daukanto raštuose 
svarstytina dar ir kitu aspektu. „Būde“ aprašomas 
tradicinis lietuviškos sodybos apželdinimas. Čia 
jau visai priartėjame prie „sodų poetikos“. Aplink 
ūkininko namus medžiai sodinami tokia tvarka: 

Aplinkui klėčių, trobos ir kitų trobesių au- 
go slyvynai, vyšnynai, kuriuose bičių auliai 
jau po medžiais, jau po pastogėmis buvo iš- 
guldyti. <...> Kas dar didžiau, visi trobesiai 
buvo medžiais, beje, klevais, liepomis, uosiais, 
beržais, gluosniais apdiegti, nuo šimto metų 
augančiais, jau dėl ūksmės, jau dėl paglemži- 
mo nuo ugnies kiekvieno trobesio; nes (t. y.— 
bet) tarp tų visų medžių visų dideliuoju buvo 
ąžuolas kiemo vidury ar sodne, šimtais metų 
savo amžių skaitąs, po kuriuo senovėj kalnė- 
nai ir žemaičiai meldės <...> (I, 440). 


Taigi sodybos, pasak S. Daukanto, buvo apso- 
dintos pagal šventųjų girių pavyzdį — su ąžuolu 
viduryje. Pasakotojo žvilgsnis krypsta tolyn nuo 
namų: 


Šalip kiemo už dirvų buvo lieknas, taip va- 
dinama medė nuo žodžio likti, kursai buvo lai- 
komas ir auginamas bei už šventą turimas, 
kuriame visokių medžių veislė auginama bu- 
vo, idant kokioj noris noty gaspadorius galėtų 
visokios medžiagos padarynei sau gauti ir nuo 
svetimo jo nereikalautų; trumpai sakant, juo 
toliau už kiemo, juo didžiau visose pusėse traš- 
kančios girios niūksojo <...> (I, 440). 


Vadinasi, kuo arčiau namų, tuo labiau gamta 
sukultūrinta, tuo labiau ji siejama su dvasine, o 
ne praktine nauda. Šitai patvirtina ir tolimesnis 
sodybos aprašymas. Kiemas aptvertas, o jame 


<...> po alkieriaus ir trobos langais pagal 
vieną ir antrą sieną buvo į ketvirtainį užtverta 

žemesniais dailiais žiogreliais, ant kurių pui- 
kios, beje, nasturcijos ar kitos palaipinės žo- 
lės, žydėdamos smaigstės. Vidury tos rūmės it 
po pat langais trobos ir alkieriaus buvo ket- 
virtainiška lova, žemių išpurentų per uolektį 
storai pripilta ir velėnomis žaliomis arba ren- 
tiniu per vieną ar du rąstu apriesta, idant te- 
nai žemės nesiskleistų. Tenai augo sudiegtos 
taip garbingos mergaičių rūtos ir lelijos, nuo 
neatmenamų amžių iki šiai dienai jų dainose 
taip didžiai garbinamos; nesgi, noris nuilsusi, 
grėbėja, audėja, verpėja ar ravėja ėjo tenai 
džiaugtis savo godos žolele, it kaip būt nenu- 
vargusi esanti, tuojau linksma, dainuodama 
savo rūtas laistė ir ravėjo, noris mėnesienoj. 
Nesgi ten jos turtai, gražybė ir goda augo, 
beje, rūtų vainikėlis klestėjo, kurio kitą kartą 
kalnėnė ir žemaitė nebūt keitusi ne vien į auk- 
so rūmus, bet ir į turtus viso pasaulio <...> 
(I, 439). 


Tad rūtų darželis nuo miškų ir kitos laukinės 
gamtos atskirtas net trimis atitvaromis. Tai labiau- 
siai sukultūrinta sodybos vieta, tarsi kiek pakylė- 
ta virš žemės; apie dvasinę jos reikšmę, simbo- 
liškumą čia aiškiai pasakyta. Tad aiškėja naujas 
kontrastas, kuriuo apibūdinamas lietuviškas cha- 
rakteris: grėsmingas miškas ugdė ir kartu simbo- 
lizavo vyrišką jėgą, narsumą, ištvermę, o išpuo- 
selėtas kiemas ir rūtų darželis reiškė moterišką 
švelnumą, ištikimybę, susilaikymą, t. y. aukštos 
dorovinės kultūros bruožus. Taigi sodybos, kaip 
ir anksčiau minėtas miško aprašymas, apima gam- 
tos ir kultūros pradus, ir šitaip S. Daukantas dar 

kartą netiesiogiai formuluoja nacionalinius lietu- 
vio bruožus. 

Kiemo, darželio tvarkymas tam tikrais princi- 
pais (ąžuolas viduryje „gojaus“, rūtos palei lan- 
gus ir t. t.) irgi laikytinas šiokiu tokiu gamtos 
tvarkymu, ,pagerinimu“, tuo tarpu tolstant nuo 
kiemo, girios tankmėje istorikas aptinka jau visai 
romantiško stiliaus grožį. 

Čia norisi pabrėžti, kad S. Daukantas mišką 
išaukštino tokiu metu, kai pagarba laukinei gam- 
tai, egzotiškiems girių tankumynams tapo popu- 
liari literatūroje. Filosofinės, istoriografinės, este- 
tinės idėjos skatina žmogų iš šalies pažvelgti į 
savo gyvenimą, įvertinti jį, imti gerbti kartais 
tai, kas anksčiau likdavo nepastebėta. S. Daukan- 
to tėvas gal iš tiesų pyko ant žemaičių, be atodai- 
ros kertančių girias, bet girių saugojimas buvo 
jo tarnyba, o sūnus tai įprasmino, paaiškino, kada 
ir kodėl įos pradėtos kirsti. Ir aiškinti jis galėjo 
pradėti tik tuomet, kai atsirado tokio paaiškinimo 
poreikis, kai laukinė giria pradėta laikyti nebe 
chaosu, laukiančiu pasaulį tvarkančios žmogaus 
rankos, ir kai į tose giriose gyvenančius žmones 
pradėta žiūrėti ne vien kaip į barbarus — imta pri- 
pažinti tokio gyvenimo prasmę ir vertę. Iš miškų 
į miestą atėjęs eigulio sūnus sugeria tuometinę 
intelektualią kultūrą, kitaip sakant, prisiliečia prie 
civilizacijos problemų, bet neatmeta ir iš namų 
atsinešto patyrimo. Jo aprašymuose miško vaiz- 
dai autentiški, ne iš knygų nusižiūrėti — atvirkš- 
čiai, atrodo, autorius suliteratūrina savo išgyveni- 
mus, sulieja juos su senąja literatūros tradicija. 
O tai, kad apie mišką jis iš tiesų dažnokai galvojo, 
kad tai jam itin artima tema, rodo ir neseniai 

rasti jo juodraščiai su piešiniais. Nejučia imi įsi- 
vaizduoti tą susimąstymo akimirką, kai, atitrūkus 
nuo darbo, istoriko plunksna piešia dailią minia- 
tiūrinę lietuvišką giraitę. Ir mąstė jis tuomet gal 
ne apie miškus, o šiaip apie ką nors šviesaus, 
giedro, malonaus, ir tai išreikšti galėjo tik miško 
simbolis. 


VĖL ŽEMAITIJOJE 


M. Davainio-Silvestraičio rinktuose atsimini- 
muose aprašomas S. Daukanto portretas. Pasak jo, 
istorikas akis turėjęs „žydras arba mėlynas <...>. 
Pas ausis ir užpakalyje turėjo plaukus; plaukai 
juodi ir bruvi; lūpos siauros, nosis vidutinė, lygi, 
neužriesta ir nenulinkusi. Jokių karpų ant veido 
neturėjo; barzdą ir ūsus skusdavo; buvo vidutinio 
ūgio, senatvėje kiek sulinkęs, smulkaus veido ir 
kūno, nenutukęs ir neriebus, nei pilnas; ant se- 
natvės neapkurto, nė neapjako <...>“. Buvo 
linksmo būdo žmogus, prie svečių lipšnus. „Turė- 
jo tabakierką iš varliakaušio padarytą, iš kurios 
svečius vaišindavo. Turėjo būdą patauškyti ran- 
koj tabakierką, ar ji pilna, ar tuščia buvo; suki- 
nėdamas mėgo kalbėti <...>. Mažne visados 
fraku apsivilkęs vaikščiojo <...>. Išgirdęs kur 
apie kokį susirinkimą, rūpindavosi ir jis ten būti, 
idant medžiagą dėl savęs išgauti. Ant susirinki- 
mų prašydavo visos kompanijos padainuoti arba 
senų žmonių senovės gadynių atsitikimus papa- 
sakoti, už ką mokėdavo, kiek galėdamas <...>. 
Išgirdęs ką akyvo, tuojaus sutrumpintai užrašy- 
davo. Medžiot, grybaut, riešutaut niekad nemėg- 

davo, nes ant tų dalykų praleistą laiką laikė už 
veltui pragaištą. Kelionėje buvo dideliai manda- 
gus, nieko neskriaudė, kožnam užmokėjo <...>, 
Būdamas pas savo gimines dirbdavo visus dar- 
bus <...>. Labjaus kavą kaip arbatą mėgdavo 
gerti. Mėgdavo žuvis, pieniškus, mėsiškus val- 
gius“. Iš paties Daukanto laiškų žinome, kad vy- 
no negėrė; kaip ne vienas XIX a. lietuvių inteli- 
gentas, atsidėjęs lietuvybės gaivinimui, liko neve- 
dęs. J. Šliūpas cituoja mėgstamus S. Daukanto 
žodžius apie save: jo pačią esant Lietuvą, 0 vai- 
kus — veikalus savo tautos. Šių žodžių patetika 
galbūt slepia žmogiškąją dramą, tačiau greta to 
akivaizdus ir tam tikras pasitenkinimas tikslingu 
savo gyvenimu, atkakliai, kiek jėgos ir galimybės 
leido, siektais užsibrėžtais tikslais. Taip, Lietuvos 
istorija liko neišspausdinta, bet ir tvarkingai odo- 
je įrišti istorijų rankraščiai galėjo teikti senatvėje 
labai guodžiantį savigarbos pojūtį. Svarstant isto- 
riko socialinio statuso problemą, t. y., kas jis bu- 
vo savo amžininkų akyse, nereikia pamiršti, kad 
S. Daukantas kaip lygus su lygiu bendravo su 
vyskupais (nominatu J. K. Gintila ir tikruoju Že- 
maičių vyskupu M. Valančiumi, pastarąjį netgi 
akino lituanistinei veiklai, prikalbėjo lietuviškai 
rašyti „Žemaičių vyskupystę" ir kt.). Šiuo požiūriu 
įdomus laiškas pulkininkui Kurskiui, kuriame šis 
prašomas vienai poniai gauti grafų Zubovų pro- 
tekciją. Tai vis dėlto jau aukštos sferos, o laiško 
intonacijose  nejusti musižeminimo. Pagaliau 
S. Daukanto visuomeninę padėtį XIX a. viduryje 
rodo ir neseniai plačiau pradėta tyrinėti jo port- 
reto istorija (istorikas E. Aleksandravičius). 
1850 m. dailininkas Jonas Zenkevičius nutapė 

S. Daukanto ir M. Valančiaus atvaizdus. Vysku- 
po portretas — įprastas dalykas, bet kam ir kodėl 
rūpėjo įamžinti pseudonimu pasirašinėjusį savo 
veikalus kolegijos asesorių? Labai abejotina, kad 
tokiems „niekams“ S. Daukantas būtų skyręs ne- 
mažas lėšas. Vis dėlto, atrodo, ir žemaičių bajorijos 
sluoksniuose kai kam jis buvo svarbus, reikšmin- 
gas žmogus. Ori portretuojamojo ramybė, išdidus, 
kiek įtemptas veidas, plati raukšlių išvagota 
kakta, gilios pavargusios akys — visa tai turinin- 
go dvasinio gyvenimo įrėžti ženklai, verčiantys 
M. Davainio-Silvestraičio charakteristiką papil- 
dyti M. Biržiškos apibūdinimu: tai „griežtokas 
susikaupusio knygos atsiskyrėlio būdas“. Bendras 
portretuojamojo pasitempimas atrodo natūralus; 
šitai patvirtina biografinės žinios apie gana aske- 
tišką jo gyvenimo būdą, nepaliaujamą pasiauko- 
jamą triūsą savos tautos labui. Galbūt todėl jis 
turėjo moralinę teisę kelti aukštus dorovės ir 
veiklumo reikalavimus (štai įgėlimas S. Stanevi- 
čiui 1848 m. laiške T. Narbutui: „Labai stebiuosi, 
kad p. Simonas Stanevičius negali čia padėti, jis 
laisvo laiko turi net per daug“, — II, 773). 

Turint galvoje tai, kad Daukantas — iš liaudies 
kilęs inteligentas, reikėtų komentuoti ir frazeolo- 
gizmą „vargo pelė“. Beje, pasak paties istoriko, 
„vargo vaikas“ žemaičiui „godos žodžiais buvo“ 
(I, 454). 

Bene aiškiausiai savo vargus S. Daukantas su- 
rašo „Pasakojimų“ pratarmėje. Šį veikalą jis pa- 
baigė ne anksčiau kaip 1854 m. Varniuose (II, 
797), taigi jau būdamas senas, atsisakęs tarnybos 
Peterburge ir nemaža patyręs istorijų studijose, 
Darbo sunkumus jis dėsto blaiviai — norint rašytį 

istoriją, reikia „aukšto mokslo“ ir turto, nes pri- 
valu „perveizėti kniginyčias" ir vietas, kur lai- 
komi dokumentai, o jie yra nesurinkti ir „gaišta“. 
Tuo metu dauguma mokslus pasiekusių vyrų bu- 
vo pasiturintys bajorai ir negalvodami apie pra- 
gyvenimą - galėjo užsiiminėti norimais darbais 
(knygų spausdinimas — menkas pajamų šaltinis). 
Matyt, ypač sunku buvo verstis istorikui, prieš- 
taravusiam nusistovėjusioms nuomonėms, besido- 
minčiam kitiems menkai rūpima tematika — pa- 
čiam tekdavo supirkinėti ar nusirašinėti dokumen- 
tus. Todėl visai pagrįstas Daukanto apgailestavi- 
mas, kad jis negalėjęs atsidėti vien istorijai, 
kadangi reikėję duonos užsidirbti, t. y. eiti vals- 
tybinę tamybą. Kai N. Karamzinas nutarė rašyti 
Rusijos istoriją, caras Aleksandras jam paskyrė 
2000 rublių kasmetinę premiją. Dokumentus rinkti 
jam padėjo net keletas suinteresuotų asmenų. 
Spaudos išlaidoms padengti mokėtos papildomos 
dotacijos, o bebaigiančiam publikuoti istoriją 
N. Karamzinui caras Nikolajus paskyrė 30 000 rub- 
lių metinę pensiją. S. Daukantas gerai juto, kad 
jo padėtis bei išgalės anaiptol neatitinka didingų 
planų. Kitas žmogus gal būtų išsyk metęs tokią 
veiklą. Istoriko pasiryžimas ir atkaklumas stebi- 
na, o darbo vaisiai verčia žiūrėti į jį su didžiau- 
sia pagarba. 

Noris viso to man dejuojant ir stokojant, 
vienok meilė ir gailesys taip garbingos lietu- 
vių tautos gundino ir skatino mane, vargo 
pelę, negurti savo ryžimesi, jei ne būtinai to- 
bulai lietuvių veikalus išguldyti, tačiau bent 
vieną jų dalį dėl užlaikymo pačios jų kalbos 

parašyti. Bet skaugus mano likimas ir to man 
nedaleido atlikti kaip reikiant; kaipogi sunku 
yra neturčiui ką noris gero padaryti savo vien- 
taučiams: veltui jis trumpins savo poilsį, vel- 
tui nešios ir knygų ryšelius, laipiodamas iš 
vieno čiukuro į kitą, vis vildamos, bene gaus 
pragumą pažvelgti, ką tenai rašo apie lietuvių 
tautą, kad tuo tarpu alkis ir nuogis skatins jį 
dieną ir naktį kitą darbą sunkiai dirbti; kas 
pikčiau, vargai, rūpesniai ir sunkūs darbai il- 
gainiui ir geležinę jo sveikatą suvirina, 0 pra- 
žilęs ką benuveiksi? (II, 7). 


Pats frazeologizmas vargo pelė yra tautosaki- 
nės kilmės, jis įtrauktas ir į S. Daukanto parengtą 
patarlių ir priežodžių rinkinį, bet perkėlus jį iš 
valstietiškos, kaimo aplinkos į samprotavimus 
apie mokslininko, rašytojo gyvenimą, įo prasmė 
iš dalies keitėsi — materialinis, fizinis nepriteklius 
čia pasipildė naujais socialinio nepilnavertiškumo, 
Oo gal ir nacionalinio pažeminimo prasminiais niu- 
ansais. 

Pavadinti save vargo pele vertė ne viena prie- 
žastis. Beje, nuolatinis atsiprašinėjimas, nuže- 
mintas savojo darbo menkinimas tuo metu buvo 
įprastas raštų stilistikos bruožas. 

Su šiais klausimais turbūt siejasi ir istoriko 
leidžiamų knygų anonimiškumo problema. Jau 
minėta, kad istorijos studijos kėlė S. Daukantui 
tam tikrų pavojų: apie „Būdą“ net artimiesiems 
kalbama kaip apie kito asmens veikalą, o kores- 
pondenciją stengiamasi perdavinėti per žmones 
(matyt, būta pagrindo saugotis valstybinio pašto). 
V. Biržiška pabrėžia, kad S. Daukanto veiklos 

metai buvo itin neramūs: 1823—1824 m.— filaretų 
byla, 1825—1826 m.— dekabristų byla Peterburge, 
1831 m.-—- sukilimas Lenkijoje ir Lietuvoje. Pa- 
vojų S. Daukantas visai pagrįstai nuolatos jautė, 
bet, matyt, būta ir kitų nesiafišavimo priežasčių. 
Tai ir savotiškas istoriko kuklumas. (Čia' galima 
netgi nekreipti dėmesio į privalomą laiškų rašy- 
mo mandagumo formą — kreipimąsi į adresatą nu- 
sižeminant, menkinant save.) S. Daukantas nėra 
romantizmo epochai būdinga savo išskirtinę vertę 
pabrėžianti asmenybė, genijus, kurio plunksna 
prikelia mirusios tautos praeitį. Jis dar artimas 
europinės retorinės kultūros tradicijai, kurioje au- 
torius dažnai lieka anonimu. S. Daukantas, at- 
rodo, yra įsitikinęs, kad Lietuvos istorija ne- 
reikalauja kokių ypatingų pagražinimų — į die- 
nos šviesą iškelti dokumentai bylotų patys ir 
kurtų garbingą Lietuvos praeities vaizdą (tai 
galima justi ir iš S. Daukanto pastabų T. Nar- 
butui). Taigi prie Lietuvos istorijos lopšio nebū- 
tina stovėti kokiai įžymybei, o kalbant apie 
S. Daukantą, galima tai sieti ir su valstietiška jo 
kilme, su jau minėta pabrėžtai demokratiška pa- 
saulėjauta, prisirišimu prie gimtosios aplinkos, pa- 
prastų žmonių, nors, antra vertus, jis sugebėjo 
nesižemindamas bendrauti su aukštuomene. 1857 m. 
laiške, surašęs savo spausdintas ir nespausdintas 
knygas, istorikas pabrėžia: „Tik prašau, kad visa 
tai niekur spaudoje- nebūtų skelbiama, <...> 
primygtinai prašau, kad nieko neinformuotum, 
tegu ieško, jei nori ką žinoti, o ne ima gatava 
ir rašinėja žurnaluose“ (II, 787). Jaučiasi čia ir 
seno žmogaus irzlumas, ir tiesiog nenoras afišuo- 
tis, būti dėmesio centre. Taigi vargo pelė — pa- 

ties pasirinktas savojo gyvenimo įvardijimas, api- 
būdinantis ne tik sunkų gyvenimą, bet ir jo įvar- 
dytoją. 

Nėra abejonės, kad tam tikrą rezignaciją, 
o senatvėje ir suirzimą kėlė dažnos ir įsisenėju- 
sios ligos. Jau 1835 m. rašytame J. Pabrėžos laiš- 
ke J. K. Gintilai minima, kad S. Daukantas nese- 
niai buvo sunkiai sirgęs, „net kalbą praradęs“, 
bet pagijo ir atgavo senąjį žvalumą. Iš cituoto 
pasiguodimo T. Narbutui, net ir įžiūrint tam tikrą 
retoriškumą, neabejotina, kad alinančios istorijos 
šaltinių studijos, blogos darbo sąlygos ilgainiui 
pakenkė istoriko sveikatai (pasak amžininkų, Pe- 
terburgo traktieriuose prastas maistas, neturint 
virėjo, sunku verstis). T. Narbutas netgi kviečia 
jį į Druskininkus pasigydyti mineraliniais vande- 
nimis. 1850 m. vasarą S. Daukantas pateikia pra- 
šymą teisingumo ministrui: „Sveikatai pataisyti, 
gydytojų patariamas, noriu išvykti į Vilniaus ir 
Kauno gubernijas trims mėnesiams <...>". Netru- 
kus istorikas gavo leidimą ir pažymėjimą, kad 
vyksta atostogauti. Bet, dar nepraėjus atostogų 
laikui, Senatui prisiųstas 1850 m. rugsėjo 21 d. 
Kauno gubernijos valdybos lydraštis ir prie jo 
pridėtas Telšių miesto gydytojo bei Telšių polici- 
jos viršininko (gorodnyčiaus) pažymėjimas, ku- 
riame sakoma, kad S. Daukantą, dalyvaujant go- 
rodnyčiui, apžiūrėjo gydytojas ir mano, jog ligi 
atostogų galo jis nespėsiąs- pagyti. Vėliau Sena- 
tas gavo ir platesnį ligos aprašymą. Jame pažy- 
mima, jog imamasi įvairių priemonių, bet ligonis 
nesveiksta —,,„būdamas silpnos sveikatos bei regė- 
jimo ir jau pagyvenusio amžiaus, 58 metų, nebe- 
gali toliau eiti tarnybos“. 

Į Peterburgą S. Daukantas nebegrįžo. Pašlijus 
sveikatai, jam beliko paduoti caro vardu prašy- 
mą skirti pensiją. Be kita ko, prašyme rašoma: 
„<...> Nnuolankiausiai prašau, kad būtų liepta 
visiškai atleisti mane iš tarnybos ir paskirti pri- 
klausančią man pagal įstatymą pensiją ligi gyvos 
galvos už sąžiningą dvidešimt penkerių metų tar- 
nybą. Pensiją mokėti iš Telšių apskrities iždinės, 
Be to, leisti dėvėti mundurą tos įstaigos, kurioje 
aš ištarnavau daugiau kaip 16 metų ir išduoti man 
atitinkamame herbiniame popieriuje užtarnautą 
atestatą bei pridėti mano formuliarą <...>", Iš 
tarnybos S. Daukantas atleistas 1851 m. vasa- 
rio 16 d.; gavo leidimą nešioti Senato tarnautojo 
mundurą ir 42,9 sidabro rublių metinę pensiją. 
Kaip rašo V. Merkys, „nei uniforma, nei atesta- 
tas Daukantui pragyvenimo negalėjo užtikrinti, o 
pensija buvo pasityčiojamai maža. Matyt, valdžios 
sferose buvo laikoma, kad pensininkui munduras 
turi duoti garbę, o dvaras su baudžiauninkais — 
išlaikymą. Blogiau buvo tiems, kurie dvarų ne- 
turėjo“. 

1848 metų laiške M. Valančius siūlė steigti 
„žemaičių akademiją“ ir kvietė S. Daukantą gy- 
venti iš pusės. Be to, jis padėjo platinti istoriko 
knygeles, kartu svarstė knygų leidimą ir pan. 
S. Daukantas, matyt, buvo pradėjęs galvoti apie 
Varnius — tuometinį lietuviškos kultūros centrą, 
Žemaičių vyskupo rezidenciją. 

Su M. Valančiumi jiedu buvo mokęsi toje pa- 
čioje Kalvarijos mokykloje; lankydavosi Valan- 
čius Vilniuje, gyveno Peterburge, ten perkėlus 
Dvasinę akademiją. Gal Peterburge su S. Daukan- 
tu (ir jo draugais) bendraujančiam M. Valančiui 

subrendo planas parašyti stambų istorijos veikalą 
„Žemaičių vyskupystė“ (išleistą Vilniuje 1848 m. 
lietuvių kalba). Knygoje yra išnašų, rodančių 
S. Daukanto paramą ir net „Istorijos Žemaitiškos“ 
citatų. Pasak V. Merkio, istorikas apie savo raš- 
tus pasakodavosi tik labai artimiems bičiuliams, 
o dar rečiau juos duodavo kam pasiskaityti. Be 
M. Valančiaus, jo raštų rankraščiais autoriui gy- 
vam esant niekas nėra savo knygose pasinaudojęs. 

S. Daukanto „Būdo“ ir M. Valančiaus „,Žemai- 
čių vyskupystės“ pasirodymas lietuvių kalba anuo- 
met buvo tikra sensacija. Literatas K. Nezabitaus- 
kis-Zabitis, sumanęs tuos veikalus išleisti ir len- 
kiškai, negalėjo patikėti, kad jie galėję būti pa- 
rašyti iš karto lietuviškai. | 

M. Valančiaus karjera atkreipė tuometinių ne- 
gausių lietuvių inteligentų dėmesį. Buvo manoma, 
kad jis savo užimamus postus (nuo 1845 m. Var- 
nių seminarijos rektoriaus, nuo 1850 m.— Žemai- 
čių vyskupystės vyskupo) panaudos lietuvių tau- 
tiniams ir kultūriniams reikalams. 

Laiškai rodo, jog ir S. Daukantas puoselėjo 
viltis, kad Varnių seminarija taptų lietuviškos 
kultūros, lietuvių kalbos ugdymo centru (beje, ir 
pats M. Valančius galvojo apie seminarijos moks- 
linio statuso pakėlimą). Varniuose M. Valančius 
telkė literatūrinius pagalbininkus, čia galvota apie 
lietuvišką laikraštį, čia įsteigtas knygynas, sva- 
jota ir apie spaustuvę. Tuometinėmis sąlygomis 
plačiau galėjo būti ugdoma tik bažnytinė lietu- 
vių inteligentija, todėl rūpintasi kryptingesniu li- 
tuanistiniu seminarijos auklėtinių auklėjimu. Šiuo 
tikslu M. Valančius parengė antrąjį K. Sirvydo 
„Punktų sakymų“ leidimą, kurio gryna kalba 

džiaugėsi S. Daukantas; planuota pakartotinai iš- 
leisti ir M. Daukšos „Postilę“. Savo leistas kny- 
geles S. Daukantas laikė tam tikro ugdymo etapo 
parankia lektūra; pavyzdžiui, „Pasakas Fedro" jis 
skiria vaikams; M. Valančiui pataria iš pradžių 
klierikams duoti 1737 m. išleistą ir S. Stanevičiaus 
perspausdintą lietuvių kalbos gramatiką, o gerai 
mokantiems žemaitiškai siūlo savąją ,„Prasmą 10- 
lynų kalbos". (A. Janulaitis rašo, kad S. Daukan- 
tas svajojo apie lietuvių gimnaziją ir rašė jai 
vadovėlius, bet tai buvo neįgyvendinamos svajo- 
nės, netikėjo jų realumu ir M. Valančius, net pa- 
šiepė istoriką.) Jau minėta, kad S. Daukantas rū- 
pinosi ir komplektavimu Varnių seminarijos bib- 
liotekos, kuri, jo nuomone, neturėtų ribotis vien 
religine tematika. Visa tai, o kartu į nemaži 
M. Valančiaus pažadai, matyt, traukė S. Daukantą 
į Varnius. Taigi ir vėl tenka kalbėti apie dvejo- 
pas poelgio priežastis. Sveikatos pablogėjimas 
turbūt pagreitino grįžimą, bet neatmestina ir 
J. Šliūpo nuomonė, kad grįžti privertė ne liga, 
bet M. Valančiaus kalbinimas „<...> vykti pas 
save į Varnius dėl smagesnio darbštumo ant lie- 
tuvystės lauko", kur žadėta algos „200 rublių ant 
metų už triūsą dėl tėvynės" ir išspausdinti Lietu- 
vos istoriją. Reikia turėti galvoje, kad bet kokios 
atviresnės kalbos apie tikruosius veiklos tikslus 
tuo metu buvo pavojingos. Beje, M. Valančius 
į Varnių seminariją rektoriauti iš Peterburgo grįž- 
ta irgi tarsi dėl ligos. Vaižgantas čia įžiūri „dip- 
lomatinę“ ligos priežastį. 

Apie S. Daukanto gyvenimą Varniuose žinių 
pateikia M. Davainis-Silvestraitis ir J. Šliūpas. 
Pastarasis kritiškai nusiteikęs M. Valančiaus at- 

žvilgiu: „<...> Veikiai Varniuose vyskupas 
Daukantą apsunkino bergždžiais darbais: skaity- 
mu apakusiam kunigui Kodainiui po 3 adynas, 
rašymu lenkiškai žemaitiško žodyno, perrašymu 
lenkiškai prancūziško žodyno ir t. t. Daukantas 
patį Valančiauską išmokino čion vokiškos kalbos 
taip, kad tas galėjo, Kuršą lankydamas, susišnekė- 
ti su katalikais vokiečiais“. M. Davainis-Silvest- 
raitis pažymi, jog, gyvendamas pas M. Valančių 
kaip sekretorius, S. Daukantas buvo įpareigotas 
važinėti po bažnyčias ir, radęs prasto elgesio ku- 
nigų, apie tai pranešti vyskupui, o šis juos bau- 
dęs. Matydamas kunigus turint daug laisvo laiko, 
istorikas pasiūlęs M. Valančiui liepti šiems že- 
maitiškai parašyt paprastiems žmonėms pasiskai- 
tymų. Kajp ir anksčiau, vyskupas per kunigus pla- 
tino S. Daukanto knygeles; aišku, už jas reikėjo 
mokėti. Žinodami, kieno sumanymą vykdo vys- 
kupas, kai kurie kunigai labai pyko ant S. Dau- 
kanto. Čia galima pridurti paskutinio S. Daukan- 
to globėjo I. Vaišvilos prisiminimus: ponai nebu- 
vę palankūs istorikui, jam kenkę, vadinę jį 
„žŽmudzinu“, 

Palengva brendęs S. Daukanto konfliktas su 
M. Valančiumi vėlgi įvairiai traktuojamas. Tam 
tikrus jų nuomonių nesutikimus rodo jau Peter- 
burgo laikotarpio laiškai. Pavyzdžiui, M. Valančius 
labai kritiškai vertina savo konkurentą į vyskupo 
postą J. K. Gintilą, o S. Daukantas pastarajam 
rašo, atrodo, nuoširdžiai malonų laišką. Nuomonės 
prasilenkdavo ir kitais klausimais. M. Valan- 
čius kritikavo sunkoką S. Daukanto raštų kal- 
bą. Kritika iš dalies buvo pagrįsta, ir istorikas 
į ją atsižvelgė: vėliausiuose raštuose bei paskuti- 

nėje istorijos redakcijoje kiek paprastina pa- 
sakojimo manierą. Savo ruožtu S. Daukantas, irgi, 
matyt, pagrįstai, ragina M. Valančių aktyvinti 
kultūrinę veiklą, vikriau suktis. Diskusijų aidas 
girdėti istoriko žodžiuose apie Varnių seminarijos 
biblioteką: „<...> norėjau ir aš savo dainas do- 
vanoti, tik pabūgau, ar nebus blogai, mano nuo- 
mone, gera biblioteka turi turėti viską, pasaulie- 
tinių ir dvasinių knygų“ (I, 782). Plačiau S. Dau- 
kanto ir M. Valančiaus konfliktą nušviesti kol 
kas trūksta medžiagos (daug ką paaiškintų Gin- 
tilos asmenybės tyrinėjimas). Vis dėlto jau ir 
esamos žinios leidžia manyti, kad susikirtimo prie- 
žastys — ne vien asmeninės, kylančios ne tik dėl 
skirtingo būdo. Reikėtų svarstyti, ar religijos rei- 
kalai M. Valančiui nebuvo svarbesni už tautinius, 
o S. Daukantui, be abejonės, tautiniai buvo svar- 
biausi. Pasak I. Vaišvilos, jis sakydavęs: „„Aš dėl 
lietuvystės pamatus dedu". Tačiau atkaklus šių 
dviejų kieto būdo žemaičių susidūrimas brendo 
pamažu, ir nereikėtų menkinti ilgalaikio artimo 
jų bendravimo, savitarpio pagalbos. 

M. Valančiaus užduotys Varniuose galėjo iš 
tiesų S. Daukantą varginti; be to, metinė pašalpa 
sumažinta iki 150 rublių. Jau antraisiais metais 
istorikas norėjo iš čia išsikelti, tačiau Valančiaus 
įkalbėtas pasiliko. Konkrečios 1855 m. išvykimo 
iš Varnių priežastys lieka neaiškios, bet svarbi 
galėjo būti ir tuomet prasidėjusi byla dėl „Būdo“, 
kurią plačiai nušvietė V. Merkys. 

1846 m. išleistas „Būdas“ stebėtinai laimingai 
praėjo cenzūrą ir ištisą dešimtmetį neatkreipė 
valdžios pareigūnų dėmesio. Bet 1855 m. padidė- 

jus valdžios budrumui visose srityse (tuo metu 
Kryme, Kaukaze ir Balkanuose Rusija gana nesėk- 
mingai kariavo su Anglijos, Prancūzijos ir Turki- 
jos koalicija, anglų laivai buvo pasirodę ir Bal- 
tijos jūroje, tikėtasi desanto prie Šventosios bei * 
sukilimo, Kauno gubernijoje paskelbtas karo sto- 
vis), atkreiptas dėmesys ir į „,„Būdą“. Kaltintojas, 
matyt, buvo anoniminis, nes nepaprastai greitai 
reagavęs Vilniaus generalgubernatorius liepė su- 
rasti pačią knygą. Pavojingiausi pripažinti sep- 
tyni puslapiai, lietę kelis klausimus, tarp jų — 
pasakojimas apie lietuvių pratinimąsi nuo mažų 
dienų kariauti su priešais, kovoti už savo laisvę. 
Carizmo apologetui, dariusiam išrašus iš „Būdo“, 
priešiški pasirodė ir šie iš viso teksto išplėšti sa- 
kiniai: ,,Kožnas žmogus nuo gimimo dievobaimin- 
gu yra ir klauso veikiaus dievo tarno nekaip 
karvedžio, kuris liepia jam visas sunkenybes ken- 
tėti"; „svietas it žvėris manielius nukratęs paži- 
no savo stiprybę ir galią, todėl ne vien rikio val- 
džios, bet ir paties jo vardo nebnorėjęs daugiau 
begirdėti". Nepatiko ir tos „Būdo" vietos, kur sa- 
koma, kad lietuviai, vergovės nukamuoti, neran- 
da net teisėto užtarimo, nes jis perkamas už auk- 
są. Šiaip taip gautą „Būdą“ Kauno gubernatorius 
išsiuntė į Vilnių su raštu, kuriame pateikta žinių 
apie autorių. Čia pažymima, kad autoriaus var- 
das Laukys yra išgalvotas, iš tiesų knygą parašęs 
kažkoks Kontautas, ilgai gyvenęs Varniuose pas 
vyskupą M. Valančių ir tik prieš trejetą mėnesių 
dėl sveikatos persikėlęs į Kuršą, kad galėtų nau- 
dotis mediko Smuglevičiaus patarimais. General- 
gubernatorius uždraudė knygą pardavinėti, per- 

spausdinti. Taigi „Būdas“ — viena pirmųjų knygų, 
įrašytų į draudžiamos lietuvių literatūros sąrašą. 

Kuršo gubernija S. Daukantui buvo sauges- 
nė — jos nesiekė Kauno gubernatoriaus ir Vilniaus 
generalgubernatoriaus valdžia. Taigi išvykti iš 
Varnių galėjo verst nusivylimas M. Valančiumi, 
persekiojimai dėl „„Būdo“ ir liga bei gydytojo pa- 
galbos ieškojimas. 

Palikęs Varnius, S. Daukantas apsigyveno Svir- 
laukio dvare pas gydytoją P. Smuglevičių (tapy- 
tojo P. Smuglevičiaus giminaitį), prijautusį lietu- 
vių kultūriniam atgimimui. Be S. Daukanto, jis 
dar globojo benamį literatą M. Akelaitį, persi- 
kėlusį čia 1858 m. M. Akelaitis S. Daukantą labai 
gerbė, vadino jį „mūsų Herodotu“; istorikas jam 
buvo moralinė parama lituanistikos darbuose; jie 
tapo tikrais bičiuliais. 1858 m. vasarą jiedu važi- 
nėjo po Žemaitiją. Aplankė Plungę, Palangą, matė 
Šatrijos kalną. Jauno, entuziastingo, idėjų kupino 
lietuvio inteligento bendrija susenusiam ir, matyt, 
irzloko charakterio S. Daukantui turėjo būti ma- 
loni. M. Akelaičio laiškai teikia vieną kitą faktą 
iš to meto istoriko gyvenimo: „Nemalonu man 
būti išlaikytiniu, bet kai pradės kalbėti ponas 
Petras [Smuglevičius] su ponu Simonu [Daukan- 
tu], kad pradėjęs tarnauti nieko nenuveiksiu nei 
mokslui, nei sau, tai valandėlei nurimstu“. 1858 m. 
rudenį Vilnių turėjo aplankyti caras, tikėtasi pa- 
žadų dėl politinių laisvių, baudžiavos panaikini- 
mo, nuolaidų kultūros srityje. Šia proga rengtas 
įvairiomis kalbomis raštų rinkinys, kuriam lietu- 
viškąją panegiriką carui parašė M. Akelaitis. 
S, Daukantui eilės patikusios, ypač -jų kalba, ge- 

riau e5ą ir būti negali. Vėliau, laiške A. Kirkorui, 
M. Akelaitis rašo: „Pono Daukanto vardu turiu 
į Tamstą prašymą. Senelis baisiai nori žinoti, ko 
sulaukė mūsų brangusis Vilnius šviesiajam vieš- 
pačiui apsilankius?..“ Kokių nors ypatingų vilčių 
S. Daukantas, matyt, nepuoselėjo ir gyrė labiau 
M. Akelaičio eilėraščio kalbą, o ne turinį; entu- 
ziazmas būdingesnis dar gana naiviam panegiri- 
kos autoriui, kurį po poros metų vis dėlto jau 
matysim tarp sukilėlių prieš caro valdžią. 

Svirlaukyje S. Daukantas tobulino savo isto- 
rijos veikalus ir beveik nieko nerašė, o M. Ake- 
laičio tvirtinimu, daugiau dirbo fizinį darbą. Buvo 
kviečiamas dalyvauti serijiniame leidinyje „Teka 
Wileūska“ („Vilniaus užrašai"), bet jo redakto- 
riui A. Kirkorui M. Akelaitis 1858 m. gegužės 
26 d. taip atsakė: „Ponas Daukantas nuoširdžiai 
dėkoja už Jūsų dėmesį. „Tekai“ nieko nežada. 
Šis žmogus yra pasižadėjęs rašyti tik lietuviškai. 
Be to, jau pasenėjo, pasidarė šiek tiek keistas. 
Duokite ramybę! — šaukia — nepasisekimų.  pri- 
slėgtam seniui, nesitikėkite per daug iš manęs, aš 
tik šalia karsto meldžiuosi, kad dievas paremtų 
Jūsų kilnius sumanymus". 

Bet apskritai S. Daukantui vėl parūpo Vilniaus 
kultūrinis gyvenimas, jis domisi Archeologinės 
komisijos steigimu. Ši komisija —t. y. mokslinė 
draugija — būrė Lietuvoje bei kituose kraštuose 
gyvenančius mokslininkus, kultūros darbuotojus 
(tarp jų buvo T. Narbutas, M. Valančius ir kt.). 
Prie komisijos buvo steigiamas senienų muzie- 
jus. 1858 m. rudenį S. Daukantas rašo laišką vie- 
nam iš Archeologinės komisijos narių ir reiškia 

viltį, jog vertindamas istorinius dokumentus jis 
būsiąs bešališkas teisėjas, stengsis teisingai nu- 
šviesti istorijos faktus. Kitaip tariant, S. Daukan- 
tas tikėjosi, kad komisijos ir muziejaus veikla 
nebus tendencinga Lietuvos istorijos atžvilgiu 
(o tokia tuo metu buvo lenkų istoriografija). 
S. Daukantas nutarė perleisti šiai komisijai savo 
surinktus dokumentus, tereikalaudamas atsiųsti 
jam paskelbtos medžiagos egzempliorių. Jis įpa- 
reigojo komisiją paimti iš T. Narbuto paskolintus 
savo dokumentus. 

Gyvendamas pas P. Smuglevičių, S. Daukan- 
tas pabandė lietuvių spaudos reikalams pasi- 
naudoti lenkų spauda — lenkiškai parašė jau 
minėtą L. Ivinskio kalendorių recenziją. Svirlau- 
kis — visai greta Žemaitijos, kur jis ne kartą 
lankėsi, užsukdavo ir į Varnius, galimas daiktas, 
susitikdavo ir su M. Valančiumi (jis nesikratė pri- 
tarti vyskupo žygiams. 1859 m. parėmė jį, kai 
Peterburge bandyta gauti leidimą lietuviškam 
laikraščiui). 

Kada S. Daukantas išvyko iš Svirlaukio, ne 
visai aišku. V. Merkio nuomone,— 1859 m. vasa- 
rą. Vėliau jis dažnai laikėsi apie Viekšnius ir 
Skuodą, gyveno pas seserį Anastaziją, jos vaikus 
Kivyliuose ir pas bičiulį F. Kontrimą Tučiuose. 
1859 metų ruduo užklupo jį sergantį Lauryno 
Vambuto dvarelyje (pastarasis irgi buvo tarna- 
vęs viename iš Senato departamentų). 

Su Papilės klebonu I. Vaišvila Daukantas susi- 
pažino Varniuose, o savo persikėlimą į Papilę jis 
1662 m. taip aiškino gydytojui Andrejauskui: 
„Tikrai ne kartą esi sau pagalvojęs, kad ateisianti 
žinia, kad miręs Daukantas. Matyt, kad sveiki 

nespėjate mano ligos arba slepiate, kad nenusi- 
gąsčiau. O aš jaučiuosi vis blogiau, Manydamas 
netrukus mirti ir nenorėdamas išgąsdinti ponų 
Vambutų ir jų vaikelių, išvažiavau į atkampią 
vietą, pas Papilės kunigą Vaišvilą, kuriam parūpo 
mano likimas“. S. Daukantą iš tiesų vargino se- 
natvė, įsisenėjusios ligos. Ramioje aplinkoje, rū- 
pestingai I. Vaišvilos prižiūrimas, jis ėmė kiek 
taisytis, bet netrukus ištiko nelaimė, apie kurią 
su medicininėmis smulkmenomis pasakoja tame 
pačiame laiške gydytojui -Andrejauskui: 


<...> buvo didelė lijundra, vakare, eida- 
mas su lazda <...> nelaimingai kritau ant 
baisaus gruodo ir be galo susitrenkiau kairę 
krūtinės pusę, kelias sekundes gulėjau nesi- 
keldamas, paskui kelis kartus apsiverčiau, kol 
atsistojau, apsipyliau krauju, nes prasikirtau 
dantenas, Maniau, kad dantys išbyrėję. Nėra 
su kuo pasitarti, daktaro nėra, visa globa boba 
(lietuviškas intarpas), ėmiau kloti šaltam van- 
denyje pamirkytą rankšluostį, taip kankinau- 
si šešias dienas, karštis krūtinėje vis didėjo, 
ateis, manau, lig žaizdos, pasidarys gangrena, 
ir kaput. Atsirado felčeris, kuris man pastatė 
ant kairės krūtinės pusės 12 taurių. Pirmąjį 
kartą sutraukė kraują, kuris buvo taip sukepęs 
kaip juoda anglis. Statė antrą kartą. Šaukiau 
gana, gana, man kraujo nebeliksią nė lašo. 
Šį kartą kraujas buvo tyras: Paskui felčeris 
sako: „Aš Ponui suvirinsiu varpučio, pupa- 
laiškių ir saldymedžio, duosiu Ponui aštuonis 
butelius, kuriuos turėsi išgerti, tai Ponui iš- 
valys skreplius (II, 713). 

Vis dėlto jis atsistojo ant kojų. 

1930 m. atidengiant visuomenės lėšomis pa- 
statytą skulptoriaus V. Grybo paminklą S. Dau- 
kantui, Papilėje dar kartą buvo apklausinėti vai- 
kystėje istoriką matę žmonės. 83 metų senukas 
J. Šliauteris taip prisimena S. Daukantą: „Susi- 
lenkęs, apsisiautęs ilgu šliaproku, ant galvos rau- 
dona įermulka su kutu,— rodo senis į savo pa- 
kaušį — Gyveno klebonijoje, ir aš ten maišiausi. 
Buvo pamaldus, kas rytą ėjo į bažnyčią. Valgė 
su šeimyna, visados stačias. Ateidavo prie stalo, 
už vienos ausies alupka (pieštukas), už antros — 
papirosas. Čia ant krūtinės kišenėje popierius. 
Pasisems šaukštą, užkels koją ant suolo ir rašo 
popierą ant kelio pasidėjęs. Buvo visuomet mis- 
lingas. Mįslijo ir mįslijo. Net bažnyčioje išsitrau- 
kes popiergalį kažką užsirašydavo“. Šiaip dirbda- 
vęs fizinius darbus, mokėjęs amatų — staliaus, 
šaltkalvio. 

Deja, paskutiniuosius S. Daukanto gyvenimo 
metus apkartino susipykimas su M. Valančiumi. 
Jo priežastys vėlgi nėra iki galo aiškios, o pla- 
čiausiai konfliktą nušvietęs pirmasis S. Daukan- 
to biografas J. Šliūpas akivaizdžiai stovi istoriko 
pusėje. Neabejotina, kad jau ir anksčiau M. Va- 
lančiui tekdavo valdytis bendraujant su S. Dau- 
kantu. 1855 m. kovo mėnesio laiške knygų lei- 
dėjui A. Zavadskiui jis rašo aiškiai užstodamas 
istoriką, teisindamas kažkokį jo poelgį: „Ponas 
Daukantas, būdamas žmogus senas ir, be to, lite- 
ratas, pasidarė toks keistas, kad ne kartą jo pri- 
vataus gyvenimo įpročius turiu suvaldyti. Įrodi- 
nėdamas kokį reikalą, mėgsta perdėti“. Toliau jis 
rašo, kad S. Daukantas Varnių bibliotekos vedė- 

jo akivaizdoje, reikalaudamas knygos, piktam pa- 
naudojo jo vardą, nors tokių įgaliojimų neturėjo. 
„Bet ką padarysi —tęsia Valančius — kas be 
ydos. Šiaip ar taip, žmogus labai geras ir prie 
mokslo prisirišęs — Teikia jam dovanoti“. Tačiau 
tuokart, 1861 m. abu žemaičiai užsiplieskė ir pa- 
sakė vienas kitam tikrai karčių, gal ne visai ir 
pelnytų žodžių. Paskutinysis S. Daukanto laiškas 
M. Valančiui prasidėjo tokiais žodžiais: „,Regimai, 
čia yra Dievo valia, kad mes vienas prieš kitą, 
bereikiant mirti, išsišnekėtume, o ant nusprendi- 
mo paliktume Dievui, kieno prisipažintis yra tei- 
singesnė <...>“ (II, 784). J. Šliūpas, matyt, tu- 
rėjo to konflikto dokumentus, nes cituoja neiš- 
likusius S. Daukanto ir M. Valančiaus laiškus. 
Biografas teigia, kad M. Valančius sveikindamas 
S. Daukantą „vardinėje dienoje parašė, jog Dau- 
kantas esąs vargšas nuskurdęs- žmogus; 0 už tatai 
vyskupas dar kartą ketinąs apgarsinti jo veika- 
lus rašytus“. S. Daukantas supykęs dėl tokių jį 
įžeidžiančių žodžių ir parašęs M. Valančiui gana 
priekaištingą atsaką: jis suvargęs kaip tik gyven- 
damas pas vyskupą: „jei, girdi, to nebūčiau pa- 
daręs, sako Daukantas pats, tai būčiau sveikatos 
nenustojęs ir nenuplikęs, o kartu ir savo istoriją 
išspausdinęs“. Be to, jis pridūręs: „Jei būčiau il- 
giau pagyvenęs pas piemenį (t. y. pas vyskupą), 
tai jau būčiau seniai buvęs po žemėmis <...>", 
ir baigia pamokymu: „Protingieji žmonės nesity- 
čioja iš plikių, o labiausiai šviesiausiam pieme- 
niui nepadoru". 

J. Šliūpas toliau rašo: „Vyskupas ant tokio 
atsakymo dideliai įtūžo, Jis nuginė Daukantui jo 

paties gromatą atgal ir liepė, kada išsiblaivėsiąs, 
ją perskaityti. „Gerai“ — taip rašo „Jomilystai 
raštininku“ vyskupas — „yra pasakyta, neduok 
duonos, o neturėsi priešginio. Divijos daugelis 
Petropilėje, kad aš tokį šalavalką užsikviečiau pas 
save —ir tiesa“. Gale vyskupas pridūrė, kad tai 
jis rašęs dėlei to, kad Rašte šv. pasakyta: „atsa- 
kyk paikam, kaip pridera pagal jo paikumą, kad 
jis nemįslytų esąs protingas". 

Puiktelėjusio M. Valančiaus žodžiai didžiai 
įžeidė S. Daukantą, pasak J. Šliūpo, jis net susir- 
gęs. V. Merkys pažymi, kad jau iš „Žemaičių 
vyskupystės“ matyti, jog M. Valančius gana ties- 
mukiškų ir liaudiškai sodrių priekaištų bei apibū- 
dinimų nevengė dalyti nė garbingiems savo kole- 
goms. Kaip rodo plačiai „Aušroje“ cituotas atsa- 
kas, S. Daukantas vis dėlto susitvardė ir parašė 
vyskupui liūdną, neteisėtai niekinamo žmogaus 
laišką, kuriame jis gana blaiviai, nesigailėdamas 
ir nesigėdydamas lituanistinės veiklos, apmąsto 
savo gyvenimą, demonstratyviai nusižemina, kaip 
to reikalavo etikos normos ir socialinės padėties 
skirtumai, bet visai pagrįstai pasikliauja istorijos 
teismu. Šis „vargo pelė" nesileido žeminamas, o 
teisę oriai atsakyti vyskupui jis buvo užsitarna- 
vęs savo darbais. Laiškas svarbus, todėl čia pa- 
teikiama platesnė jo citata: 


Aš neesmi girtuoklis, nes nuo savo gimimo 
neėmiau gėralų į burną, 0 ir mano tėvai nie- 
kada negirtuokliavo, taigi man nėra iš ko išsi- 
blaivėti pirm nekad perskaityčiau pagrąžintą 
gromatą. Aš nebuvau priešginiu Šviesiausio 

Piemens, bet pamečiau tarnystę pas Jį dėl to, 
kad Jį mylėjau irgi pasitikėjau kitur gyven- 
damas būsiąs naudingesniu savo vientaučiams, 
Regimai aš nebuvau šalavalka, kad antrąjį me- 
tą po mano parvažiavimo į Varnius Šviesiau- 
sias Piemuo labai Hpšniai prašei, kad grįžčiau 
pas Tamstą. Tamsta mane prakalbinai iš pra- 
džios „jo mylista raštininku", o ant galo pava- 
dinai savo gromatoje „paiku“, bet tai yra du 
atbulu daiktu: neišleidžiau knygų, svetimom 
kalbom rašytų, apie svarius dalykus, bet ra- 
šiau prigimtu liežuviu, taip kaip kiti kad rašė 
ir rašo Petropilėje ir Maskvoje, Kazaniuje ir 
Varniuose, pats juk Šviesiausias Piemuo rašei 
ta kalba, taigi ar visi turėtų būti paikais? O 
vienok, Piemuo, pats sakei kitiems, kad aš 
Tamstą prikalbėjau rašyti žemaitiškai; kaipgi 
galėtų paikasis perkalbėti išmintingąjį?.. Prisi- 
pažįstu, jog niekada nelaukiau, kad mano 
Piemuo, kuriam tiek metų tarnavau, atsiųstų, 
man belaukiant myriaus, tokį neteisų piktžo- 
džiavimą, kuo metu menkiausias žmogpalaikis 
taip nebjaurotų pikčiausio berno, matydamas 
jį gulint ant maraus patalo. Šv. Augustinas 
pasakė: „Tie mūsų bičiuoliai, kurie mums tei- 
sybę į akis pasako, bet mes tiesos nemėgsta- 
šneka". Savo gromatą pagrąžintą perskaičiau, 
jos nesigėdžiu, dar viršumi džiaugiuosi, kad 
ją pagrąžinai, nes išrašęs jos nebuvau, man 
mirus, galės palyginti mano pagrąžintą groma- 
tą su Tamstos atsaku, dabar aš tiktai sakau: 
meaą culpa, mea culpa maxima (mano kalčia,, 

mano kalčia didžiausia), kad aš paklausiau 
Tamstos prašant (II, 784—785). ' 


S. Daukantas buvo emocionalus žmogus, tai ro- 
do ir sušukimai jo istorijose, ir laiškai Narbutui; 
paskutiniais gyvenimo metais šis emocionalumas 
galėjo virsti ir savotišku aikštingumu. Netoli Kel- 
mės gyvenęs P. Beresnevičius J. Šliūpui pasako- 
jęs, jog S. Daukantas buvęs „uršus, į save dide- 
liai įsitikėjęs, piktas ir nepakantrus senis, su ku- 
riuomi labai buvę vargu sugyventi". Tiesa, J. Šliū- 
pas priduria girdėjęs, jog P. Beresnevičius esąs 
M. Valančiaus giminaitis. Seniokišką istoriko irz- 
lumą galima pajusti ir iš palankių jam J. Akelai- 
čio laiškų. Tikrai turėjęs progos pažinti S. Dau- 
kantą M. Valančius minėtame laiške A. Zavadz- 
kiui yra pažymėjęs kelis svarbius jo būdo bruo- 
žus. Literato keistenybėms pakantus gali būti tik 
jį gerbiantis, vertinantis žmogus, o apie perdėji- 
mus jau ne kartą teko užsiminti kalbant apie jo 
istorijų ir laiškų stilių (tai, matyt, sietina su au- 
toriaus temperamentu). Kol M. Valančius sutarė 
su S. Daukantu, galėjo teisinti „literato“ keisteny- 
bes, bet susipykus „literatas“ lengvai galėjo tapti 
pašaipos objektu. 

Slopinant 1863 m. sukilimą, I. Vaišvila buvo 
suimtas. S. Daukantas savo karšintojo dar sulau- 
kė, bet netrukus, 1864 m. gruodžio 6 d. (nauju 
stiliumi) ant jo rankų ir mirė. Laidotuvės įvyko 
gruodžio 8 d.; į kapines istoriko palaikus telydė- 
jo keliolika žmonių. M. Davainio-Silvestraičio su- 
rinktuose atsiminimuose rašoma, kad S. Daukan- 
tas buvęs pašarvotas klebonijoje. Šermenyse ne- 

buvę jokio pono ar ponelio, tiktai vieni prasti 
žmonės jį apgiedoję ir palaidoję. Ant kapo užri- 
tintas akmuo su užrašu: „D. D. G. cze Guli Kunas 
Symona Daukąta Rasztininka Warga Pieles Gi- 
muse Metuse 1793 Miruse 1864 M. Sijkie 6 Die- 
noi". Žmonės kalbėjo, kad šį paminklėlį nusikalė 
pats velionis, beliko įrašyti tik mirimo datą. I. Vai- 
švila prisimena, kad po S. Daukanto mirties M. Va- 
lančius pareikalavo „Lietuvos istorijos“; ji buvo 
*tuoj. pat nusiųsta. Ir toliau: „Kai iš nelaisvės par- 
grįžau, tai vyskupas, supykęs už prilaikymą 5i- 
mono Daukanto, nepriėmė mane, todėl pasauliška 
valdžia vėl mane išsiuntė į Vilnių <...>". Su- 
laukęs 75 metų, I. Vaišvila vėl prisiminė Papilės 
kalnelį, kur palaidotas S. Daukantas. Rygoje jis 
užsakė nemažą akmens plokštę, kurioje iškaldino 
tokius žodžius: „„Ateivi!l Minėk sau, jog čion pa- 
laidotas Simanas Daukantas, pirmas iš tarp mo- 
kytų vyrų, rašytojas senovės veikalų Lietuvos, 
Žemaitijos, kaip ir kitų naudingų knygelių. Jis 
per savo gyvenimą, it vargo pelė, be paliaubos 
triūsėjo vienutiniai žemaitiškai rašyti dėlei nau- 
dos vientaučių. Gimė 1793 m. 28 d. spalinio mėn. 
Mirė 1864 m. 24 d. lapkričio. Ištark: Viešpatie! 
Duok jam atilsį amžiną. Palaidojęs ant jo kapo 
įsteigiau su užrašu užristi tą akmenį. Papilės 
kleb. Vaišvila“. 


Vaišvilos pastatyto antkapio užrašas iš tiesų 
simboliškas — taip pradedama Termopilų tarpek- 
lyje nelygioje kovoje prieš persus žuvusiems spar- 
tiečiams skirta epitafija. S. Daukanto gyvenimas 

ir raštai rodo, kiek daug savo krašto labui gali 
nuveikti vienas žmogus, kiek tautos kultūrai gali 
pasitarnauti gimtinę ir jos žmones mylinti, ger- 
bianti asmenybė. Daugeliu požiūrių S. Daukantas 
yra pirmasis mūsų kultūroje. Ne tik I. Vaišvila 
jį laiko „pirmuoju tarp mokytų vyrų“ — panašiai 
teigia ir XIX a. antrojoje pusėje Lietuvoje lankę- 
sis čekų profesorius L. Geitleris: „Tarp visų dile- 
tantų, lietuviškai rašiusių, pakilo Simonas Dau- 
kantas kaip nenualsus ir spartus darbininkas ant 
tos savo neartos ir neįdirbtos gentiškos dirvos“ 
(beje, žinias apie 5. Daukantą jam 1873 m. sutei- 
kė M. Valančius!). S. Daukantas — pirmasis lietu- 
viškai rašytos tautos istorijos autorius. XIX a. 
pabaigoje prasidėjusi nauja tautinio išsivadavimo 
banga daugeliu aktualiausių klausimų rėmėsi jau 
esama, lietuviškai suformuluota S. Daukanto pozi- 
cija. Pasitvirtino pirmojoje amžiaus pusėje atro- 
des nerealus pedagoginis S. Daukanto planas — 
plačiųjų liaudies masių švietimas, knygos, knyge- 
lės valstiečiui, netgi piemenėliui. Amžiaus pabai- 
goje lietuviškose gubernijose labai padaugėjo 
skaitančiųjų. 

Kiekviena reikšminga, nuo gyvenimo neatitrū- 
kusi veikla turi savo priežastis, privalo turėti ap- 
linką, kurioje ji gali formuotis, o veikėjas turi 
turėti bendraminčių, jį parėmusių, skatinusių, o 
gal ir įkvėpusių. S. Daukantas kilo iš tokios vie- 
tovės, kur buvo tankiausias mokyklų tinklas, kur 
dažniau negu kitur vaikus į mokslus leido vals- 
tiečiai. Pasaulėžiūrines jo nuostatas irgi, matyt, 
suformavo to meto Žemaitijos kultūrinis klimatas. 
Studijavo istorikas Vilniaus universiteto klestėji- 

mo laikais, kai čia susibūrė veiklių lietuvių bū- 
relis; savo istoriją ėmė rašyti, kai visuotinai su- 
sidomėta Lietuvos praeitimi. Įvairiapusė S. Dau- 
kanto kultūrininko ir literato veikla, jo asmeny- 
bė drąsiai lygintina su kitų ano meto atgimstan- 
čių Europos tautų žadintojų asmenybėmis. Kul- 
tūrinis, socialinis pakilimas paprastai nepraeina 
veltui, duoda vaisių. 


SVARBESNĖS S. DAUKANTO GYVENIMO 
IR DARBŲ DATOS 


Gimė 1793 m. spalio 28 d. Kalviuose (dabar Skuodo 
raj.). 

1808 m.— pirmosios žinios apie S. Daukanto mokymąsi 
Kretingos mokykloje. 

1814 m. rudenį iškeliauja tęsti mokslo į Vilnių. 

1816 m. vasaros pradžioje baigia Vilniaus gimnaziją ir 
rudenį įstoja į Vilniaus universiteto literatūros ir 
laisvųjų menų fakultetą. 

1818m. rudenį pereina į moralinių ir politinių moks- 
lų fakultetą. 

1821m. gauna abiejų teisių (romėnų bei kitų kraštų ir 
kanonų teisės) kandidato diplomą. 

1822 m. baigia rašyti pirmąją Lietuvos istorijos redak- 
ciją — „Darbai senųjų lietuvių ir žemaičių“ (iš- 
spausdinta 1929 m.). 

1824m. išverčia pluoštą Fedro pasakėčių (išspausdin- 
ta 1846 m.). 

1825 m. gauna magistro laipsnio diplomą. 

Nuo 1826m. dirba Rygos generalgubernatoriaus kan- 
celiarijoje. 

1834 m. aplanko Žemaitiją ir vyksta į Peterburgą. 

1834——1835 m. — aktyvaus tautosakos rinkimo laiko- 
tarpis. Apie 1835m. sudaro pasakų rinkinį „Pasa- 
kos masių“, kuriame pridėta dainuojamosios tauto- 
sakos, mįslių, patarlių ir priežodžių (jo rankrašti- 
niame palikime išsaugota apie 650 liaudies dainų, 
daug autorinės poezijos, 92 pasakojamosios tau- 

tosakos kūriniai, apie 1250 patarlių ir priežodžių, 
88 mįslės). 1983—1984 m. paskelbti du tomai ,Žę- 
maičių tautosakos“. 

1837 m. išleido „Prasmą lotynų kalbos" (lotynų kalbos 
vadovėlį lietuviams). 

Iki 1838 m. parašė svarbiausią savo istorijos veikalą — 
„Istoriją žemaitišką“ (išspausdinta JAV, du tomai 
1893—1897 m.). 

1839 m. išspausdinta „Epitome Historiae Sacrae“ (šven- 
tosios istorijos vadovėlis lotynų kalba). Šiame lei- 

„ dinyje pridėjo lietuviškas antraštes ir lotynų—-lie- 
tuvių kalbų žodynėlį. (Tai lotyniška chrestomatija 
mokyklai.) 

1842 m. išleidžiama ,„Abėcėlė lietuvių, kalnėnų ir žę- 
maičių kalbos su katekizmu...“: 
lietuvių kalbos gryninimo tikslu parengia rankraštį 
„Maldos prie Dievo...“ 

1845 m. išleidžiamas „Būdas senovės lietuvių, kalnėnų 
ir žemaičių". 

1846 m. publikuotas „Dainės žemaičių“, jų priede pa- 
teiktas pluoštas patarlių. 

1846 m. išleistas pedagoginiams reikalams skirtas K. 
Nepoto knygos „Gyvatos didžiųjų karvaidų seno- 
vės" vertimas. 

1846 m. išleidžiamos jau anksčiau išverstos „Pasakos 
Fedro“; kartu su šia knyga cenzūros komitetas gavo 
kitą pedagoginio pobūdžio S. Daukanto rankraštį — 
J. H. Kampės „Rubinaičio Peliūzės gyvenimas" ver- 
timą, kuris tuomet liko nepublikuotas (išspausdin- 
tas 1984 m.). 

1847—1849 m. išleistos verstos ūkiškų patarimų kny- 
gelės: „Pamokymas apie auginimą taboko“; „Paro- 
dymas, kaip apynius auginti“ (čia dar pridėta apie 
390 patarlių); „Bičių knygelė“; „Pamokslas apie 
sodnus, arba daigynus vaisingų medžių“; „Pamo- 
kymas, kaip rinkti medines sėklas“; „Ugnies kny- 
gelė“, 

1850 m. data pažymėta paskutinė Š$. Daukanto Lietu- 
vos istorijos redakcija — „Pasakojimas apie veikalus 
lietuvių tautos senovėje“; atskiras dalys publikuo- 
tos XIXa. pabaigoje, visas veikalas išspausdintas 
1976 m. 

1850 m. išvyksta į Žemaitiją ir jau mebegrįžia į Peter- 
burgą. 

1854m. išspausdinta versta ūkiškų patarimų knygelė 

„Sėjamosios pašaro žolės“. Tais pačiais metais dar 
išvertė „Pamokslą, kaip girias kirsti, sėti ir diegti dėl 
alvieno ūkininko“, o 1857 m.— „Gaspadorius (apie 
žemdirbystę, gyvulininkystę ir sodininkystę)“, bet 
jų išleisti nepavyko. 
Be to, dar studijuodamas Vilniaus universitete 
S. Daukantas pradėjo rengti lenkų—lietuvių kalbų 
žodyną, darbas su pertraukomis buvo tęsiamas, 
matyt, ir Peterburge, ir grįžus į Žemaitiją (žodynas 
nebaigtas, jame 56567 lenkiški žodžiai ir 37677 
lietuviški jų atitikmenys). 

1855 m. caro valdžia susidomi „Būdu“ ir jo autoriumi, 

1855 m. S. Daukantas atvyksta į Svirlaukį, pas P. Smug- 
levičių. 

Apie 1859 m. grįžta į Žemaitiją. 

Miršta 1864 m. gruodžio 6d. (lapkričio 24 d.) Papilėje 
(dabar Akmenės raj.). 

